Covid 19: Dhuvasvee mainbafain ekanikoh nulaa\nކޮވިޑް-19 އިގެ ވަބާގައި އުމުރުން ދުވަސްވީ މީހުންގެ ތެރެއިން ގިނަ ބަޔަކަށް ވަރަށް ބޮޑެތި ނަފްސާނީ މައްސަލަތައް ކުރިމަތިވެފައިވާ ކަމަށް ސައިންސްވެރިން ބުނެފި އެވެ. އެ މީހުންނަށް ޑިޕްރެޝަން އާއި އެކަނިވެރިކަން ދިމާވާލެއް ވަރަށް ބޮޑަށް އިތުރުވެފައިވާ ކަމަށް އިންޑިއާނާ ޔުނިވަސިޓީގެ ސައިންސްވެރިންގެ ހޯދުމަކުން ވަނީ ހާމަވެފަ އެވެ. މިފަދަ މީހުންނާއި އާއިލާގެ އެހެން މީހުންނާ އޮންނަ ގުޅުން އިތުރުކޮށް އެކަނިވެރިކަމާއި މާޔޫސްކަން ފިލުވާލަދޭން މަސައްކަތް ކޮށްފިނަމަ މި މައްސަލަތަކުން އެމީހުންނަށް ފަސޭހައިން އަރައިގަނެވޭނެ ކަމަށް ސައިންސްވެރިން ދެކެ އެވެ.\nދަ ޖާނަލް އޮފް ގެރޮންޓޮލޮޖީ: ސީރީޒް ބީ ގައި ޝާއިއުކޮށްފައިވާ މި ދިރާސާގައި އަކީ ވަރަށް ގިނަ ޔުނިވަސިޓީތަކެއްގެ ސައިންސްވެރިންތަކެއް ބައިވެރިވެގެން ކުރި މަސައްކަތެކެވެ.\n"އަހަރެމެންގެ ހޯދުންތައް ދައްކާ ގޮތުގައި ދޮށީ އުމުރުގެ ގިނަ ބަޔަކަށް ވަރަށް ބޮޑެތި ނަފްސާނީ މައްސަލަތައް ކޮވިޑް-19 ބަލިމަޑުކަމުގެ ތެރޭގައި ދިމާވެފައިވޭ. އިޖްތިމާއީ ގޮތުން އެހެން މީހުންނާ ގުޅުން ބޮޑު މީހުންނަށް މި މައްސަލަ ދިމާވާލެއް މަދުކަން ފާހަގަ ކުރެވޭ. އެފަދަ މީހުންގެ ހިތުގައި ރަނގަޅުނޫން ޚިޔާލުތައް ހުރި މިންވަރު މަދު،" މި ދިރާސާގައި މަސައްކަތް ކުރެއްވި ސައިންސްވެރިއަކު ވިދާޅުވި އެވެ.\nކޮވިޑް-19ގެ ވަބާގެ ސަބަބުން ބޭރަށް ނުނުކުމެ ގޭގައި ތިބެން ޖެހުމުގެ ސަބަބުން ދޮށީ އުމުރުގެ މީހުންނަށް ދިމާވެފައިވާ އެންމެ ބޮޑު އެއް މައްސަލައަކީ ހިތް ބިރުގަތުމާއި ބޭރަށް ނުކުންނަން ޖެހިލުން ވުމެވެ. ހާއްސަކޮށް ގޭގޭގައި އެކަނި މާއެކަނި ދިރިއުޅޭ މީހުންގެ ހިތަށް ތަފާތު ނެގެޓިވް ޚިޔާލުތައް ވަދެ އެމީހުން މާ ބޮޑަށް ތިބެނީ ބިރުގަނެ ހިތު ޖެހޭ ގޮތް ވެފަ އެވެ. އަދި އެކަނިވެރިކަމުގެ އިހްސާސްތައް މިފަދަ މީހުންނަށް ކުރަމުންދަނީ އިންތިހާއަށެވެ.\nމި ބަލިމަޑުކަން ފެށުމުގެ ކުރިން އެމީހުންގެ ގޭގެއަށް ޒިޔާރަތްކުރަމުންދިޔަ އާއިލާގެ މީހުންނާއި އެކުވެރިންނާ ބައްދަލުނުވާތާ ގިނަ ދުވަސް ތަކެއް ވުމުގެ ސަބަބުން އެމީހުންގެ އެކަނިވެރިކަން މާބޮޑަށް އިތުރުވެފައި ވެއެވެ. ބޭރަށް ނުކުމެލާ ހިނގާލަން ގޮސްލާ ރައްޓެހިންނަށް ޒިޔާރަތްކޮށްލާ ހެދި މީހުންނަށް އެ ފުރުސަތު ނެތުމުން އިތުރަށް މައްސަލަ ގޯސްވަނީ އެވެ. މިފަދަ ދަނޑިވަޅުގައި ގިނަ ފަހަރަށް ފޫހިފިލުވާލަން ވެސް އެމީހުންނަށް ބަލާލެވޭނީ ޓީވީ އެވެ.\nމާޔޫސްކަން ބޮޑުކަމުން މުނިފޫހިފިލާ ކަހަލަ އެއްޗެއް ބަލާލާހިތެއް މިފަދަ މީހުން ނުވެ އެވެ. ނަތީޖާއަކަށް ވަނީ އަބަދު ހާބަރުތައް ގެނެސްދޭ ޗެނަލްތައް ބެލޭ ގޮތް ވުމެވެ. ކޮންމެ ދުވަހަކު ކޮރޯނާވައިރަސް ޖެހިގެން އެތައް ބަޔަކު މަރުވާ ހަބަރާއި އެތައް ބަޔަކަށް ބަލި ޖެހޭ ހަބަރަކީ އެކަނިމާއެކަނި ގޭގައި ހިތްދަތިވެފައި ތިބި ދުވަސްވީ މީހުން އިތުރަށް ހިތް ބިރުގަންނަ ވާހަކަ ތަކަކަށް ވެއެވެ.\nއުމުރުން ދުވަސްވީ ގިނަ އަދަދެއްގެ ބަޔަކު ބައިވެރިކޮށްގެން ކުރި މި ދިރާސާގެ ރިޕޯޓުގައި ސައިންސްވެރިން ބުނެފައިވަނީ މި ބަލިމަޑުކަމުން އަރައިގަނެވޭއިރު ނަފްސާނީ ބޮޑު ބަލިމަޑުކަމެއް ދޮށީ އުމުރުގެ މީހުންނަށް ކުރިމަތިވުމުގެ ނުރައްކާ ވަރަށް ބޮޑު ކަމަށެވެ.\nވީމާ ދޮށީ އުމުރުގެ މީހުންގެ ދަރިންނާއި ގާތް ތިމާގެ މީހުން ވީވަރަކުން އެމީހުން އެކަނިކޮށްނުލާ އަދި އެމީހުން ހިތްހަމަޖައްސައިދޭން މަސައްކަތް ކުރަން ޖެހޭ ކަމަށެވެ. ނޫންނަމަ މި ބަލީގައި އެމީހުންގެ ފުރާނައަށް ގެއްލުންވުން ވަރަށް ގާތް ކަމަށް ރިޕޯޓުގައި ފާހަގަ ކޮށްފައި ވެއެވެ.\nބަލިމަޑުކަމަކާ ގުޅިގެން ދިމާވާ ނަފްސާނީ މައްސަލަތަކަކީ އެކަމެއް ނިމުމުން ރަނގަޅު ވެދާނެ ކަންކަމަށް ވިޔަސް ދޮށީ އުމުރުގެ މީހުންނަށް މިފަދަ ކަންކަން ދިމާވުމުން އެމީހުންނަށް އާއްމު ސިއްހަތަށް އޭގެންވާ ގެއްލުމަކީ ދާއިމީ ކަމަކަށް ވެދާނެ ކަމަށް ވެސް ސައިންސްވެރިން ބުނެފައި ވެއެވެ.


ސްޕެޝަލް އެޑިޔުކޭޝަން (ސެން) ޓީޗަރ (ދާއިމީ)\nމަޤާމުގެ ނަންބަރު: J-276500 / J-296667\nވަޒީފާއަށް އެދޭ ފޯމު ނޮޅިވަރަމު ސްކޫލުގެ ކައުންޓަރުން ލިބެން ހުންނާނެއެވެ. އަދި ސިވިލް ސާރވިސް ކޮމިޝަނުގެ ވެބްސައިޓު (www.csc.gov.mv) އިން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖެނުވަރީ 20 ވާ އާދިއްތަ ދުވަހުގެ 13:30 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6520097 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖެނުއަރީ 21 އާއި 24 އާ ދެމެދު، ނޮޅިވަރަމު ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސްޕެޝަލް އެޑިޔުކޭޝަން ނީޑްސް (ސެން) ޓީޗަރުންގެ ގޮތުގައި ޓީޗަރުން ހަމަޖައްސާނީ ތިރީގައި މިވާ ޝަރުތުތައް ހަމަވާނަމައެވެ.\nސްޕެޝަލް އެޑިޔުކޭޝަން ނީޑްސް (ސެން) އަށް ޚާއްސަވެފައިވާ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން. ނުވަތަ: (މިޝަރުތުން ހަމަޖެއްސޭނީ CS11 އަދި CS13 ގެ މަގާމުތަކަށެވެ.)\n- ސްޕެޝަލް އެޑިޔުކޭޝަންގެ ރޮނގުން ނުވަތަ އިންކްލޫޗިވް އެޑިޔުކޭޝަންގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން؛ ނުވަތަ\n- ސްޕެޝަލް އެޑިޔުކޭޝަންގެ ނުވަތަ އިންކްލޫސިވް އެޑިޔުކޭޝަންގެ ރޮނގުން ކިޔަވައިދިނުމަށް މިނިސްޓްރީ އޮފް އެޑިޔުކޭޝަންގައި ރަޖިސްޓަރީކޮށްފައިވާ ސްކޫލެއްގައި، ސްޕެޝަލް އެޑިޔުކޭޝަން ނުވަތަ އިންކްލޫސިވް އެޑިޔުކޭޝަން ކުލާހެއްގައި 1 (އެކެއް) އަހަރު ނުވަތަ އެއަށްވުރެ ދިގުމުއްދަތެއްގައި ކިޔަވައިދީފައިވާކަމުގެ ލިޔުމާއި، އެމުއްދަތުގައި މަސައްކަތުގެ ފެންވަރު ބެލުމުގެ ނިޒާމުން %85 އަށްވުރެ މަތިން މާކްސް ލިބިފައިވުން.


Jennifer Lopez kaivenyah thayyaaruvanee? | Jazeera\tޖެނިފާ ލޮޕޭޒް ކައިވެންޏަށް ތައްޔާރުވަނީ؟ - Jazeera\nޖެނިފާ ލޮޕޭޒް ކައިވެންޏަށް ތައްޔާރުވަނީ؟\nއަޒްލިފާ އަބްދުﷲ June 3, 2021 180 views0\nޖެނިފާ ލޮޕޭޒް އާއި ބެން އެފްކެލް\nއެމެރިކާގެ މަޝްހޫރު ލަވަކިޔުންތެރިޔާ އަދި އެކްޓަރ ޖެނިފާ ލޮޕޭޒް އާއި އޭނާގެ ކުރީގެ ލޯބިވެރިޔާ މަޝްހޫރު ހޮލީވުޑް އެކްޓަރ ބެން އެފްލެކް އެކުގައި ފެންނަން ފެށިތާ ދުވަސްތަކެއް ވަނީ ވެފައެވެ.\nމިހުސްވި މެއި މަަހުގެ ފަހުކޮޅުވެސް މި މި ދެތަރިން އެކުގައި މިއާމީގައި ޗުއްޓީ ހޭދަކުރަމުންދަނިކޮށް ޕަޕަރާޒީން ނަގާފައިވާ ފޮޓޯއެއް ވަނީ ދައުރުވާން ފަށާފައެވެ.\nމި ފޮޓޯ ދައުރުވާން ފެށުމާއި އެކު މި ޖޯޑުގެ ގާތް މަސްދަރަކުން ވަނީ ޕީޕަލްސް މެގަޒިން އަށް އެދެމީހުން ގުޅުމާއި ބެހޭގޮތުން ވާހަަކަދައްކާފައެވެ.\nމަސްދަރުން ހާމަކޮށްފައިވާގޮތުން އެދެލޯބިވެރިންގެ ދިރިއުޅުން ވަރަށް އުފާވެެރި ކަމަށާއި، މި ޖޯޑުގެ "ފިއުޗަރ" އާ މެދު މަޑުމަޑުން ވިސްނަމުންދާ ކަމަށެވެ. މަސްދަރުން ބުނެފައިވާ ގޮތުގައި އެ ދެތަރިންގެ ގުޅުން ވަރަށް ސީރިއަސްއެވެ. އަދި މުޅި ހަޔާތް އެކުގައި ވޭތިކުރުމަށް ބޭނުންވާކަމަށް ވަނީ ބުފައެވެ.\nޖެނިފާ އާއި އެފްލެކް ލޯބީގެ ގޮތުން ގުޅިގެން އުޅުމަށްފަހު އެންގޭޖް ވެފައިވަނީ 2002 ވަނަ އަހަރުއެވެ. މި ދެ މީހުން އޭރު މަޝްހޫރުވީ ދެމީހުންގެ ނަން އެއްކޮށްގެން މީޑިއާއިން ހަދާފައިވާ "ބެނިފާ"ގެ ނަމުންނެވެ. މި ދެތަރިން 2003 ވަނަ އަހަރު ކައިވެނި ކުރުމަށް ނިންމި ނަމަވެސް، 2004 ވަނަ އަހަރު ވަނީ އެންގޭޖްމަންޓް ރޫޅާލައި އެތައް ބަޔަކު ސިއްސުވާލައިފަ އެވެ. މި ދެތަރިންގެ އެންގޭޖްމަންޓް ރޫޅާލިނަމަވެސް އެދެތަރިންގެ ދެމެދުގައި ރަހުމަތްތެރިކަމުގެ ގުޅުން އޮންނަތާ އަހަރުތަކެއް ވަނީ ވެފައެވެ.\nޖެނިފާ އާއި އެފްލެކް އެކުގައި ފެންނަން ފަށާފައި މިވަނީ ޖެނިފާގެ ލޯބިވެރިޔާ މަޝްހޫރު ބޭސްބޯލް ކުޅުންތެރިޔާ އެލެކްސް ރޮޑްރިގޭޒް (އޭ-ރޮޑް) ގެ އެންގޭޖްމަންޓް ރޫޅާލިކަން އިއުލާން ކުރިތާ ދެހަފްތާއެއްހާ ދުވަސް ވެފައިވަނިކޮށެވެ.


(1 ނޮވެމްބަރ 2018 އާ ގުޅޭ) -- "ހޭ ލިޓްލްވަން، ބޮޑުކަމެއް ޖެހިގެން މިއައީ" ޒިވަން ބުނެލިއެވެ.\n"މައި މަމް، ވިވިއަން... ނިމްއާ ވާހަކަދައްކަން ބޭނުންވަނީ، ނިމްގެ ވެޑިންގަ ބައިވެރިވާން ބޭނުންވެގެން" ޒިވަން ބުންޏެވެ.\n"އެއީ އެހާ ބޮޑުކަމެއްތަ؟... ޒިވަންއާއި ފެމެލީއަށް ވެސް އިންވައިޓް ކުރަން ނިންމާފައި އޮންނާނީ" ނިމްރާ ބުންޏެވެ.\n"ކާޑުތައް ނިމިފައި ހުރީ" އަރްސަލް ބުނެލިއެވެ.\n"އަތަށް އެރިހާ އަވަހަކަށް ޒިވަންއަށް ދޭނަން ކާޑެއް، ވިވިއަންގެ މެއިލް އަހަރެން އަތުގައި އޮންނާނެ، އައި ވިލް މެއިލް ހާ" ނިމްރާ ބުންޏެވެ.\n"ނިމް، ވިވިއަންއާ ވާހަކަދައްކާލަންވީނު، އިޓްސް ރިއަލީ އިމްޕޯޓެންޓް ފޯ ހާ" ޒިވަންގެ ވާހަކަތަކުގެ މުރާދަކީ ކޮބައިކަމެއް ނިމްރާއަކަށް ނުވިސްނުނެވެ. އަރްސަލްއަށް ބަލާލީ އޭނާއަށް ޒިވަން އެ ދައްކާ ވާހަކައެއް އެނގިދާނެއޭ ހިތަށް އަރައެވެ. އެވަގުތު އަރްސަލް ބޯޖަހާލީ ޒިވަންގެ އެދުން ޤަބޫލުކުރާށޭ ބުނާ ފަދައިންނެވެ.\n"އޯކޭ" ވިވިއަންއާ މެދު ވިސްނަން އިނދެ ނިމްރާ ބުނެލީ އަމިއްލަ ނަފްސަށް ވެސް ޔަގީންނުވެފައި އިން ކަހަލަ ގޮތަކަށެވެ. އަރްސަލް އެއްބާރުލުން ދިނީތީ އެކަމާ ނިމްރާ ދެކޮޅު ހަދައި ސުވާލު އުފެއްދުމުގެ ބޭނުމެއްނެތްކަމުގައި އޭނާއަށް ވިސްނުނެވެ.\nސޯފާގައި އިށީންނަމުން ކޮފީ މޭޒުމަތީ ޒިވަން ބޭއްވި ޓެބްލެޓް އޭނާ ނެގިއެވެ. އަދި ވިވިއަންއަށް ވީޑިއޯކޯލު ކުރަނީ ކަމުގައި ޒިވަން ބުނެލީ އަދިވެސް އެއްފަހަރު ނިމްރާގެ ޚިޔާލު ހުރިގޮތެއް ޔަގީންކޮށްލާށެވެ. ނިމްރާ ބޯޖަހާލުމުން ވިވިއަންއަށް ޒިވަން ގުޅިއެވެ. ވިވިއަންގެ އަޑު ނިމްރާއަށް އިވުނެވެ. އޭނާއާ ފުރަތަމަ ވާހަކަދެއްކީ ޒިވަންއެވެ. ނިމްރާއާއި އަރްސަލްއާއެކު ކަމަށް ހުރީ ވިވިއަންއަށް ޒިވަން އޮޅުންފިލުވައި ދިނެވެ. ވިވިއަން އެދުނު ފަދައިން ނިމްރާއާ ވާހަކަދެއްކި ކަމާއި ވިވިއަން ބުނަން ބޭނުންވާ އެއްޗެއް ނިމްރާގެ ގާތުގައި ބުނުމަށް ޒިވަން އެދުނެވެ. އަދި ޓެބްލެޓް ނިމްރާގެ އަތަށް ދިއްކޮށްލިއެވެ. ޓެބްލެޓްގެ އިސްކުރީނުން ވިވިއަން ފެނުމުން ނިމްރާ ނިކަން އަވަހަށް ހިނިތުންވެލިއެވެ. އޭނާގެ ހަރަކާތްތަކަށް ޒިވަންއާއި އަރްސަލް ބަލަން އިނެވެ.\nވިވިއަން ބޭނުންވީ ނިމްރާ ކައިވެނި ކުރާއިރު ލާ ހެދުމަކީ އޭނާގެ ފަރާތުން ދޭ ހަދިޔާއެއްގެ ގޮތުގައި ޤަބޫލުކުރުމަށެވެ. ހެދުން އޮތީ ތައްޔާރުވެފައިކަން ނިމްރާ ބުނެލީ އަލުން ހެދުމެއް ހޯދުން އިސްރާފަކަށް ވާނޭތީއެވެ. އެވަގުތު ނިމްރާއަށް އަރްސަލް ގޮވާލިއެވެ.\n"ނިމް، އެ ހެދުން އޮތަށް ވިވިއަން ދޭ ހެދުން ޤަބޫލުކުރުމުގައި މައްސަލައެއްނެތެއްނު، ހަދިޔާއެއްވީމަ ޤަބޫލުކުރަން ފެނޭ، ނިމްގެ ފެމެލީއާ ވިވިއަން ވަރަށް ކްލޯޒްއޭ ބުނީމެންނު... ޝީ އިޒް ފެމެލީ ނައު" އަރްސަލް ހިނިތުންވުމަކާއެކު ބޯޖަހާލިއެވެ.\n"ނިމްރާ... ނިމްރާގެ ފަރާތުން ކައިވެނީގައި ބައިވެރިވާނޭ ޢާއިލާއެއްނެތޭ ހީނުކުރައްޗޭ، ތީ އަހަރެންގެ ދަރިއެއް... ދަރިއެއްގެ ގޮތުގައި ޤަބޫލުކުރަނީ، ކައިވެންޏަށް ދަރިފުޅު ނަލަ ހެއްދުމަކީ މަންމައަކަށް ލިބޭނެ ވަރަށް ބޮޑު އުފަލެއް، އަހަރެން ހަޤީޤަތުގައި ބޭނުންވަނީ އެ ފުރުޞަތު... އަހަންނަށް އެ ފުރުޞަތު ދޭނަންތަ؟" ވިވިއަންގެ ވާހަކައިން ނިމްރާއަށް ތަފާތު އިޙްސާސެއް ކުރެވިގެންދިޔައެވެ. އޭނާގެ މައިންބަފައިންނަކީ ކޮންބައެއްކަން ވިވިއަންއަށް އެނގެއެވެ. އަދި އެ މީހުން ނިމްރާގެ ގާތުގައި ނެތްކަން ވެސް ވިވިއަންއަށް އެނގެއެވެ. އޭނާއަށް ޓަކައި އެފަދަ ގާތްކަމެއް ފާޅުކުރާނޭ މީހަކު މިއަދު ނެތެވެ. ބިލާލުއާއި ޝަރުމީނަކީ އަރްސަލްގެ ޢާއިލާއެވެ. އެ ޢާއިލާއާ އޭނާ ހަވާލުކުރާނޭ މީހަކު ހަޔާތުގައިނެތްކަން ހިތަށް ވަނުމުން ނިމްރާ މާޔޫސްވާގޮތްވިއެވެ. އެ ހިތްދަތި އިޙްސާސުން ނިމްރާ ހަޤީޤަތުގެ ތެރެއަށް ގެނައީ ވިވިއަންއެވެ. އޭނާ ނިމްރާއަށް ގޮވާލީ އަނގައިން ނުބުނެ ނިމްރާ އިންނަތާ އިރުކޮޅެއްވުމުންނެވެ.\n"ވިވިއަންއަށް ބުރަކަމަށް ނުވާނެތަ؟" މަޑުމަޑުން ނިމްރާ އަހާލިއެވެ. އެއާއެކު ވިވިއަން އެތައް ވާހަކައެއް އެއްފަހަރާ ދައްކާ ނިންމާލިއެވެ. ދަރިއަކަށް ޓަކައި އެންމެ ފަހަރަކު މަންމައަކު ކުރާ ޚަރަދު ބަލަން ހުންނަން ވިވިއަން އެދުނެވެ. ކައިވެންޏަށް ޓަކައި ނިމްރާ ތައްޔާރުކުރާނީ ވިވިއަން ކަމުގައި ބުނެ އޭނާ ދެއްކި ވާހަކަތަކުން ނިމްރާއަށް ބަޔާންކުރަން ދަތި އުފަލަކާއި ހިތްހަމަޖެހުމެއް ލިބުނެވެ.\nވީޑިއޯކޯލު ނިންމާލީ ނިމްރާއަށް ކައިވެނި ހެދުމުގެ ތަފާތު ފަރުމާތަކުގެ ފޮޓޯތައް ފޮނުވާނަންކަމަށް ވިވިއަން ބުނެފައެވެ. އަދި ކައިވެނި ކުރަން ހަމަޖެހިފައި އޮތް ދުވަހުގެ ކުރިން އޭނާއާއި ފިރިމީހާ ރާއްޖެ އަންނާނަންކަމަށް ބުންޏެވެ. އެހެންވީމަ އެ ދުވަސް ޖެހެންދެން އެ ދެމެދުގައި އީމެއިލްއާއި ވީޑިއޯ ކޯލުގެ ޒަރިއްޔާއިން ހުރިހާ ކަމެއް ހަމަޖައްސަމުން ދާނީ ކަމުގައި ވިވިއަން ލަފާދިނެވެ. ހުރިހާކަމެއް ހަމަޖެހުނު ގޮތުން ޒިވަން އިނީ ހިތްހަމަޖެހިފައެވެ. ލޯތްބާއި އޯގާތެރިކަމާއެކު އޭނާގެ ހުރި ހަމައެކަނި ކޮއްކޮގެ ގާތުން ކައިވެންޏަށް ބޭނުންވަނީ ކޮންކަހަލަ ހަދިޔާއެއްތޯ އެއްސެވެ.\n"އައި ރިއަލީ ޑޯންޓް ނޯ... ވިވިއަން އޯލްރެޑީ ހެލްޕްވަނީނު، އެވެސް ކުޑަ ހަދިޔާއެއްނޫނެއްނު" ނިމްރާ ބުނެލިއެވެ.\n"މިކަހަލަ ފުރުޞަތެއް ލިބޭނީ ޒޭވިއާ އަތުން އެއްޗެއް ހޯދަން، އަވަހަށް ބުނޭ... އޭނާ ގާތު ބުނެގެން ނުވާނެކަމެއްނޯންނާނެ" ހިނިއައިސްފައި އިން އަރްސަލް ބުނެލިއެވެ.\nރޭގަނޑުގެ ކެއުން ނިމްރާ ތައްޔާރުކޮށް އޭނާއާއި އަރްސަލްގެ އިތުރުން ޒިވަން ކެއުމުގައި ބައިވެރިވިއެވެ. އަރްސަލްއަށް ދާން ޖެހުނީ ބިލާލު ގުޅުމުންނެވެ. ކައިވެނީގެ ކާޑުތައް ހިފައިގެން ކައިވެނީގެ ޙަފުލާގެ ކަންކަން އިންތިޒާމުކުރާ ފަރާތުން އައިސްތިބިކަން ބިލާލު ބުންޏެވެ. އަރްސަލް އެޕާޓްމެންޓުން ނުކުތީ ފަހުން ނިމްރާއަށް ގުޅާނަން ކަމަށް ބުނެ ޒިވަން ގޮވައިގެންނެވެ.\n"ތޭންކްސް މޭން" ޕްރައިވެޓް އެލެވޭޓާ ތެރޭ ހުރެ ޒިވަން ބުނެލިއެވެ.\n"ޒޭވިއާ އަހަންނަށް ކޮށްދިން ކަންތައްތައް މަދެއްނޫނެއްނު، އަހަރެން ވެސް ބޭނުން ނިމްއަށް ނޭނގުނަސް އޭނާގެ ގާތުގައި ވިވިއަން ހުންނަން، ކޮންމެ ގޮތެއްވިޔަސް އެއީ ނިމްގެ މަންމަ... ކައިވެނީގެ ކަންތައްތަކުގައި ނިމްއަށް އެހީވެދޭން ވަށައިގެން އެތައްބަޔަކު ތިބޭނެ، އެކަމަކު އެމީހުންނާ ޚިލާފަށް ވިވިއަންގެ ހިތުގައި ނިމްގެ މައްޗަށް ކުލުންވެރިކަންވާނެ، ނިމްއަށް އުފާވެރި ދިރިއުޅުމެއް ލިބެން އެދޭނެ.... ވިވިއަން އެކަނި އަހަރެން ގާތުގައި އެދުނީ ނިމްރާ އުފަލުގައި ބަހައްޓައިދިނުމަށް، އޭނާގެ މައްޗަށް ރައްކާތެރިވުމަށް، އޭނާއަށް އިޙްތިރާމުކުރަން.... މަންމައަކު އޭނާގެ ދަރިފުޅު ރައްޓެހިވެގެން އުޅޭ މީހާއަށް ބުނާނޭ ފަދަ ވާހަކަތައް ވިވިއަން ދެއްކި، ނޭނގުމުގެ ތެރޭ ހުރެ ވެސް އަހަންނަށް ބުނެވުނު އެއީ ނިމްގެ މަންމަހޭ" ވިވިއަންއާ ބައްދަލުވެ ކުރެވުނު ތަޖުރިބާގެ ހަނދާންތައް އާކުރަމުން އަރްސަލް ވާހަކަދެއްކިއެވެ.\n"އަރްސަލް އެއްބާރުލުން ދިނީމަ ނިމް އެހާ ފަސޭހައިން އެއްބަސްވީ، އަރްސަލް އަހަރެންގެ ކޮއްކޮއަށް ބަލާނޭކަން އަހަންނަށް ޔަގީންވޭ... ތޭންކްސް އިނގޭ މޭން، ކީޕް ހާ ހެޕީ އޯލްވޭޒް... ބިގް ބްރޯގެ ބްލެސިންގް މި ދިނީ އިނގޭ" އަރްސަލްގެ ކޮނޑުގައި ޖަހާލަމުން ޒިވަން ހީނލިއެވެ. އެއާއެކު އަރްސަލް ވެސް ސަކަ ހިނިގަނޑެއް ޖަހާލިއެވެ.\nވިޔަފާރީގެ ކަންކަން ބެލެހެއްޓުމަށް އަރްސަލްއާއި ރާދިންއަށް އިތުބާރުކުރެވޭ އެ މީހުންގެ ދަށަށް އެންމެ އިސްކޮށް ހުންނަ މުވައްޒަފާއި ހަވާލުކުރުމަށް ފަހު ދެ މީހުން ވެސް ޗުއްޓީނެގީއެވެ. އޭރު ނިމްރާ ވެސް ހުރީ ޗުއްޓީގައެވެ. ނިމްރާގެ ކަންކަމާ ޝަރުމީނު ހަވާލުވާން އުޅުމުން އެކަން ހުއްޓުވީ އަރްސަލްއެވެ. ނިމްރާގެ ޢާއިލާ ފަރާތުން ރާއްޖޭން ބޭރުގައި ހުންނަ އެމީހުންގެ ތިމާގެ މީހަކު ނިމްރާގެ ކައިވެންޏަށް ވާންވާއިރަށް ރާއްޖެ އަންނާނޭކަން އަރްސަލް އިޢުލާން ކުރިއެވެ. އަދި ނިމްރާގެ އެއްވެސް ކަމަކާ ކަންބޮޑުނުވުމަށް އަރްސަލް އެދުނެވެ.\nކައިވެނި ޙަފުލާއަށް ދަޢުދޭ ފަރާތްތަކުގެ ތެރެއިން ނިމްރާއާއި އަރްސަލްގެ ގާތް ރަޙުމަތްތެރިންނަށް ދަޢުވަތު ދިނުމަށް ދިޔައީ ދެ ޒުވާނުން އެކުގައެވެ. ހެދުމުގެ ކަންތަކުގައި ނިމްރާ ވިޝާންއާ ބައްދަލުކޮށް ކަންތައްވީގޮތް ކިޔައިދިނެވެ. ވިޝާންގެ ބުރަ މަސައްކަތަށް ފައިސާ ދޭން ނިމްރާ ހުށަހެޅުމުން އޭނާ އެކަން ޤަބޫލެއްނުކުރިއެވެ. ނިމްރާއަކީ އޭނާގެ އާދައިގެ ކަސްޓަމަރެއްނޫންކަމަށް ވިޝާން ބުނެ އެތައް ސަބަބުތަކަކާ ހުރެ އޭނާ އުޒުރުވެރިވީއެވެ. ހަމައެއާއެކު އޭނާގެ ނަޒަރު އެއީ ގެއްލުމެއްކަމަށް ޤަބޫލުނުކުރީ ކައިވެނީގައި ބައިވެރިވާ ޢާއިލާގެ އެހެން މެންބަރުންގެ ހެދުންތައް ފަހަނީ އޭނާކަމަށްވާތީއެވެ. އެކަމުން ވިޝާންގެ މައްޗަށް އޮންނަ އިތުބާރު ނިމްރާގެ އިތުރުވިއެވެ. އޭނާއާ ވަކިވީ ކައިވެނީގެ ދަޢުވަތު ކާޑު ހަވާލުކޮށްފައެވެ.\nވިވިއަން މާލެ އައިސް މަޑުކުރީ ސްކާލެޓް ގޮމަ ހޮޓެލްގައެވެ. ނިމްރާއާއެކު ޕެންޓްހައުސްގައި ހުރުމަށް އޭނާ ދަޢުވަތު ދިނުމުން ވިވިއަން ޤަބޫލުނުކުރީ އޭނާގެ ފިރިމީހާ ނޯލެންއާއެއްކޮށް އައިސް ހުރުމުންނެވެ. ނިމްރާ އިޚްތިޔާރުކުރި ކައިވެނި ހެދުމާއި އެއާއެކު ބޭނުންވާނޭ ސާމަނު ވެސް އޭނާ އައީ ހިފައިގެންނެވެ. ކައިވެނި ހެދުން އެހާ ގޮތްބޮޑުވުމަކީ އަރްސަލްއަށް މާ ކަމުދާނޭ ގޮތެއްނޫންކަން ނިމްރާއަށް ކުރިންވަނީ ދެނަގަނެވިފައެވެ. ނިމްރާ ވިސްނީ ޙަފުލާގައި ލައިގެން އުޅެން ފަސޭހަވާނޭ ރީތި ހެދުމެއް ޚިޔާރުކުރާށެވެ.\nވިވިއަންއާއެކު ޕެންޓްހައުސްއަށް ނޯލެން ވެސް އައެވެ. ރޭގަނޑުގެ ކެއުމަށް ނިމްރާ ކުރި ދަޢުވަތަށެވެ. އެރޭ އެމީހުންނާއެކު އަރްސަލްއާއި ޒިވަން ވެސް ބައިވެރިވިއެވެ. ޒިވަންއަށް ލިބިފައިވާ ދިގު އިސްކޮޅާއި ރާއްޖޭން ނުފެންނަ ފަދަ ދޮންކަމަކީ ކާކުގެ ފަރާތުން ވާރުތަކޮށްފައިވާ ކަމެއްކަން ބުނަން ނިމްރާއަށް އެނގުނީ ނޯލެން ފެނުނީނަމައެވެ. ވިވިއަންއާއި ނޯލެންއަކީ އެމީހުންގެ އުމުރަށްވުރެ ޅަކޮށް ފެންނަ ދެމަފިރިންނެވެ. ދެ މީހުންގެ ރީތިކަން ފުރިހަމަވެފައި އެއްވަރެވެ. އެ ދެމެދުގައި އޮތް ލޯބި ސިއްރެއްނުވެއެވެ. ޢާއިލާއެއްގެ އިޙްސާސް އެ މީހުންގެ ތެރޭގައި ނިމްރާއަށް ކުރެވުނެވެ.\nސްކާލެޓް ގޮމަ ހޮޓެލްގެ އެންމެ ބޮޑު ހޯލް ކަމަށްވާ ބޯލްރޫމު ތައްޔާރުވެފައި އޮތީ އަރްސަލްއާއި ނިމްރާގެ ކައިވެންޏަށް ޓަކައެވެ. ރޭގަނޑު އަށްގަޑި ބައިގައި ކައިވެނި ކުރެވުމަށްފަހު ދަޢުވަތު ދިން ފަރާތްތަކާއެކު ޙަފުލާ ފެށިގެން ދާގޮތް ހަމަޖެހިފައި އޮތީ ނުވައެއް ޖަހާއިރުއެވެ. ތިންގަޑިއިރަށް ހަމަޖައްސާފައި އޮތް ޙަފުލާ ނިންމާލުމަށް އޮތީ ބާރަ ޖަހާއިރުއެވެ. ގާތް މީހުންނާއި ޢައިލާގެ މެންބަރުންނޫން ފަރާތްތަކަށް ޙަފުލާ ނިންމާލުމަށް ހަމަޖައްސާފައި އޮތް ގަޑިއަކީ އެގާރަގަޑި ބައެވެ.\nއަރްސަލްއާއެކު ޢާއިލާގެ ދެންތިބި ފިރިހެނުން އައިސް ބޯލްރޫމަށް ވަނެވެ. މުޅިތަން އޮތީ ނުލާއި ރަންކުލައިން ޒީނަތްތެރިކުރެވިފައެވެ. ދެފަރާތަށް ވާގޮތަށް މޭޒުތައް ބަހާލެވިފައިވާއިރު އަރްސަލްއާއި ނިމްރާ މަޑުކޮށްލައިގެން ތިބޭ ބެކްޑްރޮޕް ހުރީ އެންމެންނަށް ފެންނާނޭ ހިސާބެއްގައި ބެހެއްޓިފައެވެ. މެދުގައި ހުސްކޮށް އޮތް ބައިގައި ޙަފުލާ އިންތިޒާމުކުރާ ފަރާތުގެ ސްޓާފުން ދިގު މޭޒެއް ބަހައްޓައި މޭޒުމަތި ތައްޔާރުކުރުމުގައި އުޅެއެވެ. އެއީ ކައިވެނި ކުރެވޭ ވަގުތު އެންމެން ތިބުމަށް ހަމަޖެހިފައިވާ މޭޒުކަން އަރްސަލް ދެނެގަތެވެ. ވިވިއަންގެ ޒީލަ ގަދަކަމުން އަރްސަލްއަށް ނިމްރާއާ ބައްދަލުވިޔަކަ ނުދިނެވެ. ނިމްރާ ލަނީ ކޮންކަހަލަ ހެދުމެއްކަމެއް ވެސް އަރްސަލް ގާތުގައި ނުބުންޏެވެ. ނިމްރާއާ އިންނަން ޚިޔާލުކުރީއްސުރެ އޭނާ ސިކުނޑީގައި އަބަދުމެ އެނބުރޭ ޚިޔާލަށް ކައިވެނި ހެދުމުގައި ނިމްރާ ހުންނާނޭ ގޮތް ވެއެވެ. އެ މަންޒަރު ސިފަކުރަން އުޅެއުޅެ އަރްސަލްއަށް އެކަން ވާގޮތެއް ނުވިއެވެ. އޭނާގެ ގާތުގައި ހުރި ރާދިން ލިބުނު ފުރުޞަތުގައި އަރްސަލްއާ ދިމާކޮށްލިއެވެ. ނިމްރާގެ ގާތަށް ގޮސްފައި ޒިވަން އޭނާގެ ކޮއްކޮގެ ރީތިކަމާއި ފުރިހަމަކަމަށް އަރްސަލްގެ ގާތުގައި ތާރީފުކުރިއެވެ. އިތުރަށް އަރްސަލްގެ ހިތް އަވަސްވާގޮތް ވީ އެހެންވެއެވެ. އަތުރުކުރީ އޮތް ގަޑިއަށް އޭނާއަށް އިރުއިރުކޮޅާ ބަލާލެވެއެވެ. ނިމްރާ އެތަނަށް އަންނާނޭ އިރެއްގެ އިންތިޒާރުގައެވެ.\nއަންހެނުންގެ ހުނުމުގެ އަޑާއި ވާހަކައިގެ އަޑުފަށްގަނޑާއެކު ދެފަރާތަށް ހުޅުވޭގޮތަށް ހުރި ބޯލްރޫމުގެ ދޮރުފަތް ހުޅުވިގެން ދިޔައެވެ. އެއާއެކު އަރްސަލްގެ ފުރިހަމަ ސަމާލުކަން އެ ދިމާއަށް ހުއްޓިގެންދިޔައެވެ. އޭނާއެކޭ އެއްގޮތަށް އެތަނުގައި ތިބި ރާދިންއާއި ޒިވަންގެ އިތުރުން ހަލަފްގެ ނަޒަރު ވެސް ހުރީ ދޮރާ ދިމާއަށް ހުއްޓިފައެވެ. ބިލާލު އާއި މުއްޠަލިބު ތިބީ ނޯލެންއާ ވާހަކަދައްކަން އެއްފަރާތުގައެވެ. އެމީހުންގެ ސަމާލުކަން ވެސް ބޯލްރޫމުގެ ދޮރުން ވަންނަ ބަޔަކަށް އެވަގުތު ހުއްޓުނެވެ. ޝިހާނާއާއި އޭނާގެ އަންހެން ކޮއްކޮ ޝިފްނާ އެންމެންގެ ކުރިއަށް ތިބެ ވަނެވެ. އެ ދެބެންނާއެކު އެ މީހުންގެ މަންމަ އަފީފާ ވެސް ހުއްޓެވެ. އެ މީހުންގެ ފަހަތުގައި ހުދުކުލައިގެ "މާމެއިޑް" ކައިވެނި ހެދުމުގައި ނިމްރާ ހުރިއިރު އޭނާގެ ކަނާއަތް ފަރާތުގައި ވިވިއަންއާއި ޝަރުމީނު ހުއްޓެވެ. ނޭވާ ހިފަހައްޓާލައިގެން ކަހަލަ ގޮތަށް ހުރެ އެތެރެއަށް ވަދެގެން އައި ނިމްރާގެ ލޯ ހޯދާލީ އަރްސަލްއެވެ. އެއާއެކު "މިޑްނައިޓް ބްލޫ" ކުލައިގެ ޓަކްސީޑޯގައި ހުރި އަރްސަލްގެ ނަޒަރު އޭނާއަށް ހުއްޓިފައި ހުރިތަން ފެނުނެވެ. ލުއި ހިނިތުންވުމެއް އޭނާގެ ތުންފަތުގައިވިއެވެ. އެ ހިނިތުންވުން ނިމްރާގެ ހާސްކަން ކުޑަކުރުވިއެވެ. އަދި ލޯބިވެތި ހިނިތުންވުމެއް އަރްސަލްއާ ބަދަލުކޮށްލިއެވެ. ކާކީކުލައިގެ ސޫޓުގައި ނޫކުލައިގެ ޓައީއެއް އަޅައިގެން ފިރިހެނުން ތިބިއިރު އަންހެނުންތައް ތިބީ ނޫކުލައިގެ ދިގުކޮށް ފަހާފައި ހުރި ހެދުމުގައެވެ. އެމީހެއްގެ އުމުރާ ގުޅޭ ގޮތުން އަމިއްލަ ރަހައެއް އެކުލެވޭ ގޮތަށް ފަރުމާކޮށްފައި ހުރި ހެދުންތަކުގައެވެ. އެންމެން ބައްދަލުވި ހިނދު ތާރީފުގެ ބަސްތައް ނިމްރާއަށް އޮހިގެންދިޔައެވެ. އެހެނަސް ނިމްރާގެ ގާތަށް ދިއުމަށް އަރްސަލްއަކަށް ފުރުޞަތެއް ނުދިނެވެ. ވިވިއަންގެ އަތުގައި އަޅުވާލައިފައި ނިމްރާގެ ހެދުމުގެ މުހިންމު ބައެއް އޮތެވެ. ޙަފުލާ ފެށުމުން އެބައި ހެދުމުގައި ހަރުކުރާނީ ކަމުގައި އެންމެންގެ ގާތުގައި ވިވިއަން ބުންޏެވެ. ނިމްރާގެ މުޅި ހެދުން ފަރުމާކުރުމުގައި ބޭނުންކޮށްފައި ހުރީ އެކިވަރުގެ ހުދު މިނަލެވެ. ހޯލުގައި ހަރުކޮށްފައި ހުރި ބޮކިތަކުގެ އަލީގައި ހެދުމުގައި ދަޅައެއް ހުރީ އެހެންވެއެވެ. އަލި އެޅޭ ގޮތަކުން ބައެއް ފަހަރު އެ ވިދުން ގަދަވެއެވެ. އަރާފައި ހުރި ބޫޓުގެ ސަބަބުން އާންމުކޮށް ހުންނަ ވަރަށް ވުރެ ނިމްރާ ފެންނަނީ އިސްކޮޅުން ދިގުކޮށެވެ.\nބިލާލުގެ ލޮލުގައި ނިމްރާއަށް އަރްސަލް ބަލަން ހުރި ގޮތް އަޅައިގަތެވެ. އެންމެންގެ ތެރޭގައި ވެސް އެ ދެ ޒުވާނުން ބަހެއް ނުބުނެ އެކަކު އަނެކަކާ ވާހަކަ ދައްކާ ގޮތް ފެނި ބޭއިޚްތިޔާރުގައި ބިލާލަށް ހީނލެވުނެވެ. އޭނާއާއެކު ހުރި މުއްޠަލިބުގެ ސަމާލުކަން ބިލާލުގެ އެ ހަރަކާތަށް ހުއްޓުނެވެ.\n"އަރްސަލްއަށް އެމަންޖެ ވަރަށް ކަމުދޭ ދޯ" މުއްޠަލިބު ވެސް އަރްސަލްއާއި ނިމްރާއަށް ބަލަން ހުރެ ބުނެލިއެވެ.\n"އޭނާގެ ކޮންމެ އިޝާރާތަކަށް އަހަރެންގެ އަރްސަލް ކިޔަމަންވާނެކަން ޔަގީން، މުއްޠަލިބު... އަހަންނަށް އަދިވެސް ހީވަނީ ހުވަފެނެއްގައި އުޅެވޭހެން، އަރްސަލްއަށް އައިސްފައިވާ ބަދަލާ މެދު ވަރަށް ބޮޑަށް އުފާވޭ، އެކަމަކު ޤަބޫލުކުރަން ދަތިވަނީ، އެއީ ހަމަ އަހަރެންގެ ގޮތްދޫނުކުރާ ހަރުކަށިކަން އެކުލެވިފައިވާ ރުންކުރު ދަރިފުޅުބާއޭ ހިތަށް އަރާ" ބިލާލު ބުންޏެވެ. އެއާއެކު މުއްޠަލިބު އޭނާގެ ކޮނޑުގައި ޖަހާލިއެވެ.\n"އަހަރެން ހިތަށް އަރަނީ އަރްސަލްއަށް އެމަންޖެ ހެދީ ކިހިނެއްބާއޭ" ހެވިފައި ހުރެ މުއްޠަލިބު ބުންޏެވެ. އޭނާގެ ހުނުމުގައި ބިލާލު ވެސް ބައިވެރިވިއެވެ.\n"ތި ހިސާބަށް އަހަރެމެން ނުވިސްނިއްޔާ ކަންނޭނގެ ރަނގަޅުވާނީ" ސަމާސާ ރާގެއްގައި ބިލާލު ބުންޏެވެ.\nކައިވެނި ކުރާ މޭޒު ދޮށުގައި އެންމެން އިޝީނީ ޤާޟީއާއެކުއެވެ. ކައިވެންޏާ ގުޅުވައިގެން ޤާޟީ ވާހަކަދެއްކެވިއެވެ. އަރްސަލްގެ ދެވަނަ ކައިވެންޏަށް ވިޔަސް އެއީ ނިމްރާގެ އަލަތު ކައިވެންޏެވެ. މޭޒުދޮށުގައި އިންއިރު އަރްސަލްގެ ހިތާއި ސިކުނޑީގައިވީ ނިމްރާއެވެ. އޭނާއަށް ދޭތެރެއަކުން ނިމްރާއަށް ބަލާލެވެނީ އެހެންވެއެވެ. ނިމްރާއަށް އަންނަ ބަދަލުތައް އޭނާ ދެނެގަންނަން ބޭނުންވެފައި އިން ކަހަލައެވެ. ކުޑަކޮށް އިސް ތިރިކޮށްލައިގެން އިން ނިމްރާގެ ތުންފަތުގައި ފަނޑު ހިނިތުންވުމެއް ވާތީ އަރްސަލް ދުށްޓެވެ. ހާސްކަމުގެ އަސަރެއް ނިމްރާގެ މޫނުން ނުފެނެއެވެ. އެއަށްވުރެ އޭނާ ހިތްހަމަޖެހިފައި އިން ކަހަލައެވެ. އެކަން އެނގި އަރްސަލްގެ އަވަސްވެފައިވާ ހިތް މަޑުމަޑުން ހަމައަކަށް އެޅުނެވެ. ޤާޟީ ރަނުގެ ވާހަކަދައްކަމުން ގޮސް ހަމަޖެހިފައި އޮތް އުސޫލުގެ މަތިން ނިމްރާގެ ރަން އޭނާއާ ހަވާލުކުރަން އެދުމުން އެބައި އަރްސަލް ފުރިހަމަކުރިއެވެ.\n"އަނބިޤަބޫލުކޮށްފިން" ލޯބިން ފުރިގެންވީ ބަލާލުމަކުން ނިމްރާއަށް ބަލަން އިނދެ އަރްސަލް ބުނެލިއެވެ. ނިމްރާ ނޭވާލީ ގޮތުން ހީވީ އޭނާ އިނީ އަރްސަލްގެ ދުލުން އެ ލަފްޒުތައް ބުނާނޭ އިރެއްގެ އިންތިޒާރުގައި ހެންނެވެ. ހިތުގެ ގޮވުން ފުރިހަމަވުމުން ލިބުނު ހިތްހަމަޖެހުމުގައި ހަށިފުރާލީ ނޭވާއެއް ފަދައެވެ.\nކައިވެނިކޮށްދީ ނިމި ޢާއިލާގެ އިސް މީހުންނާއެކު ޤާޟީއާއި ކޯޓުން އައިސްތިބި މީހުން މޭޒުދޮށުން ތެދުވެގެން ދިއުމުން އަރްސަލް ވަގުތުން ނިމްރާގެ އަތުގައި ހިފާލިއެވެ.\n"ހުރިހާ ގޮތަކުން މިލްކުވެއްޖެ... ސްކާލެޓް، ތީ ހަމައެކަނި އަހަރެންގެ މިލްކެއް" ނިމްރާގެ ކަންފަތް ދޮށުގައި އަރްސަލް ބުނެލިއެވެ. އެވަގުތު އަރްސަލްގެ ފަހަތުން އޭނާގެ ކޮނޑުގައި މީހަކު ޖަހާލިއެވެ. ނިމްރާއާ ދުރަށް ޖެހި އަރްސަލް ބާލާލިއިރު ހުރީ ވިވިއަންއެވެ.\n"ޕާޓީ ފެށެން އެ އުޅެނީ... ލޮބީގައި ބައެއް މީހުން އެބަތިބި، އިރުކޮޅަކުން މީހުން ވައްދަން ފަށާނެ، އިރުކޮޅަކަށް އަރްސަލްގެ ސްކާލެޓް ބޭނުންވޭ އެބަ" ވިވިއަން ހުރީ ހިނިއައިސްފައެވެ. ނިމްރާ މޭޒުދޮށުން ތެދުވެގެން ވިވިއަންއާއެކު ހިނގައިގަތެވެ.\nވެޑިން ބެކްޑްރޮޕްގެ ކައިރީ ނިމްރާ މަޑުކޮށްލުމާއެކު ވިވިއަންއާއެކު ރާއްޖެ އައި އޭނާގެ ޚާއްޞަ އެހީތެރިންގެ ތެރެއިން ދެ ކުއްޖަކު އައެވެ. އަދި ނިމްރާގެ ހެދުމުގެ އެއްބައި ކަމުގައިވާ "އޯވާސްކާޓް" ބައި އުނަގަނޑާ ދިމާލުން ހަރުކޮށްލިއެވެ. އަދި ފަހަތަށް ފުޅާ ފަސްބައި ފަތުރާލައި ރީތިކުރިއެވެ. ނިމްރާގެ މޭކަޕް ޓަޗިން ވިވިއަން ހެދުވިއެވެ. އޭރު އަރްސަލް ވެސް އެތަނަށް އަތުވެއްޖެއެވެ. ޙަފުލާ އިންތިޒާމު ކުރުމަށް ހަވާލުވެގެން ގުރޫޕުގެ ސްޓާފަކާއި ފޮޓޯގްރަފު އައިސް އަރްސަލްއާއި ނިމްރާއަށް އިރުޝާދުތައް ދިނެވެ. ވިވިއަންގެ އެދުމަށް ޙަފުލާ ފެށުމުގެ ކުރީން އަރްސަލްއާއި ނިމްރާގެ ދެތިން ފޮޓޯ ނެގުވިއެވެ. އަދި ކުރީބައިގައި ޢާއިލާގެ މެންބަރުންނާއެކު ވެސް ފޮޓޯތައް ނަގައި އެކަން ނިންމިއެވެ. ވިވިއަން އެކަން ކުރިން ނިންމާލަން ބޭނުންވީ ޙަފުލާ ނިމޭއިރު އަރްސަލްއާއި ނިމްރާ ވެސް ތިބޭނީ ވަރުބަލިވެފައިކަމަށްވީމައެވެ.\nހޮޓެލްގެ ސެކިއުރިޓީ ބަލަހައްޓަމުންދިޔަ ޒިވަންގެ ޓީމުގެ ދެ ސްޓާފަކު ބޯލްރޫމުގެ ދޮރުފަތް ދެފަރާތަށް ހުޅުވާލުމާއެކު ޙަފުލާއަށް އައިސް ތިބި މެހެމާނުން އެތެރެއަށް ވަންނަން ފެށިއެވެ. ޝިހާނާއާއި އީވާގެ އިތުރުން ޝިފްނާ ހުރީ ނިމްރާ ހުރި ފަރާތުގައި މަޑުކޮށްލައިގެންނެވެ. އަރްސަލް ހުރި ފަރާތުގައި ރާދިންއާއި ހަލަފްގެ އިތުރުން ޒިވަންއާއި ޝިފާޒު މަޑުކޮށްލައިގެން ހުއްޓެވެ. މީހުންތަކާއިގެން ހޯލު ފުރެން ގިނައިރެއް ނުނެގިއެވެ. އަރްސަލްމެންނާ ކުރިމަތިވާ ގޮތަށް ލައިވް މިއުޒިކު ކުޅެމުން ދިޔަ ބޭންޑް ތިއްބެވެ.\nއަރްސަލްއާއި ނިމްރާ ފެނުމާއެކު އެތެރެއަށް ވަދެގެން އައި އައިރާ އޭނާގެ ފިރިމީހާ ލޫކަންގެ އަތުގައި ހިފައި ތަޅުވާލަމުން އެ މީހުން ދައްކާލިއެވެ. އައިރާއާއި ލޫކަން އައިސް އަރްސަލްއާއި ނިމްރާއާ ސަލާމްކޮށްލިއެވެ. ކައިވެނީގެ ތަހުނިޔާ ކިއުމާއެކު ހަދިޔާ ހަވާލުކޮށްލިއެވެ. ހާލުއަހުވާލު ނިމްރާ އޮޅުންފިލުވިއެވެ. އައިރާގެ ދެ ދަރީން ގޮވައިގެން ނައީ ކީއްވެތޯ އަހާލިއެވެ.\n"ބޮޑުމީހާ ނިދާނެ ވަރަށް އަވަހަށް، އަނެކަކު އަދި މާކުޑަ... ނިމްވާނެ ފްރީވީމަ އަހަރެމެން ގެއަށް އަންނަން އިނގޭ، ވަރަށް ލޯބި މިރޭ، ދެކުދީން ވަރަށް ގުޅޭ އިނގޭ" ހިނިތުންވެލައިގެން ހުރެ އައިރާ ބުނެލިއެވެ.\n"ތެންކިއު އައިސްދިނީމަ" އައިރާގެ ގައިގާ ނިމްރާ ބައްދާލިއެވެ. އޭނާގެ ހަޔާތުގައި ބައްދަލުވި ޚާއްޞަ ދެ މީހުންނަށް ލޫކަންއާއި އައިރާ ވެއެވެ. އެ ދެ މީހުންވަނީ އަރްސަލްއާއި ނިމްރާގެ ދިރިއުޅުމުގައި ގުޅިފައެވެ. ލޫކަންއާއި އައިރާ އިށީންނާނޭ ދިމާއެއް ހޯދަމުން މޭޒުތައް ހުރި ދިމާއަށް ހިނގައިގަތެވެ. އެވަގުތު އީވާ ގޮވާލިއެވެ.\n"ދަނީތަ؟" އީވާ ދާން އުޅޭހެން ހީވެ ނިމްރާ އަހާލިއެވެ.\n"ނޯ... ޑެޑީއާއި އިޒޫމަންމަ އައިސްގެ މިދަނީ، އަންނާނަން އެ މީހުން ގޮވައިގެން" އީވާ ބުނެލިއެވެ. ނިމްރާ ބޯޖަހާލުމުން ނިކަން ހަލުވިކޮށް އީވާ ދޮރާ ދިމާއަށް ދިޔައެވެ.\nބޯލްރޫމުގެ ތެރެއަށް ވަދެވުމާއެކު އެތަން ޒީނަތްތެރިކޮށްފައި އޮތްލެއް ފުރިހަމަކަމުން އެކަން އިޒްވާ ފާހަގަކުރިއެވެ. ޝަދަފުގެ ގާތުގައި ހުރެ އީވާ އިޝާރާތްކުރީ އަރްސަލްއާއި ނިމްރާ ހުރި ދިމާއަށެވެ.\n"ބޮސްއާއި ނިމް އެ ތިބީ، އިޒޫމަންމާ، މިރޭ ނިމްހެން ވެސް ހިޔެއްނުވޭ ދޯ" އީވާ ބުނެލިއެވެ.\n"އެ ރަތް އިސްތަށިގަނޑު ނެތްނަމަ ނޭނގޭނެ އެއީ ނިމްކަމެއް... ދޯ ޑިފީ، އެ ދެކުދީން ވަރަށް ގުޅޭ" އިޒްވާގެ ޚިޔާލު ހާމަކުރިއެވެ.\n"ދެކުދީންގެ ކައިވެނީގައި ﷲ ބަރަކާތްލައްވާށެ، އާމީން... ދެން ރަނގަޅަށް އުޅޭތި އިނގޭ" ނިމްރާއާ ސަލާމްކުރަމުން އަނެއްއަތުން ނިމްރާގެ ކޮނޑުގައި އިޒްވާ ފިރުމާލިއެވެ.\n"ތެންކިއު އީވްމަންމާ... އަޅުގަނޑު ހީކުރީ އީވްއާއެއްކޮށް އަންނާނޭ ކަމަށް" ނިމްރާ ބުނެލިއެވެ.\n"މަންމަމެން މިތިބީ ބްރައިޑްމެއިޑްސްއަށް ވާވަރަށްވުރެ އުމުރުން ދޮށިވެފައި... މިހާރު ދެން މި އާދެވުނީ، ކޮންމެހެން ވެސް އަންނަން ނިންމައިގެން ތިބީ" ސަމާސާ ރާގެއްގައި ހީނލާފައި އިޒްވާ ބުންޏެވެ.\n"އަހަންނަށް ތަންކޮޅެއް ލަހުން އާދެވުނީ، އީވްމަންމަ ހުރީ ތައްޔާރުވެގެން، އަދި ބުނަން... އީވްގެ ފޭވަރިޓް އިނގޭ ތީ މިހާރު، ބެސްޓް ބޮސްގެ އެވޯޑު ދޭންވެފަ އޮތީ" އަރްސަލްއާއި ސަލާމްކޮށްލާފައި ނިމްރާއާ ސަލާމްކުރަމުން ޝަދަފު ބުންޏެވެ. ނިމްރާ ހީނލިއެވެ.\n"އީވް، ދާންވީނު މަންމެން މޭޒެއްގެ ދޮށުގައި ބައިތިއްބަން" ނިމްރާގެ ގާތުގައި ހިނިއައިސްފައި ހުރި އީވާއަށް ނިމްރާ ބުންޏެވެ. (ނުނިމޭ)


Viyafaari eh fashan 40,000 dollar miothy\n"ޕިޗް އަޕް- ޔޫތު އެންޓްރަޕްރެނިއާޝިޕް ޗެލެންޖު" އިފްތިތާހު ކުރަނީ--\nއަމިއްލަ ވިޔަފާރީއެއް ފަށަން ބޭނުންވާ ޒުވާނުންނަށް ޕިޗްއަޕް ޕްރޮގްރާމެއް ފަށައިފި\nމީރީ ޕްރޮޖެކްޓުގެ ދަށުން ޒުވާނުންނަށް އަމާޒުކޮށްގެން އަމިއްލަ ވިޔަފާރި ފެށުމަށް ޝައުގުވެރިވާ ފަރާތްތަކަށް "ޕިޗް އަޕް- ޔޫތު އެންޓްރަޕްރެނިއާޝިޕް ޗެލެންޖު" ގެ ނަމުގައި ޕްރޮގްރާމެއް ފަށައިފި އެވެ\nމިޕްރޮޖެކްޓަކީ މިނިސްޓްރީ އޮފް ހަޔާ އެޑިޔުކޭޝަނާއި މިނިސްޓްރީ އޮފް އިކޮނޮމިކް ޑިވެލޮޕްމަންޓް ގުޅިގެން ވޯލްޑް ބޭންކުގެ އެހީގައި ހިންގާ ފަސް އަހުރު ދުވަހުގެ މަޝްރޫއު އެކެވެ. މަޝްރޫއުގެ އަގަކީ 20 މިލިއަން ޑޮލަރެވެ.\nމި ޕްރޮގްރާމު އިފްތިތާހު ކޮށްދެއްވީ ހަޔާ އެޑިއުކޭޝަން މިނިސްޓަރު ޑރ، އިބްރާހިމް ހަސަން އެވެ. މި ޕްރޮގްރާމުގެ ށުން އާ ވިޔަފާރީގެ އުފެއްދުންތެރި ހިޔާލާއި ވިސްނުންތައް ހުށަހެޅުމުން އެކަންތައް ފަށައިގަތުމަށް ބޭނުންވާ މާލީ އެހީތެރިކަން ފޯރުކޮށްދޭނެއެވެ.\nމީރީ މަޝްރޫއުގެ މައިގަނޑު މަގްސަދަކީ ޒުވާނުންނަށް ވަޒީފާގެ ފުރުސަތު ފަހިކޮށްދިނުމާއި ޓެކްނިކަލް ވޮކޭޝަނަލް ދާއިރާ އާއި ވިޔަފާރީގެ ހުނަރުތައް ތަރައްގީކުރުމެވެ.\n"ޕިޗް އަޕް- ޔޫތު އެންޓްރަޕްރެނިއާޝިޕް ޗެލެންޖު" އިފްތިތާހު ކުރުމުގެ ޖަލްސާގައި ހަޔާ އެޑިއުކޭޝަން މިނިސްޓަރު ޑރ، އިބްރާހިމް ހަސަން ވާހަކަފުޅު ދައްކަވަނީ--\nއެގޮތުން ރާއްޖޭގެ ކޮންމެ ސަރަހައްދެއްގައި އުޅުނު ނަމަވެސް އުމުރުން 18 އަހަރާ 35 އަހަރާ ދެމެދުގެ ދިވެހިންނަށް މި ޕްރޮގްރާމުގައި ބައިވެރި ވެވޭނެ އެވެ. ޕްރޮގްރާމުގައި އަމިއްލަ ގޮތުން ނުވަތަ ތިން މީހުންގެ ޓީމަކުންވެސް ބައިވެރި ވެވޭނެ އެވެ.\nޕްރޮގްރާމުގެ ފުރަތަމަ ފިޔަވައްސަކީ ހިޔާލު ހުށަހެޅުމެވެ. އޭގެ ފަހުން ބޫޓްކޭމްޕް ތަމްރީނު ޕްރޮގްރާމު ފުރިހަމަ ކުރާ ފަރާތްތަކަށް ފައިނަލް ޕްރޮޕޯސަލް ހުށަހެޅުމަށް ފުރުސަތު ދޭނެ އެވެ. އެގެ ފަހުން ވިޔަފާރީގެ ހިޔާލުތަައް ރާއްޖެއާއި ބޭރުގެ ޖަޖުން ހިމެނޭ ޕެނަލަކުން ޕިޗް ކުރުމުގެ ފުރުސަތު ދޭނެ އެވެ.\nހުށަހަޅާ ހިޔާލުތަކަށް 10،000 ޑޮލަރާއި 40،000 ޑޮލަރާ ދެމެދުގެ އެހީތެރިކަން ފޯރުކޮށްދޭ އިރު މި ޕްރޮގްރާމަށް ހިޔާލު ހުށަހެޅޭނީ ފަތުރުވެރިކަން، ފަތުރުވެރިކަމާ ބެހޭ އުމްރާނީ މަސައްކަތް އަދި އައިސީޓީގެ އިތުރުން ދަނޑުވެރިކަމާ ގުޅޭ ދާއިރާ ތަކަށެވެ.


BML Islamic In Saving Adhi Investment Deposit Account Thaaraf Kohffi - Vaguthu\nބީއެމްއެލް އިސްލާމިކްއިން އެކައުންޓްތަކެއް ތައާރަފްކޮށްފި\nބީއެމްއެލް އިސްލާމިކްއިން އަމިއްލަ ފަރުދުންނާއި ވިޔަފާރިތަކަށް އަމާޒުކޮށް މިއަދު ދެވައްތަރެއްގެ ސޭވިންގްސް އެކައުންޓާއި، އިންވެސްޓްމަންޓް އެކައުންޓެއް ތަޢާރަފްކޮށްފިއެވެ.\nމި އެކައުންޓްތައް ބިނާކުރެވިފައިވަނީ އިސްލާމިކް ބޭންކިންގ އުސޫލެއްކަމަށްވާ ވަކާލާ އުސޫލުގެ މައްޗައްށެވެ. މިއާއެކު ޝަރީޢާ އާއި އެއްގޮތްވާގޮތުގެ މަތިން ބީއެމްއެލް އިސްލާމިކުން ދެމުންދާ ޚިދުމަތްތަކަށް މިވަނީ އިތުރު ފުރިހަމަކަމެއް ލިބިފައެވެ.\nކަސްޓަމަރު އެކައުންޓުގައި ބަހައްޓާ ފައިސާ ޝަރީޢާ ހުއްދަކުރާ ކަންކަމަށް އިންވެސްޓްކުރުމަށްފަހު އެއިން ފައިދާ ލިބުުމުގެ ފުރުސަތު ކަސްޓަމަރަށް ލިބިގެންދެއެވެ.\nބީއެމްއެލްގެ އިސްލާމިކް ބޭންކިންގ ޚިދުމަތްތައް މިދަނީ ފުޅާކުރެވެމުން ދާއިރު އަމިއްލަ ފަރުދުންނާއި ވިޔަފާރިތަކަށް އަމާޒުކޮށް ޝަރީޢާގެ ހަމަތަކަށް ފެތޭ އިތުރު ތިން ޑިޕޮސިޓް އެކައުންޓެއް ބީއެމްއެލް އިސްލާމިކް ގެ ޚިދުމަތްތަކަށް އިތުރުކުރެވޭ ކަމީ އެބޭންކަށް ލިބޭ އުފަލެއް ކަމަށް ބީއެމްއެލް އިން މައުލޫމާތު ދެއެވެ.\nބީއެމްއެލް އިސްލާމިކް ސޭވިންގސް އެކައުންޓް އަކީ ފަހަށް ފައިސާ ރައްކާކޮށް އަދި އެފައިސާއިން ފައިދާ ހޯދައިދިނުމުގެ ގޮތުން އަމިއްލަ ފަރުދުންނަށް ތަޢާރަފުކުރެވުނު ޚިދުމަތެކެވެ.\n'ބީއެމްއެލް އިސްލާމިކް ކިޑްސް ސޭވަރ އެކައުންޓް' އަކީ 18 އަހަރުން ދަށުގެ ކުދިންނަށް އިސްލާމިކު ބޭންކިންގ ޚިދުމަތް ދިނުމަށްޓަކައި ތަޢާރަފުކުރި އެކައުންޓެކެވެ. 'ބީއެމްއެލް އިސްލާމިކް ޖެނެރަލް އިންވެސްޓްމަންޓް އެކައުންޓް' އަކީ ޝަރީޢާ ހުއްދަކުރާ އުސޫލުތަކާ އެއްގޮތްވާ ގޮތުގެ މަތިން ވަކި މުއްދަތަކަށްް ފައިސާ ރައްކާކުރުމަށްޓަކައި އަމިއްލަ ފަރުދުންނާއި ވިޔަފާރި ކުންފުނިތަކަށް ޚާއްސަ ކޮށް ތަޢާރަފުކުރާ އިންވެސްޓްމަންޓް އެކައުންޓެކެވެ.\nބީއެމްއެލް އިސްލާމިކް ޚިދުމަތްތައް ފަރުމާ ކުރެވިފައިވަނީ އިސްލާމިކް ބޭންކިންގ އާ ގުޅޭ ބައިނަލްއަޤްވާމީ އެންމެ ރަނގަޅު އުސޫލުތަކަށް ބިނާކޮށް، ޝަރުޢީ ހަމަތަކަށް ފުރިހަމައަށް ފެތޭ ގޮތުގެ މަތިންކަމަށް ބީއެމްއެލްއިން ހާމަކޮށްފައިވެއެވެ. ކަސްޓަމަރުން ޑިޕޮސިޓްކުރާ ފައިސާ ބަހައްޓަނީވެސް މުޅިން ވަކި ފަންޑެއްގެ ގޮތުގައެވެ. އަދި އެ ފައިސާ ބޭނުންކުރަނީ އިސްލާމީ ޝަރުޢީ ހަމަތަކަށް ފެތޭ ކަންކަމަށެވެ. އަދި މި މަސައްކަތްތައް ހިނގަމުންދަނީ އިސްލާމިކް ފައިނޭންސިންގެ ބައިނަލްއަގްވާމީ ތަޖުރިބާކާރުން ހިމެނޭ ގޮތަށް އެކުލަވާލެވިފައިވާ ޝަރީޢާ އެޑްވައިޒަރީ ކޮމިޓީއެއްގެ ބެލުމުގެ ދަށުންނެވެ.\nބމލ ވެބްސައިޓް ބަލައިފިން. ޢަހަރަކަށް އަންދާސާ ކުރާވަރަކީ %1.5. ޢެއީ 75ރ އަހަރަކަށް. މިއަށްވުރެ ރަނގާޅުވަނެ 5000ރ އަށް ދިރާގުން ރިލޯޑް ގަނެވިއްކިޔަސް. ޢެއިރުން %5 އެއްމެ މަދުވެގެން ލިބޭނެ.\nޖެނުއަރީ 13, 2019 14:09\nހީލީ އަކީ މުސްލިމެއްނޫން އޭނަވެރިއަކަށް ހުރިހާ ހިނދެއްގައި އިސްލާމީ ޝަރީޢަތުގައި ވާގޮތަށް ތިބޭންކުގެ ޚިދުމަތް ދެވޭނެ ކަމަށް ގަބޫލު ނުކުރެވޭ\nހީލީ އަކީ ބީއެމްއެްލް ގެ އެމްޑީ އެށް ނޫން މިހާރު!\nޖެނުއަރީ 15, 2019 13:32\nހީލީ މިހާރު އެ ބޭންކް ގައި ނޫޅޭ. އޭނާ މުއްދަތު ހަމަ މިދިއަހަރު ފުރައިގެން ހިނގައްޖެ


Mohamed Abdulla Shafeeg: "ރައީސް މައުމޫނަކީ އޭނާގެޒާތުގައި އެއްވެސް ބާރެއްއޮތް މީހެއްނޫން"\nޕާލަމެންޓްރީ ގްރޫޕް އޮފީހަކީ ރައްޔިތުންނާއި ރައްޔިތުންގެ މަޖިލީހާއި ޚާއްސަމަޖިލީހުގައި ހިމެނޭ އެމްޑީޕީއަށް ނިސްބަތްވާ މެންބަރުން ފަސޭހައިން ބައްދަލުވާނޭ މަގެއްކަމަށާއި، ރައްޔިތުންނަށް އެތަނުން ޚިދުމަތް ދިނުމުގައި ވަކިޕާޓީއެއް ތަފާތުކުރުމެއް ނޯންނާނެކަމަށް މެންބަރުން ވިދާޅުވިއެވެ. ''މިތަނަށް ހަމަ ކޮންމެ ރައްޔިތަކުވެސް އައިސް އެބޭފުޅުންގެ ޝަކުވާތައް އަޅުގަނޑުމެންނަށް ގެނެސްދެވޭނެ. އަދި އެބޭފުޅުން ބޭނުންވާ ކަންތައްތައް އަޅުގަނޑުމެންނަށް އެހީތެރިކަން ދެވެން ހުރި ހުރިހާ ރޮނގަކުން ހުރިހާ ރައްޔިތުންނަށްވެސް އަޅުގަނޑުމެން އެހީތެރިކަން ފޯރުކޮށްދޭނަން.'' ތ.އަތޮޅު މެންބަރު ހަސަން އަފީފް ވިދާޅުވިއެވެ.\nދެމަޖިލީހުގެ މަސައްކަތް ކުރިއަށްދާ ސްޕީޑާބެހޭގޮތާ ބެހޭގޮތުން ނޫސްވެރިއަކު ދެންނެވި ސުވާލަށް ޖަވާބުދެއްވަމުން މާލޭ މެންބަރު އިބްރާހީމް އިސްމާޢީލް (އިބްރާ) ވިދާޅުވީ ދަންނަވަން އޮތީ ތަކުރާރުކޮށް ދަންނަވާ ވާހަކައެއް ކަމަށާއި މަޖިލީހުގެ މަސައްކަތްތައް ކުރިއަށް ނުދާނެހާގޮތެއް ހައްދަވަމުން ގެންދަވަނީ ރައީސް މައުމޫން ކަމަށެވެ. ''ޚާއްސަގޮތެއްގައި ރައްޔިތުންގެ ޚާއްސަމަޖިލީހުގެ މަސައްކަތް ކުރިއަށް ނުދާނެ ހަމަ ކޮންމެ ގޮތެއް ހޯއްދަވައިގެން އެއުޅުއްވަވަނީ. މީގެ އެންމެބޮޑު ހެއްކަކީ، ރައީސް މައުމޫން ގާނޫނު އަސާސީ އިސްލާހުކުރައްވާ ނިންމަވަން އަވަހަށް ބޭނުންފުޅުނަމަ، މަޖިލީހުގައި އެބަތިއްބެވި އޭނާގެ ޕާޓީއަށް ނިސްބަތްވާ އަށްޑިހަ އެތައް މެންބަރުންނެއް އެހެންވީމާ ހަމަ އަޅުގަނޑުމެން ނެތަސް އިށީނދެ އެމީހުން ނިންމަންވީ. އެކި ހުއްޖަތް ދައްކައިގެން އެކި ކަންކަން މެދުވެރިކޮށްގެން ހަމަ ލަސްކުރަނީ، ހަމަ ލަސްކުރަނީ... ދެން މީގަ އެންމެބޮޑު ހެއްކަކަށް އަޅުގަނޑު ދަންނަވާލާނަން ވާހަކައެއް، ޚާއްސަ މަޖިލީހުގެ ޑްރާފްޓިންގ ކޮމިޓީގެ މަސައްކަތް ފެށިގެން އައިމާ، އެކަމާ ކަންބޮޑުވެގެން ވަޒީރުންގެ މަޖިލީހުގެ މެންބަރުން ފޮނުއްވާފައިހުރި ސިޓީ ތިބޭފުޅުންގެ އަތްޕުޅުގައި ހުންނާނެ! އެމަސައްކަތް ކުރިއަށްދާތީ، އެއްގޮތަކަށްވެސް ގެންގޮސްގެން ނުވާނޭ، އަވަހަށް ތިކަން ހުއްޓާލާށޭ ކިޔާފަ.''\nސަރުކާރަށް ހުރި ޕްރެޝަރ ތަކާއި ރައީސް މައުމޫންގެ މަގުޗާޓާ ގުޅޭގޮތުން ނޫސްވެރިން ދެންނެވި ސުވާލުތަކަށް ޖަވާބު ދެއްވަމުން މެންބަރުން ވިދާޅުވީ އިންޓަރނޭޝަނަލް ކޮމިޔުނިޓީ މެދުވެރިކޮށް ސަރުކާރަށް ދެވޭނެ ޕްރެޝަރުތައް އެފަރާތްތަކުން ސަރުކާރަށް ދެމުން ގެންދާކަމަށާއި ހަގީގީ ޕްރެޝަރ ދެވޭނީ ރައްޔިތުންނަށް ކަމަށެވެ. އަދި ރައީސް މައުމޫން އިއުލާންކުރައްވާފައިވާ މަގުޗާޓުގައި ބުނާ މުއްދަތަށް ކޮންމެވެސް ސިފައެއްގައި ކޮންމެވެސް ކަމެއް ކުރައްވާ ކަމަށެވެ.\nމިހާރު ރާއްޖޭގެ ސިޔާސީ މަސްރަހުގައި އެއްކަމަކަށް ބަރޯސާކުރަންޏާ އޮތް އެންމެބޮޑު މައްސަލައަކީ ރާއްޖޭގައި އޮތް ސިވިލްސާވިސް ޕޮލިޓިސައިޒް ކުރުން ކަމުގައި ބައެއް މެންބަރުން ފާހަގަކުރެއްވިއެވެ. މިމޭރުން ވާހަކަދައްކަވަމުން އިބްރާ ވިދާޅުވީ ''ރައީސް މައުމޫން ވަރަށް ބާރުލައްވާފައި ރޯޑްމެޕް އިއުލާންކުރައްވާފައި، ތާރީޚް ދެއްވާފައި، ޖުލައި މަހުއޭ އަޅުގަނޑު ހަނދާންވަނީ. ޖުލައިމަހުގެ ނިޔަލަށް ސިވިލްސާވިސް ޑީޕޮލިޓިސައިޒްކުރުން އޮންނާނެ ކަނޑައަޅުއްވާފައި. އެކަމަކު ހެއްދެވީ ކިހިނެއް! މިއަދާ ހަމައަށްވެސް ހައްދަވަނީ ކިހިނެއް! ހަމަ ހައްތާ ޕޮލިޓިސައިޒް ކުރައްވަނީ. އިހަށް ސަރުކާރުގެ ވަޒީފާގައި ނެތް ޕޮލިޓީޝަނުންނަށް އަލުން ވަޒީފާ ދީގެންވެސް ގެންދަނީ، ތިބި މީހުންގެ މަގާމުތައްވެސް މައްޗަށް ގެންދަނީ. ސިވިލްސާވިސް ޑީޕޮލިޓިސައިޒް ކުރަން މުސްތަގިއްލުކުރަން އޮންނައިރުގައި މީގެ ރޫހަކީ ކޮބައިތޯ! ސިވިލްސާވިސް އިން ޕޮލިޓިކްސް ނެރުން. އެހެންވީމާ ރައީސް މައުމޫން އޭނާގެ އަމިއްލަ ރޯޑްމެޕްގައި ކޮޅުފައިން ޖައްސަވައިގެން އެހެންނެވީ.''\nރާއްޖޭގައި އޮންނަން ފެންނަ ވެރިކަމުގެ ނިޒާމަކާ ބެހޭގޮތުން ރައްޔިތުންގެ އާންމުވޯޓްލުމުގެ ކަންތައްތައް ކުރިއަށް ގެންދިޔުމަށް ޚާއްސަ މަޖިލީހުން ފާސްކުރައްވާފައިވާ ފާސްކުރެއްވުމާގުޅޭގޮތުންވެސް މެންބަރުން ވާހަކަދެއްކެވިއެވެ. މިގޮތުން ޏ.އަތޮޅުގެ މެންބަރު މުޙައްމަދު އިބްރާހީމްދީދީ (މޮޑީ) ވިދާޅުވީ ''އާޒިމާ ޝުކޫރު ހުށައެޅުއްވި ހުށައެޅުމަށް ފަހުންގެނެވުނު އިސްލާހުތަކާއެކު ޖުމްލަކޮށް ބަލައިލާއިރު އުސޫލެއްގެ ގޮތުން ހަމަ ރަނގަޅު. އެހެންނަމަވެސް މީގަ މައްސަލައަކީ ދިވެހިރާއްޖޭގައި އަޅުގަނޑުމެންގެ އާދަކާދަޔާ ކަންތައްތައް ހުންނަގޮތުން އަދި ވެރިކަން ހިންގުމުގެ ސަގާފަތް އޮންނަގޮތުން، ރައްޔިތުންގެ މަޖިލީހުގެ ދާއިރާގެ ކަންތައްތައް ނިންމަމުން އައިސްފައި ހުރިގޮތުން އަޅުގަނޑުމެންނަށް އެބައެނގޭ އެ ޕްރިންސިޕަލްސް ކިތަންމެ ރަނގަޅުކަމުގައި ވިޔަސް ކަންތައްތައް ދަނީކީ އެގޮތަކަށް ނޫންކަން.''\nމިމައުޟޫގައި ވާހަކަދައްކަވަމުން ލ.އަތޮޅުގެ މެންބަރު ރީކޯ މޫސާމަނިކު ވިދާޅުވީ އެނިންމުމަކީ އެބޭފުޅާ ވަރަށް ހިތްހަމަޖެހޭ ނިންމުމެއް ކަމުގައެވެ. ''ހަމަގައިމުވެސް މިއޮއް ހުރިހާ ދުވަހު އެކިއެކި ޖަލްސާތަކަށް ހާޒިރުނުވެ، އެކި ގޮތްގޮތަށް އުޅުނު މީހުންގެ އަތުން ހަމަ ރައްޔިތުންގެ ފެންނަ ނުފެންނަ ވޯޓަކަށް ހަމަ އެމީހުންގެ އަތުން ނިންމުނުކަން. އެއީ އަޅުގަނޑުމެންނަށް ލިބުނު ވަރަށްބޮޑު ކާމިޔާބެއް.''\nއާންމުވޯޓްގެ ކަންތަކާގުޅޭގޮތުން، އިބްރާ ވިދާޅުވީ އާޒިމާ ޝުކޫރު ހުށައަޅުއްވައި ފާސްކުރެއްވި ނިންމެވުމުގައި ވަރަށްބޮޑު މައްސަލައެއް އެބައޮތް ކަމަށާއި އެއީ ގާނޫނީ މައްސަލައެއް ކަމަށެވެ. ތ.އަތޮޅުގެ މެންބަރު ހަސަން އަފީފް ވިދާޅުވީ ''ހަގީގަތުގައިވެސް އާޒިމާ ޝުކޫރުގެ އެހުށައެޅުމަކީ އެއްވެސް ހާލެއްގައި މިކަންތައްތައް އަވަސްކުރުމެއްނޫން. ލަސްކުރުން.'' ކަމުގައެވެ.\nދިވެހިރާއްޖެއަށް އިސްލާހު ގެންނަވަނީއޭ ވިދާޅުވަމުން ރައީސްމައުމޫން ކުރައްވަމުން ގެންދަވާ ކަންތައްތަކަށް ފާޑުވިދާޅުވެ، ވާހަކަދައްކަވަމުން އިބްރާ ވިދާޅުވީ ''ރައީސް މައުމޫންގެ ސަރުކާރުން އިސްލާހު ގެންނަނީއޭ ގެންނަނީއޭ ކިޔަކިޔާ ހުރެގެން، އެކަން ކުރާނެ ފުރުސަތު ދީގެން އަޅުގަނޑުމެން ތިބެއްޖައިން، މިހާރު މިނުކުންނަނީ އެކަންކުރުވަން، އަޅުގަނޑެއް ނުދަންނަވާނަން ތިންމަސްދުވަހުންނޭ ހަމަސްދުވަހަކުންނޭ. ބާރައަހަރުންވެސް ދެނެއް ރައީސް މައުމޫނަކަށް ނޭވާލާކަށް ނުކެރޭނެ މިރާއްޖެއަށް އިސްލާހު ގެނެސްފައި ނޫނީ. އެހެންނޫނީ އެމްޑީޕީއަށް ނިސްބަތްވާ ރައްޔިތުންގެ މަޖިލީހާއި ޚާއްސަމަޖިލީހުގެ ހުރިހާ މެންބަރުން ހައްޔަރުކޮށްފައި ގެންގޮސް ގޮޅީގައި ބައިތިއްބަންޖެހޭނީ. އެނޫންގޮތަކަށް ނުކެރޭނެ މިކަން ހުއްޓުވާކަށް! މިނުކުތީ... އިހަށް ނުނިކުންނަވަރަށް މިނުކުތީ....'' ކަމުގައެވެ. އިބްރާގެ މިވާހަކައަށް ބާރުދެއްވަމުން އަފީފް ވިދާޅުވީ ''އިބްރާ އެވިދާޅުވިހެން މިހާރު އިސްލާހު ގެންނަން މިތިބީ ނުކުމެ، އިސްލާހު ގެނެއްސަ ނޫނިއްޔަކާ މިމަސައްކަތެއް ހުއްޓައެއް ނުލާނަން. އަޅުގަނޑުމެން މަރާލިޔަސް ފަހަތުން އެބަތިބި އެތައް ބަޔަކު މިކަމައިގެން ނިކުންނާނެ. ރައީސް މައުމޫނަށް އެނގިވަޑައިގަންނަވަންޖެހޭނެ އިސްލާހަށް މަސައްކަތްކުރާ މީހުންގެ ދުވަހެއް ދެނެއް ދުއްވައެއް ނުލެވޭނެކަން. އަޅުގަނޑުމެން ނެތިއްޔާ އެހެން ބަޔަކު ތިބޭނެ، އެމީހުންގެ ދުވަސް ދުއްވާލިއްޔާ އަދި އޭގެ ފަހަތުންވެސް ބަޔަކު ތިބޭނެ. ނުކުންނަ މީހުން ގިނަވާނީ، އެހެންވީމާ އެއީ އެކަންތައް އޮތްގޮތް. ދެން މާގިނަ ދުވަހެއް ނެތް. މިއިސްލާހުތައް ގެނެއްސަ، މިތާނގައި ޑިމޮކްރަސީގެ އުސޫލްތައް ގާއިމުކޮށްފައި ނޫނީ މިއަދު މިމަސައްކަތްތައް ހުއްޓައެއް ނުލެވޭނެ. މައުމޫން އެކަންތައް ހުއްޓާލަން އުޅެންޏާ އެއީ ވަރަށްބޮޑު މޮޔަކަމެއްކަމަށް މައުމޫނަށް ދަންނަވަންވީ ތިބޭފުޅުން މީޑިއާގެ ޒަރީއާ އިން'' ކަމުގައެވެ.\nމިހާރު، ދެވަނަފަހަރަށް ރައްޔިތުންގެ މަޖިލީހުގެ ކޮމިޓީއާ ހަވާލުކޮށްފައި އޮތް ސިފައިންގެ ބިލާބެހޭގޮތުންވެސް އެމްޑީޕީ ޕާލަމެންޓްރީ ގްރޫޕްގެ ބޭފުޅުން ވާހަކަދެއްކެވިއެވެ. ''ސިފައިންގެ ބިލަށްބަލާއިރު، ސިފައިންގެ ބިލް ބައްޓަންކުރެވިފައި އޮތީ ދުނިޔޭގެ އެހެނިހެން ގައުމުތަކުން މިހާރު ގާނޫނެއް ނެތިގެން މިތާނގެ އިސްލާހުގެ ވާހަކަ ދައްކާއިރު، މިލިޓަރީ އެހީއާ އެއްޗެހި ނުލިބޭތީ ގާނޫނެއް ހަދާފަ އެހެންމީހުންނަށް ދެއްކުމުގެ ބޭނުމުގައި ހަދާ ގާނޫނެއް ގާނޫނަކީ، މީ އަސްލަކީ.. ގާނޫނީ ހައިސިއްޔަތެއް ލިބިފައެއްނެތް ދިވެހިރާއްޖޭގެ އާމީންނަކަށްވެސް ފުލުހުންނަކަށްވެސް، މިހާރު މި ގާނޫނީ ހައިސިއްޔަތު ހޯދަނީ. ހޯދާއިރުގައި މިހާރުވެސް މިރާއްޖޭގައި މިއޮތީ މިލިޓަރީ ވެރިކަމެއް. މީ ހަގީގަތަކީ... އެއީ، މިލިޓަރީ ވެރިކަމެއް މިއޮންނަނީ ސިފައިންގެ ބާރު ރައްޔިތުން ކޮންޓްރޯލް ކުރުމަށްޓަކާ ބޭނުންކުރާ ކޮންމެ ދައުލަތަކީ އެއީ މިލިޓަރީ ވެރިކަމެއް. މިގައުމުގައި މިއޮތީ ހަމަ ސީދާ މިލިޓަރީ ވެރިކަމެއް. އެ މިލިޓަރީ ވެރިކަން މިހާރު މިއުޅެނީ ގާނޫނީ މިލިޓަރީ ވެރިކަމަކަށް ހަދަން. މިހާރު މިއޮތީ ޣައިރުގާނޫނީ މިލިޓަރީ ވެރިކަމެއް...! މިހާރު މިއުޅެނީ ގާނޫނީ މިލިޓަރީވެރިކަމަކަށް ބަދަލުކުރަން. އެގާނޫނުގައި އޮތްގޮތުން ހަމަ ސީދާ ރައީސުލްޖުމްހޫރިއްޔާއަކީ ސިފައިންގެ ސްޕްރީމް ކޮމާންޑަރެއް ނޫން ގާނޫންއަސާސީގައި މިބުނާ، ދުނިޔޭގެ އެހެން ތަންތަނުގައި ދައުލަތުގެ އިސްވެރިޔާ ފަދައިން.... އޮޕަރޭޝަނަލް މިލިޓަރީ އެކްޓިވް ޖަނަރަލެއްގެ މަގާމް މިހާރުވެސް އަދާކުރައްވަނީ... މިހާރު އެކަން ގާނޫނެއްގެ ގޮތުގައި ބަޔާންކުރަން ބޭނުންވަނީ. އެއީ މިކުރަން އުޅުނު ކަމަކީ.'' ސ.އަތޮޅުގެ މެންބަރު އިބްރާހީމް ޝަރީފް ވިދާޅުވިއެވެ.\nސިފައިންގެ ބިލާ ބެހޭގޮތުން ވާހަކަދައްކަވަމުން އިބްރާ ވިދާޅުވީ ކޮމެޓީން ނިމިގެން އަނބުރާ މަޖިލީހަށް އައިއިރުގައި ވަރަށްބޮޑު ހަގީގަތެއް ހާމަވެގެން ހިނގައްޖެކަމަށާއި ރައްޔިތުންގެ މަޖިލީހުގެ ރައީސްކަން، ރައީސުލްޖުމްހޫރިއްޔާ ހަވާލުކުރައްވާފައިވަނީ މަޖިލިސް ހައިޖެކްޓް ކުރުމުގެ ޒިންމާއާ އެކުގައި ކަމަށެވެ. ''ރައްޔިތުންގެ މަޖިލީހުގެ ރައީސްކަމާ ހަވާލު ހުންނަނީ ރައީސުލްޖުމްހޫރިއްޔާ އައްޔަނުކުރާ މީހެއް. އޭނާ އެތަނުން ވަކިވެސް ކުރާނީ ރައީސުލްޖުމްހޫރިއްޔާ. އެހެންވީމާ މުޅި ރައްޔިތުންގެ މަޖިލިސް ހައިޖެކްޓް ކުރުމުގެ މަސްޢޫލިއްޔަތު އަސްލުގައި ރައްޔިތުންގެ މަޖިލީހުގެ ރައީސަށް ދީފައި މިއޮންނަނީ. އޭނާ އިއްޔެގައި (20 އޮކްޓޯބަރު 2006) އެކަން ވަރަށް ރަނގަޅަށް ކުރި. ރައްޔިތުންގެ މަޖިލީހުން ފާސްކޮށްފައިއޮތް ގަވާޢިދުގެ 25 ވަނަ މާއްދާގައި ވަރަށް ސާފު ދިވެހި ބަހުން އެބުނަނީ ރައްޔިތުންގެ މަޖިލީހުގެ ފްލޯރގައި ބަހުސްގެ މަރުހަލާގައި ދެއްކޭވާހައިގެ އަލީގައި ނޫނީ ކޮމިޓީއަކުން ބިލެއް އިސްލާހެއް ނުކުރެވޭނެޔޭ. ވަރަށް ސާފު ބަހުން އެބުނަނީ. އެމައްސަލަ ހަމަ ހުށައެޅުމާއެކީ އެހެންނޫންކަން ބިލް ދިރާސާކޮށްފައި އޮތީ ކަނޑައެޅީމާވެސް ޖުމްލަގޮތެއްގައި ވިދާޅުވީ ނޫނެކޭ ނޫނެކޭ އެހެންނެއްނޫނޭ.. އެންމެފަހުން އައިސް ވިދާޅުވިއޭ އަޅުގަނޑާދިމާއަށް އަޅުގަނޑު އެމައްސަލައިގާ ޖަދަލުކުރީމާ، އަޅުގަނޑާދިމާއަށް ވިދާޅުވިއޭ، ސަރުކާރުން ބިލް ފޮނުވީމާ އެއޮތީ އެވާހަކަ ބުނެވިފަޔޯ ފްލޯރގައި. އެކަމަކު ރައީސުލްޖުމްހޫރިއްޔާ އައްޔަނުކޮށްފައިތިބޭ 8 މެންބަރުން އެބަތިބޭ މަޖިލީހުގައި، އެއީ ކީއްކުރަން ތިބޭ ބައެއް. އެމީހުން ކުރަންޖެހޭ ކަމަކީ ސަރުކާރުން އެބިލަކާ ދޭތެރޭ ހާމަކުރަންބޭނުންވާ ޕޮއިންޓް އޮފް ވިއު ހާމަކުރަން އެތާ މުސާރަ ދީފައި ތިބޭ 8 މީހުންނޭ އެއީ. އެމީހުން އަނގަޔަކުން ނުބުނޭ. މިވަނީ ކިހިނެއްތޯ؟ ވާގޮތަކީ ރައްޔިތުންގެ ސަމާލުކަން މިހާރު މަޖިލީހުގައި އެބަހުއްޓޭ ތަންކޮޅެއް ބޮޑަށް، ގެލެރީއަށްވެސް މީހުންދެޔޭ! އެހެންވީމާ ހައްގު ބަހުގައި އަޅުގަނޑުމެން ވާހަކަ ދެއްކީމާ މިމީހުން މިބޭނުންވަނީ އެޔާ އިދިކޮޅަށް ކަންކުރަން. އެކަމު ރައްޔިތުންނަށް އަޑުއިވޭވަރަކަށް ބުނާކަށް ބޭނުމެއްނޫން އެތާނގައި ތެދުވެފައި، ބަހުސްކުރާކަށް ބޭނުމެއްނޫން. ފިލާތިބެގެން ދެން ކޮމިޓީއަށް ފޮނުވައިގެން އެމީހުންގެ އަޣުލަބިއްޔަތު އޮންނަ ކޮމިޓީން އެއްކަލަ މަޖިލީހުގައި ދެއްކި އެއްވެސް ވާހަކަޔަކާ އަޅައިނުލާ ހަމަ ހިތުހުރިގޮތަކަށް ހަދާފަ އަނބުރާ ފޮނުވަނީ.... އަޅުގަނޑު ދަންނަވަން މިއުޅޭ ވާހަކައަކީ، މިއީ ވަރަށްބޮޑު ވާހަކައެއް މިދަންނަވަނީ. ރައީސް މައުމޫން ރާއްޖޭގައި އަނިޔާވެރި ވެރިކަމެއް ކުރެއްވި ވާހަކަ މިއޮއްހާދުވަހު އަޅުގަނޑުމެން ދައްކަމުން މިއައީ، މިއޮއްހާދުވަހޭ މިދެންނެވީ އަހަރެއް، ދޮޅުއަހަރެއް. އައިއިރުގައި ބައެއް މީހުންނަށް ފޯކަސް ގެއްލިފައި އޮތް ކަމެއް އެބައޮތް.... ރައީސް މައުމޫނަކީ އޭނާގެ ޒާތުގައި އެއްވެސް ބާރެއް އޮތް މީހެއް ނޫން. އެއްވެސް ބާރެއް އޮތް މީހެއްނޫން. ދިވެހިރާއްޖޭގައި ގާނޫނީ ހަމަތަކުގެމަތިން އަދިވެސް ބާރުއޮތްތަނަކީ ދިވެހިރާއްޖޭގެ ރައްޔިތުންގެ މަޖިލިސް. ޣައިރުގާނޫނީ ވެރިކަމެއް ހިންގަން ރައީސުލްޖުމްހޫރިއްޔާއަށް ބާރުދީގެން އެތިބަ ޑީއާރުޕީގެ ޚާއިނު މެންބަރުން މިރާއްޖޭގެ ކަންތައް މިހެން ދަމަހައްޓާ ބަޔަކީ. ކޮންމެ އެއްޗެއް މަޖިލީހަށް ދާއިރަށް މައުމޫން ބޭނުންހާ ގޮތަކަށް މަޖިލީހުން މީތި މިފާސްކޮށްދެނީ. އެހެންވީމާ، އިސްލާހު ގެންނަން ބޭނުމިއްޔާ އަޅުގަނޑުމެން މިޖެހެނީ ރައްޔިތުންގެ ވިންދާ ޚިލާފަށް ގާނޫނު އަސާސީގެ ރޫހާ ޚިލާފަށް ގާނޫނުތަކާއި މައްސަލަތައް ރައްޔިތުންގެ މަޖިލިހުން މައުމޫނަށް ފާސްކޮށްދޭ މީހުންނަށް އެބަޖެހޭ އަމާޒުކުރަން. އެމީހުން އެއަދާކުރާ ނާމުންކިރު ދައުރު އެބަޖެހޭ ރައްޔިތުންނަށް ހާމަކޮށްދޭން، ރައްޔިތުންގެ ނަމުގައި ގޮސްތިބެ އެމީހުންގެ އަމިއްލަ މަންފާ ކުރިއަށް ނެރެގެން. މައުމޫންކުރާ ހުރިހާ ނުބައިކަމެއްގެ 80 ޕަސެންޓް ޒިންމާ އުފުލަންޖެހޭނީ ރައްޔިތުންގެ މަޖިލީހުގައި މައުމޫނަށް ތާއީދުކޮށްގެން ތިއްބެވި މެންބަރުން. އެމީހުން ބޭނުމިއްޔާ މިހާރުވެސް މިރާއްޖެ އިސްލާހުކުރެވޭނެ. މައުމޫނު ހުރިގޮތަށް ބަހައްޓާފައިވެސް. އޭރުން މައުމޫނަށް މަޖުބޫރުވާނެ ބަޑިހިފައިގެން ނުކުމެ އޭނާގެ ހަގީގީ ސިފަދައްކަން. އެކަމު މަންޒަރު ރީތިކޮށްގެން މިކަންތައް ހިންގާލަ ހިންގާލަ މައުމޫނަށް އެހުރެވެނީ ރައްޔިތުންގެ މަޖިލީހުގައި ތިބޭ މެންބަރުންގެ ތެރެއިން 26 މެންބަރަކު މަދުވެގެން އޭނާއަށް ބައިއަތުހިފާތީ.... ހުންގާނު ހިފައިދޭން މިހުންނަނީ ރައީސުލްޖުމްހޫރިއްޔާ އައްޔަނުކޮށްފައި ހުންނަ މަޖިލީހުގެ ރައީސް.'' އިބްރާ ވިދާޅުވިއެވެ.


Unmeedhaky China in angabahun vefaivaa vaudhuthah fuhdhaidhinun: Nasheed | Jazeera\tއުންމީދަކީ ޗައިނާއިން އަނގަބަހުން ވެފައިވާ ވައުދުތައް ފުއްދައިދިނުން: ނަޝީދު - Jazeera\nއުންމީދަކީ ޗައިނާއިން އަނގަބަހުން ވެފައިވާ ވައުދުތައް ފުއްދައިދިނުން: ނަޝީދު\nމުޙައްމަދު އަފްޒަލް December 31, 2020 232 views0\nއުންމީދަކީ ޗައިނާއިން އަނގަބަހުން ވެފައިވާ ވައުދުތައް ފުއްދައި ދަރަނިތައް އަދާކުރުމުގައި ލުއިގޮތެއް ހޯދައިދިނުން ކަމުގައި ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ، މި ފެށޭ އައު އަހަރުގެ މުނާސަބަތުގައި ދެއްވި ހާއްސަ މެސެޖެއްގައެވެ.\nމި މެސެޖުގައި ރައީސް ނަޝީދު ވަނީ ކޮވިޑް-19ގެ ސަބަބުން ދިވެހިރާއްޖޭގެ އިގްތިސާދަށް ލިބިފައިވާ ގެއްލުމުގެ މައްޗަށް އަލިއަޅުވާލައްވާފައެވެ. އެގޮތުން، ކޮވިޑް-19ގެ ސަބަބުން ލިބިފައިވާ ގެއްލުންތަކުގެ ސަބަބުން ދައުލަތުގެ މާލީ ހާލަތު އިންތިހާއަށް ދަށްވެފައިވާކަމަށް ރައީސް ނަޝީދު ވިދާޅުވިއެވެ.\n"ރިޒޯޓުތަކުގެ އޮކިއުޕެންސީ 80 އިންސައްތައަށް ދިޔަކަމުގައިވީނަމަވެސް، އަދި 150 ހާސް ޓަނުގެ މަސް ވިއްކުނުކަމުގައި ވީނަމަވެސް، ދައުލަތުގެ މާލީ ހާލަތު ރަނގަޅެއް ނޫން" ރައީސް ނަޝީދު ވިދާޅުވިއެވެ.\nދައުލަތުގެ މާލީ ހާލަތު ރަނގަޅުނޫންކަން ފާހަގަކުރައްވަމުން ރައީސް ނަޝީދު ވިދާޅުވީ، ކުރީ ސަރުކާރުން އިންތިހާއަށް ލޯނުތައް ނަގާފައިވާކަމަށެވެ. ދައުލަތަށް ފައިދާވާ ހާލަތުގައިވެސް ދަރަނި އަދާނުކުރެވޭއިރު، މިހާރު މިއޮތް ހާލަތުގައި ދަރަނި އަދާކުރަން މާ ދަތިވާނެކަމަށް ރައީސް ނަޝީދު ވިދާޅުވިއެވެ.\nއެމަނިކުފާނު ފާހަގަކުރެއްވި ގޮތުގައި، އުންމީދަކީ ޗައިނާއިން އަނގަބަހުން ވެފައިވާ ވައުދުތައް ފުއްދައި ދަރަނިތައް އަދާކުރުމުގައި ލުއިގޮތެއް ހޯދައިދިނުމެވެ. ޗައިނާއަށް ދިވެހިރާއްޖެއިން ދައްކަން ޖެހޭ ލޯނުތައް ފަސްކޮށްދިނުމަށް ރައީސް ނަޝީދު ވަނީ ކުރިންވެސް ގޮވާލައްވާފައެވެ.\nޗައިނާއާއި އެއްވެސް ދެކޮޅުވެރިކަމެއް ނެތްކަމަށާއި އެހެންނަމަވެސް، މާމަގެ ފައްޓަރުބައި ވިއްކައިގެންވެސް ދަރަނި ނުދެއްކޭ ހާލަތަށް ދިވެހިރާއްޖޭގެ އިގްތިސާދު ވެއްޓިފައިވާކަމަށް ރައީސް ނަޝީދު ވަނީ ކުރިން ވިދާޅުވެފައެވެ. މިކަމާއި ގުޅިގެން ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖޭންގް ލީޖޮންގް ވިދާޅުވީ، ރާއްޖެއަށް އަބަދުވެސް އެހީވުމަށާއި ކުރިޔަށް އޮތްތަނުގައި ގުޅުން އިތުރަށް ވަރުގަދަ ކުރުމަށް ޗައިނާ އިން ތައްޔާރަށް އޮތް ކަމަށެވެ.\nޗައިނާއަށް ދިވެހިރާއްޖެއިން ދައްކަން ޖެހޭ ގިނަ ލޯނުތައް ފަސްކޮށްފައިވާކަމަށް ސަރުކާރުންވަނީ ކުރިން ހާމަކޮށްފައެވެ.


Intkhaabuge Natheejaa aa Eku, Gina Bayaku "Reendhoo Lashakar" aa Gulheny?\nއިންތިޚާބުގެ ނަތީޖާއާއެކު، ގިނަބަޔަކު "ރީންދޫ ލަޝްކަރް"އާ ގުޅެނީ؟\nހޮނިހިރު ދުވަހު ނިމިދިޔަ 19ވަނަ ރައްޔިޔުންގެ މަޖިލިސް އިންތިޚާބުން މޯލްޑިވްސް ޑިމަކްރެޓިކް ޕާޓީ (އެމްޑީޕީ)އަށް ލިބުނު ފަޚުރުވެރި ބޮޑު ކާމިޔާބީއަށްފަހު، ގިނަބަޔަކު އެޕާޓީގެ "ރީންދޫ ލަޝްކަރް"އާ ގުޅުމަަށް ނިންމާ އެކަން މީސްމީޑިއާގައި ހާމަކުރަން ފަށައިފިއެވެ.\nމީސްމީޑިއާގެ "ފޭސްބުކް" އަދި "ޓްވީޓަރ"ގައި ގިނަ ބަޔަކު ވަނީ "ރީންދޫ ލަޝްކަރާ ގުޅެން ނިންމައިފިން" ނުވަތަ "ބޮޑު ފަޅިއަށް އަރަން ނިންމައިފިން" ފަދަ އިބާރާތްތަކުން، އެމްޑީޕީއާ ގުޅޭނެކަން ހާމަކޮށްފައެވެ. ސުވާލަކީ އިންތިޚާބުގެ ނަތީޖާއާއެކު ގިނަބަޔެއްގެ ހިތް އެމްޑީޕީގެ ފިކުރަށް ލެނބުނީ ހެއްޔެވެ؟ އެއްކަލަ "އެޖެންޑަރ 19" ބަރާބަރު ވީ ހެއްޔެވެ؟\n19 ވަނަ ރައްޔިތުންގެ މަޖިލީހަށް މަންދޫބުން ހޮވަން ނެގި އާއްމު އިންތިޚާބުގެ ވަގުތީ ނަތީޖާގައި ވާ ގޮތުން މަޖިލީހުގެ 87 ދާއިރާގެ ތެރެއިން 68 ގޮނޑި އެމްޑީޕީން ކަށަވަރުކޮށްފި އެވެ. އެއީ، މަޖިލީހުގެ ސާފު އަޣުލަބިއްޔަތެވެ. އެއީ މަޖިލީހުގެ "ސުޕަރ މެޖޯރިޓީ" އެވެ.\nމިއީ ތާރީޚުގައިވެސް ޕާޓީއަކުން މަޖިލިސް އިންތިޚާބެއް މިހާ ބޮޑު އަގުލަބިއްޔަތަކުން ކާމިޔާބުކުރި ފުރަތަމަ ފަހަރެވެ.


ހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި ހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި\nހިޖުރަވެރިންނާ ގުޅޭ އެއްބަސްވުމެއް އިންޑިޔާއާއި އިނގިރޭސިވިލާތާ ދެމެދު ޤާއިމުކޮށްފި\nއިންޑިޔާގެ ބޮޑުވަޒީރާއި އިނގިރޭސިވިލާތުގެ ބޮޑުވަޒީރު (ވ) 2019ވަނަ އަހަރުގެ ތެރޭގައި ބައްދަލުކުރައްވަނީ / ފައިލް ފޮޓޯ: ރޮއިޓަރސް\nހިޖުރަވެރިންނާ ގުޅޭ އެއްބަސްވުމެއްގައި އިންޑިޔާއާއި އިނގިރޭސިވިލާތުން ސޮއިކޮށްފިއެވެ.\nދެ ޤައުމުގެ ދެމެދުގައި ސޮއިކުރި އެއްބަސްވުމުގެ ދަށުން އަހަރަކު އިންޑިޔާގެ 3،000 ޒުވާން މަސައްކަތްތެރިންނަށް އިނގިރޭސިވިލާތުގައި ވަޒީފާ ޢަދާކުރުމުގެ ފުރުޞަތު ދޭނެއެވެ. އޭގެ ބަދަލެއްގެ ގޮތުގައި އިނގިރޭސިވިލާތުގައި ޤަވާއިދާ ޚިލާފަށް ދިރިއުޅޭ އިންޑިޔާގެ ރައްޔިތުން އަނބުރާ ޤައުމަށް ގެނައުމަށް އިންޑިޔާއިންވަނީ އެއްބަސްވެފައެވެ.\nއިންޑިޔާގެ ޚާރިޖީ ވުޒާރާއިން ބުނީ ބޭރު ޤައުމުތަކުގައި ޤަވާއިދާ ޚިލާފަށް ދިރިއުޅޭ އިންޑިޔާގެ ރައްޔިތުންނާއި ޙާލުގައި ޖެހިފައިވާ މީހުންނާއި އެކި ސަބަބުތަކާހުރެ ރަށްވެހިކަން ލިބިފައިނުވާ މީހުން އަނބުރާ ޤައުމަށް ގެނައުމަކީ އެ ޤައުމުގެ ޒިންމާއެއްކަމަށެވެ. އެއްބަސްވުމާ ގުޅޭގޮތުން އިނގިރޭސިވިލާތުގެ ދާޚިލީ ވުޒާރާއިން ބުނީ އެއްބަސްވުމުގެ މަޤްޞަދަކީ އިންޑިޔާގެ މަސައްކަތްތެރިންގެ ތެރެއިން އެންމެ މޮޅު އަދި އެންމެ ހުނަރުވެރި މީހުންނަށް އިނގިރޭސިވިލާތުން ފުރުޞަތުތައް ފަހިކުރުންކަމަށާއި ޤަވާއިދާ އެއްގޮތަށް އިނގިރޭސިވިލާތަށް އެތެރެވެވޭ ފަރާތްތަކަށް އެއްބާރުލުން ދިނުންކަމަށެވެ. އޭގެ އިތުރުން ނިޒާމުގެ ބޭނުން ނަހަމަގޮތުގައި ހިފުން ހުއްޓުވުމާއި އިނގިރޭސިވިލާތުގައި ތިބުމުގެ ޙައްޤު ލިބިފައިނުވާ މީހުން އަނބުރާ އެ މީހުންގެ ޤައުމުތަކަށް ފޮނުވައިލުންކަމަށެވެ.\nކޮންމެ އަހަރަކުވެސް އިންޑިޔާގެ އެތައް ހާސް ދަރިވަރުންނެއް ތަޢުލީމު ހާޞިލުކުރުމަށް އިނގިރޭސިވިލާތަށް ދަތުރުކުރެއެވެ. ނަމަވެސް ތަޢުލީމު ހާޞިލުކޮށް ނިމުމުން އެ ދަރިވަރުންނަށް އިނގިރޭސިވިލާތުން ވަޒީފާގެ ފުރުޞަތުތައް ނުލިބޭކަމުގެ ޝަކުވާ އިންޑިޔާއިން ކުރެއެވެ.\nއިންޑިޔާގެ 100،000އަށްވުރެ ގިނަ ރައްޔިތުން އިނގިރޭސިވިލާތުގައި ޤަވާއިދާ ޚިލާފަށް ދިރިއުޅޭކަމަށް އިނގިރޭސިވިލާތުން ބުނެއެވެ. ނަމަވެސް އެއީ ރަނގަޅު ޢަދަދެއް ނޫންކަމަށް އިންޑިޔާއިން ބުނެއެވެ. ދެ ޤައުމުގެ ދެމެދުގައި ސޮއިކުރި އެއްބަސްވުމުގެ ދަށުން ދިމާވެފައިވާ މައްސަލަތަކަށް ޙައްލެއް ލިބޭނެކަމަށް ބެލެވެއެވެ.\nވިލާތުގެ އިއްތިޙާދުން އިނގިރޭސިވިލާތް ވަކިވިފަހުން އެ ޤައުމާއި އިންޑިޔާއާ ދެމެދު އޮންނަ އިޤްތިޞާދީ އަދި ޘަޤާފީ ގުޅުންތައް ވަރުގަދަކުރުމަށް ގިނަ މަސައްކަތްތަކެއް ދަނީ ކުރަމުންނެވެ. ހިޖުރަވެރިންނާ ގުޅޭ އެއްބަސްވުމެއްގައި ދެ ޤައުމުން ސޮއިކުރީ އަމިއްލަ ކުންފުނިތަކަށް އެއް ބިލިއަން ޕައުންޑު ހޭދަކުރާނެކަމަށް ދެ ޤައުމުން އިޢުލާނުކޮށްފައިވަނިކޮށެވެ. ދެ ޤައުމުގެ ދެމެދުގައި ވިޔަފާރީގެ ގުޅުންތައް ޤާއިމުކުރުމުގެ މަޝްވަރާތައް މި އަހަރުގެ ފަހުކޮޅުގެ ތެރޭގައި ފެށުމަށްވަނީ ހަމަޖެހިފައެވެ.


BREAKING | Covid-19: Italy In Ithuru 482 Meehaku Maruvehje - Vaguthu\nކޮވިޑް-19: އިޓަލީން އިތުރު 482 މީހަކު މަރުވެއްޖެ\nކޮވިޑް-19 ޖެހިގެން އިޓަލީން އިތުރު 482 މީހަކު މަރުވެއްޖެ އެވެ.\nއިޓަލީން އިތުރު ގިނަ އަދަދެއްގެ ބަޔަކު މި ބަލީގައި މަރުވުމާއެކު މިހާތަނަށް ކޮވިޑް-19 ޖެހިގެން ފަރުވާދެމުން ދަނިކޮށް އެޤައުމުގައި މަރުވި މީހުންގެ ޖުމްލަ އަދަދު ވަނީ 23227 އަށް އަރާފައެވެ.\nމިއަދު އިޓަލީން ކޮވިޑް-19 ޖެހިގެން 482 މީހަކު މަރުވެފައިވާ ކަން އިދާރަތަކުން ހާމަކޮށްފައި ވާއިރު، މިއީ އިއްޔެ އާއި އަޅާބަލާއިރު 93 މަރު މަދު އަދަދެކެވެ. އިއްޔެ އެކަނިވެސް އިޓަލީން މިބަލީގައި 575 މީހަކު މަރުވިއެވެ.\nފާއިތުވެދިޔަ 24 ގަޑިއިރު ތެރޭގައި އިޓަލީން ގިނަ ބަޔަކު މަރުވިއިރު، އެޤައުމުން 3491 މީހަކު ވަނީ ވައިރަސް އަށް އަލަށް ފައްސިވެސް ވެފައެވެ. މިއާއެކު އިޓަލީން ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 175925 އަށް އަރާފައެވެ.\nއިޓަލީ އަކީ ދުނިޔެއިން ކޮވިޑް-19 ފެތުރެމުންދާ ޤައުމުތަކުގެ ތެރެއިން ތިންވަނައަށް އެންމެ ގިނަ ބަޔަކު މި ވައިރަސް އަށް ފައްސިވެފައިވާ ޤައުމެވެ. އަދި ތިންވަނައަށް މި ބަލީގައި އެންމެ ގިނަ ބަޔަކު މަރުވީ ވެސް އިޓަލީންނެވެ.\nފަހުގެ މަޢުލޫމާތުތަކަށް ބަލާއިރު، އިޓަލީން ކޮވިޑް-19 ޖެހިގެން ފަރުވާދެމުންދާ މީހުންގެ ތެރެއިން މިހާތަނަށް 44927 މީހަކު ވަނީ ބަލިން ރަނގަޅުވެފައެވެ. އަދި 2733 މީހަކަށް ފަރުވާދެމުން ދަނީ ސީރިއަސް ހާލުގައެވެ. އެހެންކަމުން އެޤައުމުން މި ވައިރަސްގައި މަރުވާ މީހުންގެ އަދަދު އަދިވެސް ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nމިހާތަނަށް ދުނިޔޭގެ 210 ޤައުމަކުން ނުވަތަ ސަރަޙައްދަކުން ކޮވިޑް-19 ވަނީ ފެނިފައެވެ. ދުނިޔޭގެ އެކި ކަންކޮޅުތަކުން މި ބަލި ޖެހުނު މީހުންގެ އަދަދު 2306588 އަށް އަރާއިރު، އޭގެތެރެއިން 158705 މީހަކު ވަނީ މަރުވެފައެވެ. އަދި މި ބަލިން މިހާތަނަށް ރަނގަޅުވެފައިވަނީ ޖުމްލަ 590367 މީހެކެވެ.


MS3/ ސީނިއަރ ޓެކްނިކަލް އޮފިސަރ ގްރޭޑް 1\nމިޑްލް މެނޭޖްމަންޓް ސަރވިސް\nފައިނޭންސް އެންޑް އެކްއިޒިޝަން\nއެހެން ވަޒީފާއެއް އަދާކުރުން މަނާކުރާތީދޭ އެލަވަންސްގެ ގޮތުގައި މުސާރައިގެ %35 އާއި، ސިވިލް ސާރވިސް މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\n1. ފައިނޭންސް / އެކައުންޓިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n1. މިނިސްޓްރީގެ ފައިނޭންސް އެންޑް އެކުއިޒިޝަން ޑިޕާޓްމަންޓް ހިންގުމުގައި ޑިރެކްޓަރ ޖެނެރަލްއަށް އެހީތެރިކަން ފޯރުކޮށްދިނުމާއެކު، މިނިސްޓްރީ އާއި އެމް.އެން.ޑީ.އެފްގެ ބަޖެޓާއި، ބަޖެޓާ ނުބެހޭ އެކައުންޓުތަކުން ކުރެވޭ ޚަރަދުތައް ބަލަހައްޓައި، އެ ޚަރަދުތައް ކުރަމުންދަނީ ގަވާއިދާ އެއްގޮތަށްތޯ ބެލުން.\n2. ކުރިއަށްއޮންނަ އަހަރަށް ލަފާކުރާ ބަޖެޓް، މިނިސްޓްރީ އޮފް ފިނޭންސްއިން އަންގަވާގޮތެއްގެމަތީން ތައްޔާރުކުރުން.\n3. ބަޖެޓް ނުވަތަ ބަޖެޓާ ނުބެހޭ އެކައުންޓުތަކުން ކުރަންޖެހޭ ޚަރަދުތައް ކުރުމަށްޓަކައި ލިބޭ ބިލްތަކާއި ލިޔުންތައް ބެލުން.\n4. ބަޖެޓުތަކުގެ އައިޓަމްތަކުގެ ބާކީ ހުރިނެތްގޮތް ބަލައި، ޑެބިޓްވާ ކޯޑުތައް އެޖެސްޓުކުރުމަށް މިނިސްޓްރީ އޮފް ފިނޭންސްއަށް ފޮނުވުން.\n5. މިނިސްޓްރީގެ ފައިނޭންސް އެންޑް އެކްއިޒިޝަންގެ އަހަރީ ރިޕޯޓް (މާލީބަޔާން) ތައްޔާރުކުރުމުގައި ޑިރެކްޓަރ ޖެނެރަލްއަށް އެހީތެރިކަން ފޯރުކޮށްދިނުން.\n6. ޑިޕާޓްމަންޓުގައި ކުރާ މަސައްކަތްތައް ޓެކްނޮލޮޖީގެ ބޭނުންކޮށްގެން ހަލުވިކޮށް ކުރުމަށްޓަކައި ކުރެވިދާނެ ކަންތައްތައް ދެނެގަނެ، އެފަދަ އިންތިޒާމްތައް ޤާއިމުކުރަން މަސައްކަތް ކުރުން.\nސީނިއަރ އައި.ޓީ އޮފިސަރ\nސްޓްރެޓެޖިކް ކޮމިއުނިކޭޝަން / އިންފޮމޭޝަން މެނޭޖްމަންޓް\n1. އިންފޮމޭޝަން ޓެކްނޮލޮޖީގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n1. އޮފީހުގެ ސަރވަރތައް ބެލެހެއްޓުން.\n2. އޮފީހުގެ ކޮމްޕިއުޓަރތަކާއި އައި.ޓީ އާބެހޭ ތަކެއްޗަށް ކުރިމަތިވާ މައްސަލަތައް އޮފީހުގެ ތެރެއިން ރަނގަޅުކުރެވެން ހުރި މިންވަރަކުން ރަނގަޅުކޮށް، ނުކުރެވޭ ތަކެތި ޕްރޮކިއުމަންޓާ ގުޅިގެން އެކަމާބެހޭ މީހުން ލައްވައި ރަނގަޅު ކުރުވުން.\n3. އޮފީހުގެ ވެބްސައިޓުގެ ފަރުމާއަށް ގެންނަންޖެހޭ ބަދަލުތައް ސުޕަވައިޒަރުގެ އިރުޝާދުގެ ދަށުން ގެނައުމާއި، އެކި މުނާސަބަތު ނުވަތަ ޙަރަކާތްތަކާގުޅޭ ބައިތައް މިނިސްޓްރީން ބޭނުންވާ ގޮތަށް އިތުރުކުރުމާއި، ޒިންމާދާރުކަމާއެކު ވެބްސައިޓުގެ ސެކިއުރިޓީ ބެލެހެއްޓުން.\n4. އޮފީސް އޮޓޮމޭޝަނަށް ލަފާދީ އެފަދަ އިންތިޒާމުތައް ޤާއިމުކުރަން ކުރެވެން ހުރި މަސައްކަތް ކުރުން.\n5. އޮފީހުގައި ބޭނުންކުރަން ތައްޔާރުކުރެވޭ ޚާއްޞަ ސޮފްޓްވެއަރތަކާއި ޕްރޮގްރާމްތައް ތައްޔާރުކުރުމުގައި އެހީތެރިކަން ފޯރުކޮށްދިނުމާއި، އެފަދަ ޕްރޮގުރާމުތައް ބެލެހެއްޓުމާއި، ދިވާމާ މައްސަލަތައް ހައްލުކުރުން.\n6. އޮފީހުގެ އީމެއިލް ސިސްޓަމް ބެލެހެއްޓުމާއި މިއާބެހޭ ލިޔެކިޔުންތައް ބެލެހެއްޓުން.\n7. އޮފީހުގެ ފޯނުތައް ބެލެހެއްޓުމާއި މިނިޒާމަށް ގެންނަންޖެހޭ ޕްރޮގްރާމިންގ ބަދަލު ގެނައުމަށް އެހީތެރިކަން ފޯރުކޮށްދިނުމާއެކު މުވައްޒަފުންނަށް މި ޚިދުމަތް ރަނގަޅަށް ފޯރުވައިދިނުން.\n8. އޮފީހުގައި ކުރަންޖެހޭ މަސައްކަތްތަކާ ގުޅިގެން ބަލަހައްޓަންޖެހޭ ލިޔެކިޔުންތައް ޒިންމާދާރުކަމާއި ފަރުވާތެރިކަމާއެކު ރަނގަޅަށް އަޕްޑޭޓުކޮށް ބެލެހެއްޓުން.\n9. އޮފީހުގެ މަސައްކަތްތަކާ ބެހޭ މަޢުލޫމާތު ސުޕަވައިޒަރުގެ ލަފާގެ މަތީން ޢާއްމުކޮށް ހާމަކުރުން.\n10. މީގެ އިތުރުން އޮފީހުން ހަވާލުކުރާ ސަރުކާރުގެ ރަސްމީ އެންމެހައި މަސައްކަތްތައް ކުރުން.\n15 ސެޕްޓެންބަރު 2014 ވާ ހޯމަ ދުވަހުގެ ދުވަހު 14.00 ގެ ކުރިން މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީ (ބަންޑާރަކޮށި/އަމީރުއަހްމަދު މަގު) އަށް\nއެޕްލިކޭޝަން ފޯމާއެކު ހުށަހަޅަންޖެހޭ ލިޔުންތައް:\n1. ފުރިހަމަކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު މިނިސްޓްރީގެ ކައުންޓަރުންނާއި ސިވިލް ސަރވިސް ކޮމިޝަންގެ ވެބްސައިޓުން ލިބެންހުންނާނެ).\n2. ވަޒީފާއަށް އެދޭ ފަރާތުގެ ވަނަވަރު (ސީވީ).\n3. ކާކުކަން އަންގައިދޭ ކާޑުގެ ދެފުށް ފެންނަގޮތަށް ލިޔެފައިވާ ލިޔުންތައް ކިޔަންއެނގޭ ފަދަ ކޮޕީ.\n4. ވަޒީފާއަށް އެދޭ ފަރާތަށް ލިބިފައިވާ ތަޢުލީމީ ސެޓުފިކެޓުތަކުގެ ކޮޕީ (އެކްރެޑިޓް ކޮށްފައިވާ ސެޓުފިކެޓުތަކުގެ ކޮޕީ).\n5. ސިވިލް ސަރވިސް އަށް/ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން އަދި ޚިދުމަތުގައި ދެމިތިބި މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\n6. ކުރިން ވަޒީފާ އަދާކޮށްފައިވާ މީހެއްނަމަ، އެތަންތަނުގައި ވަޒީފާ އަދާކުރި ގޮތުގެ ލިޔުންތައް.\n- ލިބިފައިވާ ތަމްރީނާއި މަސައްކަތު ތަޖުރިބާ\n- މަސައްކަތު އަޚުލާޤު\n- މަސައްކަތް ކުރުމުގެ ހުނަރާއި ފެންވަރާއި ޤާބިލުކަމާއި ސިފަތައް\n- ކޮމިއުނިކޭޝަން ސްކިލްސް ނުވަތަ މަޢުލޫމާތު ލިޔުމުންނާއި އަނގަބަހުން އެހެން ފަރާތްތަކަށް ފޯރުކޮށްދިނުމުގެ ހުނަރު.\nމި މަޤާމުތަކަށް މީހުން ހޮވުމަށް ބާއްވާ އިންޓަވިއު އޮންނާނީ 18 ސެޕްޓެންބަރު 2014 އިން ފެށިގެން މި މިނިސްޓްރީގައެވެ. އަދި އިންޓަވިއު އޮންނަ ތާރީޚުގެ3ދުވަސް ކުރިން އެމީހަކަށް އަންގާނަމެވެ.\nނޯޓް: މި ވަޒީފާއަށް އެދިލައްވާފައިވާ ޝަރުޠު ފުރިހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރަށާއި ތަޖުރިބާއަށް އަދި މަސައްކަތަށް ބޭނުންވާ ހުނަރަށް ބެލުމަށްފަހު 10 ފަރާތެއް ޝޯޓްލިސްޓު ކުރެވޭނެއެވެ.\nއަދި އިންޓަވިއު ކުރާނީ ޝޯޓްލިސްޓު ކުރެވުނު 10 ފަރާތާއެވެ.\nމި މަޤާމުތަކުގައި ވަޒީފާ އަދާކުރާ މުވައްޒަފުން ޢާއްމު ގޮތެއްގައި މަސައްކަތް ކުރަންޖެހޭނީ މާލޭގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3342967، 3313724 ނަންބަރު ފޯނާއެވެ.


Shiyam Ah Dhin Hamalaa European Conservatives Party In Kuhverikohfi - Vaguthu\nޝިޔާމަށް ދިން ހަމަލާ ޔޫރަޕިއަން ކޮންޒަވޭޓިވް ޕާޓީން ކުށްވެރިކޮށްފި\nނައިފަރު ދާއިރާގެ މެންބަރު އަހްމަދު ޝިޔާމް – ފޮޓޯ: މަޖިލިސް\nޤާނޫނު އަސާސީ އިސްލާހް ކުރުމަށް ރައްޔިތުންގެ މަޖިލީހުގައި ބޭއްވި ޖަލްސާގައި އިދިކޮޅު ޕީޕީއެމްގެ ނައިބު ރައީސް، ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމަށް، އެމްޑީޕީގެ މެންބަރުން ދިން ހަމަލާ ޔޫރަޕިއަން ކޮންޒަވޭޓިވް އެން ރިފޯމިސްޓް ޕާޓީ (އީސީއާރް) އިން ހަރުކަށި އިބާރާތުން ކުށްވެރިކޮށްފިއެވެ.\nއީސީއާރް އަކީ 21 ގައުމެއްގެ 24 ސިޔާސީ ޕާޓީއަކާއި މިނިވަން މެންބަރުން ހިމެނޭ އެލަޔަންސެކެވެ.\nއީސީއާރްގެ ބަޔާނުގައި ވަނީ އެމްޑީޕީގެ މެންބަރުން ޝިޔާމަށް ހަމަލާދިން ކަމާއި، އެމައްސަލައިގެ ޖިނާޢީ ތަޙްޤީޤެއް ފުލުހުން ފަށާފައިވާކަން ފާހަގަ ކޮށްފައެވެ. އަދި މަޖިލީހުގައި ތިބެނީ އިދިކޮޅު ނުވަ މެންބަރުން ކަން ވެސް ފާހަގަ ކޮށްފައި ވެއެވެ. "އިދިކޮޅު ޕީޕީއެމް މެންބަރުން މަޖިލީހަށް ވަދެ، ބަހުސްގައި ބައިވެރިވުމަށް ވަނީ ހުރަސް އަޅާފައެވެ. ހަމައެކަނި ޗެމްބަރުގައި ތިބުމަށް ފުރުސަތު ދީފައި ވަނީ ވެރިކަން ކުރާ ޕާޓީގެ މެންބަރުންނަށް އެކަންޏެވެ." ބަޔާނުގައި ބުނެފައިވެއެވެ.\nބަޔާނުގައި ފާހަގަ ކޮށްފައިވާ ގޮތުގައި މަޖިލީހުގައި ހިނގައި ދިޔަ ހަމަނުޖެހުމަކީ 2004 ވަނަ އަހަރުން ފެށިގެން ރާއްޖޭގެ ޑިމޮކްރަޓިކް މުއައްސަސާތައް އިސްލާހް ކުރުމަށް ކުރަމުން އަންނަ މަސައްކަތައް ކުރިމަތިވި ގޮންޖެހުމެވެ. އަދި މިއީ ރައްޔިތުންގެ މަޖިލީހުގައި މަސައްކަތް ކުރާ އިދިކޮޅު މެންބަރުންގެ ހިތުގައި ބިރުވެރިކަން އުފެއްދުމަށް ހިންގާފައިވާ އަމަލެއް ކަމަށް ވެސް އީސީއާރް އިން ބުންޏެވެ.\nއިދިކޮޅު ޕްރޮގްރެސިވް ކޯލިޝަނުން ވަނީ މަޖިލިސް ޖަލްސާ ބޮއިކޮޓް ކޮށްފައިކަން ފާހަގަކޮށް އީސީއާރް އިން ބުނީ މަޖިލީހުގެ މެޖޯރިޓީ ލިބިފައި ވުމަކީ ހަމަނުޖެހުން ހިންގިދާނެ ސަބަބެއް ނޫން ކަމަށެވެ.\n"އީސީއާރް އިން ދިވެހި ސަރުކާރަށް މިގޮވާލަނީ މިމައްސަލައިގެ ދެފުއްފެންނަ ތަޙްޤީޤެއް ކުރުމަށެވެ. އަދި ސަރުކާރަށް މިގޮވާލަނީ ޑިމޮކްރަޓިކް ހަމަތަކާއި އުސޫލުތައް ހިފެހެއްޓުމަށެވެ." ބަޔާނުގައި ބުނެފައި ވެއެވެ.\nއީސީއާރް އިން ވަނީ ދިވެހި ސަރުކާރުން މިހާރު ޑިމޮކްރަސީގެ ހަމަތަކާއި ހިލާފަށް ހިންގަމުން ގެންދާ ކަންތައްތަކާއި މެދު ޔޫރަޕިއަން ޔޫނިއަން އިން ފިޔަވަޅު އެޅުމަށް ވެސް ގޮވާލާފައެވެ.\nމެންބަރު ޝިޔާމަށް ހަމަލާދިން މައްސަލަ ފުލުހުން ތަޙްޤީޤު ކުރަމުން ގެންދާކަމަށް ވިދާޅުވި ނަމަވެސް އެމްޑީޕީގެ ވެރިން އެކަމާއި ނުރުހުން ފާޅުކުރުމުން މައްސަލައިގެ ތަޙްޤީޤު ރަނގަޅަށް ކުރިއަށް ހިނގައިދާނެ ކަމާއި މެދު ވަނީ ސުވާލު އުފެދިފައެވެ.\nއިންތިޚާބުގައި ރައްޔިތުން ބުނީ ސަރުކާރު އިސްލާހު ވާން: ޝިޔާމް\nފޮށިތަކުގެ ނަތީޖާ ބަދަލު ކުރަން އެމްޑީޕީން ދަނީ ނުފޫޒު ފޯރުވަމުން: ޝިޔާމް\nޖޫން 9, 2020 00:52\nއެއްކަލަ ހުޅަނގުގެ ލާދީނީ މީހުން ބުނާއެއްޗެހި މުހިންމުވީތާ މިހާރު ޕީޕީއެމް??\nޖޫން 9, 2020 04:33\nއީސީއާރަކީވެސް ޔަހޫދިބައެއްވިއްޔާ ބަޔާންނެރެފަ އެހިސާބުން ނިމޭނީއެވެ. އަމަލެއް ނުހިގާނެއެވެ.\nޖޫން 9, 2020 06:52\nފިނޑި ކަލޯ ބިސްކަލޯ ނުނިކުމެއްޖެއްޔާމ ގަދަކަމުންވެސް ނެރޭނަން. ތިމާވަރުގެ މީހަކުނެތިގެން ނޫޅޭތި މަޖްލިސްއެތެރޭގަ. މިއީ ނައިފަރު ވަކަރުގެއެއް ނޫން.\nޖޫން 9, 2020 07:01\nއީސީއާރުން އެބަޔާން ނެރޭނީ ގައިމުވެސް ވަރަށްބޮޑަށް ބައްލަވާފަ، އަޅެމިޤައުމުގެ ހިޔުމަން ރައިޓްސް ކޮމެޓީ ކޮބައިބާ! މަޖިލީހުގެ ރައީސް އިސްތިއުފާދީ! އެނާއަކަށް މެންބަރުންނެއްނުބެލެއި\nޖޫން 9, 2020 07:03\nޗަކޮއެ އެ ޕާޓީ މީހުނައް ސޭ ދީގެން ތިއުޅެނީ\nޖޫން 9, 2020 08:35\nކަލޯ ޕީޕީއެމް ޕީއެންސީ ދިވެހިރާއްޖޭގެ ފޭންރާން ވީދައެއްނުލާނެ ބަޔަކުއެއްޗެއްބުންޖަސް ކަންކުރާނީ ވިސްނާފަ މިދޯހަޅިސަރުކާރުގަ ނޯޅޭ މިނިސްޓްރީއެއްމިހާރު ނެތެވެ އިސްތިއުފާދީފަ ދުރަށްޖެހިލައްވާ ރައްޔިތުންގެ ހައްގުހަމުގަވާ ކައުންސިލްވެސް ފެނާނުލާ ތިޔަ ދިރުވާލީ ތާރީހުން ފޮހެވޭނެތޯ.\nޖޫން 9, 2020 10:30


ހޮސްޕިޓަލުތަކުން ސެނިޓައިޒާ ފުޅިތައް ވަގަށް ނަގަނީ، މުޅި ދުނިޔެ ޕެނިކް މޯޑަށް – Dhen.mv\nހޮސްޕިޓަލުތަކުން ސެނިޓައިޒާ ފުޅިތައް ވަގަށް ނަގަނީ، މުޅި ދުނިޔެ ޕެނިކް މޯޑަށް\nMarch 7, 2020 - 2:41 am\nދުނިޔޭގެ އެކި ހިސާބުތަކުން އެއް ލައްކަ އަށް ވުރެ ގިނަ ކޮރޯނާ ވައިރަހުގެ ކޭސް ތައް ރިޕޯޓުކޮށްފައި ވާއިރު ދުނިޔެ މިވަނީ ޕެނިކް މޯޑަކަށް ގޮސްފައެވެ. މިގޮތުން ހޮސްޕިޓަލު ތަކުން ސެނިޓައިޒާ ފުޅި ވަގަށް ނަގާ މައްސަލަތަކެއް ވެސް މި ވަނީ ފެންމަތިވެފައެވެ.\nއިންގްލޭންޑުގައި ހުންނަ ނޯތްހަމްޕްޓަން ޖެނެރަލް ހޮސްޕިޓަލަށް ޒިޔާރަތްކުރާ މީހުން ހޮސްޕިޓަލުގައި ހުންނަ ސެނިޓައިޒާ ފުޅި ވަގަށް ނަގާ މައްސަލަ ބޮޑުވެފައިވާއިރު ސެނިޓައިޒާ ހުސްވެދާނެ ކަމުގެ ބިރުވެސް ވަނީ ބޮޑުވެފައެވެ. އެ ހޮސްޕިޓަލުގެ ތަރުޖަމާނު ބީބީސީ އަށް މައުލޫމާތު ދިން ގޮތުގައި ހޮސްޕިޓަލުގެ އެނދުތައް ކައިރީގައި ބަހައްޓާފައި ހުންނަ 400 އެމްއެލް ސެނިޓައިޒަރ ފުޅިތައް ކޮންމެ ރެއަކު ގެއްލޭ ކަމަށެވެ.\nއިންގްލޭންޑުން މިހާތަނަށް ކޮރޯނާ ވައިރަސް ގެ 163 ކޭސް ފެނިފައިވާއިރު 75 އަހަރުގެ އަންހެނެއް ވަނީ މި ވައިރަހުގެ ޖެހިގެން މަރުވެފައެވެ.\nކޮރޯނާ ވައިރަހުގެ ނުރައްކާތެރިކަން އިންތިހާއަށް ބޮޑުވެފައިވާއިރު ވައިރަހުން ރައްކާތެރި ވުމަށް ބޭނުންވާ މާސްކާއި ސެނިޓައިޒާ ފަދަ ތަކެތި ހުސްވެދާނެ ކަމަުގެ ބިރު އޮތީ ގިނަ ގައުމުތަކަަކަށް ހީވެފައެވެ.\nދުނިޔޭގެ ސިއްހަތު ޖަމްއިއްޔާގެ ވެރިޔާ ޑރ.ޓެޑްރޯސް ގެބްރޭސަސް ވިދާޅުވެފައިވާ ގޮތުގައި ދުނިޔެއަށް ދިމާވެފައިވާ ކޮރޯނާ ވައިރަސްގެ ބަލިމަޑުކަމަކީ އިންސާނިއްޔަތު މިހާތަނަށް ތަޖުރިބާކޮށްފައި ނުވާ ވަރުގެ ތަފާތު ބަލިމަޑުކަމެކެވެ. ނޭވާލާ ނިޒާމަށް ޖެހޭ ވައިރަސްއެއް މުޅި މުޖުތަމައުއަށް އެއްފަހަރާ ފެތުރޭގޮތަށް މީގެކުރިން ދުނިޔެ ތަޖުރިބާކޮށްފައި ނުވާކަމަށް ޑރ.ޓެޑްރޯސް މާރޗް2ވަނަ ދުވަހު ޓްވީޓް ކުރައްވާފައި ވެއެވެ. މިއީ އާދައިގެ ބައްޔެއް ނޫނެވެ. މިއީ ފެތުރޭ ބާރުމިނަށް ބަލާއިރު ސާސް ވައިރަސްއަށް ވުރެވެސް ނުރައްކާތެރި ވައިރަސް އެކެވެ.\nދުރުގާވުން ހިތް ނޭދޭ! (ނުވަވަނަ ބައި)\nއިބޫފައިސަލް ހޮވައިދިނީ ރައީސް ނަޝީދެއް ނޫން،އެއީ ގިނަ ބައެއްގެ މަސައްކަތް!


Shaahid, Japan ge boduvazeeraa bahdhalukurahvaifi\nޖަޕާނުގެ ބޮޑުވަޒީރުގެ އަރިހަށް ފޮރިން މިނިސްޓަރ ޝާހިދު އިހްތިރާމްގެ ޒިޔާރަތެއް ކުރައްވައިފި އެވެ.\nމި ބައްދަލުކުރެއްވުމުގައި މިނިސްޓަރު ޝާހިދު ވަނީ ދިވެހި ސަރުކާރާއި ރައްޔިތުންނާއި އަދި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހްގެ ހެޔޮ އެދުންތައް ބޮޑުވަޒީރު ސޫގާ އަށާއި ޖަޕާން ސަރުކާރާއި ރައްޔިތުންނަށް އަރިސްކުރައްވާފައެވެ. އަދި ދިވެހިރާއްޖެއަށް ޖަޕާނުން އެކި ދާއިރާތަކުން ހާއްސަކޮށް ކޮވިޑްގެ ދުވަސްވަރު، ފޯރުކޮށްދެއްވަމުން ގެންދަވާ އެހީތެރިކަމަށްޓަކައި މިނިސްޓަރު ޝާހިދު ވަނީ ޖަޕާން ސަރުކާރަށް ޝުކުރު އަދާކުރައްވާފައެވެ.\nއަދި މީގެ އިތުރުން އދގެ އާއްމު މަޖިލީހުގެ ރިޔާސަތުގައި އެމަނިކުފާނު ހުންނަވާއިރު އިސްކަން ދެއްވާނެ ދާއިރާތަކާ ބެހޭ ގޮތުންނާއި، އެމަނިކުފާނުގެ "އުއްމީދުގެ ރިޔާސަތު" ގައި ހިމެނޭ ކަންކަމާ ބެހޭ މައުލޫމާތު މިނިސްޓަރު ޝާހިދު ވަނީ ބޮޑުވަޒީރު ސޫގާ އަށް ދެއްވާފައެވެ.\nމި ބައްދަލުކުރެއްވުމުގައި ޝާހިދުގެ އަރިހުގައި ދިވެހިރާއްޖެއިން ޖަޕާނަށް ކަނޑައަޅާފައި ހުންނަވާ ސަފީރު އިބްރާހިމް އުވައިސް ބައިވެރިވެވަޑައިގަތެވެ. މީގެ އިތުރުން މިނިސްޓަރ ޝާހިދު ވަނީ މިއަދު ޖަޕާންގެ ފޮރިން މިނިސްޓަރ ޓޮޝިމިޓްސޫ މޮޓެޖީ އާއިވެސް ބައްދަލުކުރައްވާފައެވެ.\nމިނިސްޓަރ ޝާހިދު ޖަޕާނަށް ކުރައްވަމުން ގެންދަވާ ދަތުރުފުޅަކީ ޖަޕާން ސަރުކާރުގެ ދައުވަތަކަށް އޮގަސްޓް 26 އިން 28 އަށް ކުރައްވަމުން ގެންދަވާ ދަތުރުފުޅެކެވެ.\nޖަޕާނުން ކޯސްޓްގާޑަށް 117 މިލިއަން ރުފިޔާގެ އެހީ


Raees Ibu ah: Maumoon ah PPM dhinas ammu memberun nuthibeyne\nރައީސް އިބޫއަށް: މައުމޫނަށް ޕީޕީއެމް ދިނަސް އާންމު މެންބަރުން ނުތިބޭނެ\nރައީސް ޔާމީން، މައުމޫންއާ ސަލާމް ކުރައްވަނީ: މައުމޫންއާއެކު އާންމު މެންބަރުން ނުތިއްބަވާނެ ކަމަށް ވިދާޅުވި --\nކުރީގެ ރައީސް މައުމޫން އަބްދުލްގައްޔޫމަށް ޕީޕީއެމް ހަވާލުކުރި ނަމަވެސް އެމްޑީޕީއާ ގުޅުމެއް އޮވެއްޖެނަމަ ޕާޓީގެ އާންމު މެންބަރުން ނުތިބޭނެ ކަމަށް ރައީސް އަބްދުﷲ ޔާމީން އަބްދުލްގައްޔޫމް މިއަދު ވިދާޅުވެއްޖެ އެވެ.\nރައީސް މިހެން ވިދާޅުވީ ވެރިކަމަށް ވަޑައިގެންފިނަމަ ޕީޕީއެމް އޭގެ އަސްލު ވެރިންނަށް ހަވާލު ކުރައްވާނެ ކަމަށް މިއަދު އއ. ތޮއްޑޫގައި ވާހަކަ ދައްކަވަމުން ވިދާޅުވުމާ ގުޅިގެންނެވެ.\nއައްޑޫ ސިޓީ، ހުޅުމީދޫގައި ވާހަކަފުޅު ދައްކަވަމުން ރައީސް ޔާމީން ވަނީ އިބޫ އެހެން ވިދާޅުވެފައިވާތީ އޭނާއަށް ވަރަށް ބޮޑަށް ފާޑކުވިދާޅުވެފަ އެވެ. ރައީސް ވިދާޅުވީ، ޕީޕީއެމްއަކީ އެމްޑީޕީއަށް "އެންޓި ޑޯސްއެއް" ނޫނީ "އެންޓި ބަޔޮޓިކްއެއް" ކަމަށެވެ.\n"ރައީސް މައުމޫން އެމްޑީޕީއާ އެއް ކޯލިޝަނެއްގައި ހުންނަވަނިކޮށް މިއަދު ޕީޕީއެމްގެ ވެރިޔަކަށް މައުމޫން ވަޑައިގަތަސް އެއްވެސް ޒުވާނަކު އެއްވެސް ދިވެއްސަކު ޕާޓީގައި ނޫޅޭނެ، ޕީޕީއެމްއަކީ އެމްޑީޕީއާ އެންޓި ޑޯސްއެއް، އެމްޑީޕީއާ އެއް ކޮޅަކަށް ޕީޕީއެމް މެންބަރުން އަރާނެ ގޮތެއް ނުފެނޭ،" ރައިސް ވިދާޅުވި އެވެ.\nރައީސް ޔާމީން ވިދާޅުވީ ރައީސް މައުމޫންއަށް ސަރުކާރުން ބައެއް އެޅުމުގެ ބަދަލުގައި ޕީޕީއެމް ހަވާލު ކުރާނެ ކަމަށް ވިދާޅުވެފައިވަނީ ކޯލިޝަނުން ފައްސާލުމަށް ކަމަށެވެ. ސަރުކާރުން ބައެއް ދެއްވާނެ ކަމަށް ވިދާޅުވި ނަމަވެސް އެކަން އެގޮތަށް ނުކުރައްވާނެ ކަމަށެވެ.\n"އިބޫއަށް އެނގޭނެ ޕީޕީއެމްގެ އާންމު މެންބަރުން އެމްޑީޕީއާއެކު ނުދާނެކަން، އެހެންވެ ބައި އެޅުން ދޫކޮށްލާފަ ޕާޓީ ދޭނަމޭ އެ ބުނީ،" ރައިސް ޔާމީން ވިދާޅުވި އެވެ. "ކޭކަކީ ވަރަށް މީރު އެއްޗެއް، އެއްކޮށް ކާލަން ބޭނުންވާނެ، ފެޅުމުގެ ކުރިން ބައި އަޅާނަމޭ ބުނާނެ،"\nއިދިކޮޅުން އުޅެނީ ރާއްޖޭގައި އެންމެ ޕާޓީއެއް އޮންނަ ގޮތަށް ހަދަން ކަމަށާއި ނަމަވެސް އެކަމެއް އެގޮތަކަށް ނުވާނެ ކަމަށެވެ. ޕީޕީއެމް، އިދިކޮޅު ކޯލިޝަނާއެކު ނުދާނެކަން ތަކުރާރުކޮށް ރައީސް ޔާމީން ވިދާޅުވި އެވެ.\nރައީސް ޔާމީނާއި ރައީސް މައުމޫންއާ ދެމެދު ހިޔާލު ތަފާތުވުންތައް ބޮޑުވެ، ޕީޕީއެމްއިން ރައީސް މައުމޫން ވަނީ ބޭރުކޮށްފަ އެވެ. ޕީޕީއެމް، ރައީސް ޔާމީނާ ހަވާލުކުރީ ސިވިލް ކޯޓުން ކުރި ހުކުމަކުންނެވެ. އެ ހުކުމް ރައީސް މައުމޫން އިސްތިއުނާފު ކުރި ނަމަވެސް ނިންމީ ރައީސް ޔާމީން އެއްކޮޅަށެވެ.\nޖަލުގައި މިހާރު ހުންނެވި ރައީސް މައުމޫންގެ ފަރާތްޕުޅުން އިބޫއަށް ތާއިދު ހޯދުމުގެ މަސައްކަތްތައް ދަނީ ކުރަމުންނެވެ. މައުމޫން ރީފޯމް މޫވްމަންޓް، އެމްއާރްއެމް އުފައްދައި ރައީސް މައުމޫން ސަރުކާރުގެ ކެބިނެޓްގައި އުޅުއްވި ބޭފުޅުން ގެންދަވަނީ ރަށްރަށަށް ވަޑައިގެން ކެމްޕެއިން ކުރައްވަމުންނެވެ.\nގައުމީ މަސައްކަތެއް އިބޫ ކުރައްވާކަން ވިދާޅުވާއިރު ގައުމީ މަސައްކަތަކީ ޖަލުގައި ތިބި ބަޔަކު މިނިވަންކުރުންތޯ ރައީސް ޔާމީން ވަނީ ސުވާލު ކުރައްވާފަ އެވެ. ރާއްޖެ ބިނާ ކުރާ ގޮތަކީ ޖަލުގައި ތިބި ވަކި ބަޔަކު ދޫކުރުންތޯ ވެސް ރައީސް އެއްސެވި އެވެ.\n"ގައުމީ މައްސަލައަކީ ހުކުމް ސާބިތުވެފައިވާ މުޖުރިމުންތަކެއް ދޫކޮށްލުންތޯ، އެއީތޯ ރާއްޖެ ބިނާ ކުރާ ގޮތަކީ، ކީއްވެގެންތޯ ދެރަ ސޮރު ޖަލުގަ އޮންނަންވީ، މިއިން ބޭފުޅަކު ކޮންމެ ފަދަ ގޯހެއް ހެދިނަމަވެސް ޖަލުގައި އޮންނާކަށް ނުޖެހޭ،" ރައީސް ޔާމީން ވިދާޅުވި އެވެ.\nރައީސް އަބްދުﷲ ޔާމީން ޕީޕީއެމް ރައީސް މައުމޫން އަބްދުލްގައްޔޫމް + އިބްރާހިމް މުހައްމަދު ސޯލިހު ރިޔާސީ އިންތިހާބު 2018


Qiyaamai Gaaivivarakah Heyolafaameehun Dhaanee Madhuvamun | Thiladhun\n. އޯގަސްޓް 14, 2019\nالحَمْدُ لِلَّهِ الوَاحِدِ القَهَّارِ، العَزِيْزِ الغَفَّارِ، المَانِعِ المُعْطِي النَّافِعِ الضَّارِّ، خَلَقَ الخَلْقَ لِتَوْحِيْدِهِ وَأَنْزَلَ الكُتُبَ لِأَجْلِهِ وَجَاءَ الأَنْذَارُ فَأَبَى المُشْرِكُوْنَ إِلاَّ التَّبَرُّكَ بِالطَّوَاغِيْتِ وَالقُبَابِ وَالأَشْجَارِ وَالأَحْجَارِ، وَهَدَي اللَّهُ المُؤْمِنِيْنَ لِماَ اخْتَلَفُوا فِيْهِ مِنَ الحَقِّ فَوَحَّدُوهُ بِأَنْوَاعِ العِبَادَاتِ الَّتِيْ جَاءَتْ عَلَى لِسَانِ المُصْطَفَى المُخْتَارِ – وَأَشْهَدُ أَنْ لاَ إِلَهَ إِلاَّ اللَّهُ وَحْدَهُ لاَ شَرِيْكَ لَهُ شَهَادَةَ مَنْ تَقَرَّبَ إِلَيْهِ بِمُعَادَاتِ أَعْدَائِهِ الكُفَّارُ- وَأَشْهَدُ أَنَّ مُحَمَّدً عَبْدُهُ وَرَسُوْلُهُ الَّذِي جَدَّدَ الحَنِيْفِيَّةَ السَّمْحَةَ بَعْدَ الإِنْدِثَارِ ، صَلَى اللَّهُ عَلَيْهِ وَعَلَى آلِهِ وَأَصْحَابِهِ المُهَاجِرِيْنَ وَالأَنْصَارِ وَسَلَّمَ تَسْلِيْمًا: أَمَّا بَعْدُ\nﷲ ތަޢާލާ ހައްދަވާފައިވާ މަޚްލޫޤުން ގުނައި ޢަދަދު ނުކުރެވޭހާ ގިނައެވެ. ނަމަވެސް އެ ހުރިހާ މަޚްލޫޤުންގެ ތެރެއިން އެކަލާނގެ ބުއްދި ދެއްވާފައިވަނީ މަލާއިކަތުންނަށާއި، އިންސާނުންނަށާއި ޖިންނީންނަށެވެ. ދެން މި ތިން ޤިސްމުގެ މަޚްލޫޤުންގެ ތެރެއިން އެކަލާނގެ އިޚްތިޔާރު ދެއްވާފައިވަނީ އިންސާނުންނަށާއި ޖިންނީންނަށެވެ. މަލާއިކަތުންނަކީ ހަމައެކަނި ﷲ ތަޢާލާގެ ޙުކުމްފުޅުތައް ތަންފީޛުކުރެއްވުމަށްޓަކައި އެކަލާނގެ ހައްދަވާފައިތިބި ބައެކެވެ. އެބޭކަލުންނަށް އެއްވެސް އިޚްތިޔާރެއް ﷲ ތަޢާލާ ނުދެއްވައެވެ. ދެން އިންސާނުންނާއި ޖިންނީން ދަންނައެވެ. މިދެބައިމީހުންވެސް ﷲ ތަޢާލާ ހައްދަވާފައިވަނީ ހަމައެކަނި އެކަލާނގެއަށް އަޅުކަންކުރުމަށެވެ. ނަމަވެސް ﷲ ތަޢާލާ ވަނީ މިދެބައިމީހުންނަށް އިޚްތިޔާރު ދެއްވާފައެވެ. އެކަލާނގެ ވަޙީކުރައްވާފައިވަނީ މިފަދައިންނެވެ. إِنَّا هَدَيْنَاهُ السَّبِيلَ إِمَّا شَاكِرًا وَإِمَّا كَفُورًا (سورة الإنسان3) މާނައީ : “ހަމަކަށަވަރުން ތިމަން ﷲ އޭނާއަށް (ހެޔޮނުބައި ވަކިވާނޭ) މަގު ދެއްކެވީމެވެ. (އޭނާ އިޚްތިޔާރު ކުރާނޭ މަގެއް އިޚްތިޔާރު ކުރާށެވެ.) ޝުކުރުކުރާ މީހެއްކަމުގައިވާށެވެ. ނޫންނަމަ އިންކާރުކުރާ މީހެއްކަމުގައިވާށެވެ.”\nޙަޤީޤީ ބުއްދިވެރިޔަކީ ތިމާއަށް ލިބިފައިވާ ބުއްދިން ރަނގަޅުގޮތް ވިސްނާ އެގޮތް އިޚްތިޔާރުކުރާ މީހާއެވެ. ތިމާ ހެއްދެވިފައިވަނީ ހިތު ހުރިހައި ގޮތަކަށް އުޅުމަށް ނޫންކަމާއި، ކޮންމެއެއްޗެއްވެސް ވުޖޫދަށް ގެނެވުމުގައި މަޤްޞަދެއް ވާކަން ދެނެގަންނަ މީހާއެވެ. ﷲ ތަޢާލާ އަޅަމެން ހައްދަވާފައިވަނީ ބޭކާރު ގޮތުގައެއް ނޫނެވެ. ވަރަށްވެސް ބޮޑު މަޤްޞަދަކަށްޓަކައެވެ. އެއީ އެކަލާނގެ އެއްކައުވަންތަކުރުމަށެވެ. ޚާލިޞްގޮތުގައި އެކަލާނގެއަށް އަޅުކަން ކުރުމަށެވެ. ނަމަވެސް ހިތާމައަކީ ކާފިރުން އެއްފަރާތްކޮށް މިއަދު މުސްލިމުންގެ ތެރެއަށް ނަޒަރު ހިންގާލިޔަސް އެބައިމީހުންކުރެ ގިނަ މީހުން މި މަޤްޞަދު ހަނދާންނައްތާލާފައިވާ ކަމެވެ. ޚާލިޞް މުވައްޙިދުން މިއަދު ވަރަށްވެސް މަދެވެ. ވާނީވެސް އެހެންތާއެވެ. ޤިޔާމަތް ގާތްވިވަރަކަށް ހެޔޮލަފާމީހުން ދާނީ މަދުވަމުންނެވެ. މިއަދު ދުނިޔެއަށް އައިސްފައިވާ އޮއިވަރަކީ ހުޅަނގުގެ ތަހުޛީބާއި ތަމައްދުންގެ އޮއިވަރެވެ. މިއޮއިވަރުގައި ޖެހިފައިވަނީ ހަމައެކަނި ޣައިރު މުސްލިމުންނެއް ނޫނެވެ. މުސްލިމުންވެސް ވަނީ މިއޮއިވަރުގައި ޖެހި މިސްރާބު އޮޅިފައެވެ. މިހެންވާންޖެހުނީ އިސްލާމްދީނުގައިވާ ހަރުދަނާ އުޞޫލުތަކާއި އިސްލާމީ ރިވެތި އަޚްލާޤު މުސްލިމުން ދޫކޮށްލުމުގެ ސަބަބުންނެވެ. އަދި އެންމެބޮޑަށް ޙައިރާންވާންޖެހެނީ ފުރިހަމަ މުސްލިމުންކަމަށް ދަޢުވާކުރާ މީހުން ޞާލިޙު ޢަމަލުތައްކަމުގައި ހަދައިގެން އެކުރާ ކަންތައްތަކުންނެވެ.\nބައެއްމީހުން އެބައިމީހުންގެ މުރާދުތައް ފުރިހަމަ ކުރުމަށްޓަކައި މަރުވެފައިތިބޭ މީހުންގެ ކިބައިން އެދި ދަންނަވަތެވެ. އަދި ބައެއްމީހުން ވަލީވެރިންނަށް ގޮވައިހަދަތެވެ. އަދި ބައެއް މީހުން ބުރަންމާނީންގެ ކިބައިން ނަސީބު ހުރިނެތްގޮތް ބަލަތެވެ. މިބައިމީހުން ދެކޭގޮތުގައި މިކަންތައްތަކަކީ އެންމެ ޞާލިޙް ޢަމަލުތަކެވެ. މި ޚުރާފާތްތަކާއި ޝިރުކުތައް އިސްލާމީ މުޖްތަމަޢުތަކުގައި ވަރަށް ބާރުމިނެއްގައި ދަނީ ފެތުރެމުންނެވެ. މީގެ ސަބަބަކީ ކޮބައިތޯއެވެ؟ އާދެ! ދަންނަވަން ޖެހޭނީ ތަޥްޙީދުގެ ދަޢުވަތުދޭނޭ ދާޢީންތަކެއް ނެތުމުގެ ސަބަބުންނެވެ. ތަޥްޙީދަކީ ކޮބައިކަން މީސްތަކުންނަށް މިވަނީ ނޭނގިފައެވެ. މުސްލިމް ޢާއްމުން ދެކޭގޮތުގައި ހަމައެކަނީ ދުލުން ﷲ ތަޢާލާ އެއްކައުވަންތައޭ ބުނުމުން މުޥައްޙިދަކަށް ވެވުނީއެވެ.\nﷲ ތަޢާލާގެ އަޅުތަކުންނޭވެ! ޝައިޠާނާގެ ކެހިވެރި މަޅިން މިންޖުވޭތޯ މަސައްކަތްކުރާށެވެ. ތަޥްޙީދާއި އޭގެ ވާޖިބު ދެނެގަންނާށެވެ. އަދި އެގޮތުގައި ސާބިތުވާށެވެ. އާޚިރަތުގައި ބާއްޖަވެރިވާނެކަން ކަށަވަރީ އޭރުންނެވެ.


Europe Ge Quality Mudhaa Dhivehinnai Hama Ah Genesdhenee HSC - Vaguthu\nޔޫރަޕްގެ ކޮލެޓީ މުދާ ދިވެހިންނާއި ހަމައަށް ގެނެސްދެނީ "އެޗްއެސްސީ"\n6 މަސް ކުރިން ( ޖުލައި 17, 2019 )\nއެޗްއެސްސީ މޯލްޑިވްސް ޕްރައިވެޓް ލިމިޓެޑް ކޮން ބައެއްކަން ގިނަބަޔަކު އެނގެން ބޭނުންވާނެއެވެ.\nއެޗްއެސްސީއާއި ގުޅޭ ތަފާތު އިޝްތިހާރުތައް މިހާރު ގިނަބައެއްގެ ސަމާލުކަން ލިބިފައިވާއިރު އެ ކުންފުންޏާއި ގުޅޭ ކުޑަ މައުލޫމާތުކޮޅެއް ހިއްސާކޮށްލާނަމެވެ. އެޗްއެޗްސީއަކީ ޔޫރަޕް ބައްރުގެ މޮޅު ކޮލެޓީގެ މުދާ ހެޔޮއަގެއްގައި ފޯރުކޮށްދެމުން އަންނަ ކުންފުންޏެކެވެ.\nއެޗްއެސްސީގެ އެންމެ ބޮޑު އެއް އަމާޒަކީ ޔޫރަޕްގެ ފެންވަރު ރަނގަޅު މުދާ ރާއްޖެއަށް ގެނެސް ވިއްކުމެވެ. އަދި އެ ކުންފުނިން ގެންނަ މުދާ މެދުނުކެނޑި އާއްމުންނަށް ލިބޭނެ ގޮތް ހެދުމަކީވެސް އެޗްއެސްސީގެ އެއް އަމާޒެވެ.\nއެޗްއެސްސީ އަކީ މިހާރު ރާއްޖޭގައި ފުޅާދާއިރާއެއްގައި ހޯލް ސޭލް އަދި ރީޓެއިލް ކުރަމުން އަންނަ ކުންފުންޏެކެވެ. އެ ކުންފުނީގެ ފުރަތަމަ ފިހާރަ ކަމަށްވާ "އެޗްއެސްސީ ޔޫރޯ އަންލިމިޓެޑް" ހުންނާނި ކަލާފާނު ހިނގުމުގަ އެވެ.\nމި ފިހާރައިން ލިބޭ ތަކެތީގެ ތެރޭގައި، ކޮސްމެޓިކްސް ބާވަތްތައް، ސާފްކުރަން ބޭނުންވާ ބާވަތްތައް، ޖޫހުގެ ބާވަތްތަކުގެ އިތުރުން، އިޓަލީގެ މަޝްހޫރު ކޮފީގެ ބަވަތްތަކާއި މެޝިންތައް، އަދި ކުޑަކުދިންގެ ޑައިޕާސް ލިބެން ހުންނާނެ އެވެ.\nމި ފިހާރައިން ހޯލް ސޭލް އަދި ރީޓެއިލްކޮށް މުދާ ގަންނަން ލިބެން ހުންނާނެއެވެ.\nމި ފިހާރައިން ގަންނަ މުދާ ހިލޭ ޑެލިވަރީކޮށްދިނުމުގެ ހިދުމަތްވެސް ދޭނެއެވެ.\nއެގޮތުން މާލެ އާއި ހުޅުމާލޭގެ ކޮންމެ ތާކަށް ޑެލިވަރީ ހިދުމަތްދެމުން އަންނައިރު، އަތޮޅު ތެރެއަށްދާ ބޯޓުތަކާއި ހަމައަށްވެސް ޑެލިވަރީ ހިދުމަތް ދޭނެއެވެ. އެޗްއެސްސީ މޯލްޑިވްސް ޕްރައިވެޓް ލިމިޓެޑުން ރާއްޖެއަށް ޔޫރަޕްގެ ތަކެތި ތައާރަފްކޮށް ވިއްކަމުން އަންނައިރު އެ ކުންފުނިން ރާއްޖެ ގެންނަ ހުރިހާ މުދަލަކީ ސީދާ އެ މުދަލެއް އުފައްދާ ފެކްޓްރީއިން ގެންނަ މުދަލެވެ.\nއަދި އެ މުދާ ގެނައުމުގެ ޑިސްޓްރިބިއުޝަންޝިޕް ވެސް ލިބިފައި ހުންނަ މުދާކަން ފާހަގަކޮށްލެވެ އެވެ.\nމިހާރު މި ތަކެތި މާލޭގެ އިތުރުން، އަތޮޅު ތެރޭގެ އެކި ފިހާރަތަކުންވެސް ލިބެން ހުންނާނެއެވެ.\nއަދި އެޗްއެސްސީން ވިއްކާ ތަކެތި ހޯލްސޭލްކޮށް އަދި ރީޓެއިލްކޮށް ގަންނަން ބޭނުންވާ ފަރާތްތަކުން 7787655 / 3326673 މި ނަމްބަރުތަކަށް ގުޅައިގެން ނުވަތަ އީމެއިލް މެދުވެރިކޮށް، [email protected] ނޫނީ އެ ކުންފުނީގެ ވެބްސައިޓް www.hscmaldives.com މެދުވެރިކޮށް ގަނެލުމުގެ ފުރުސަތު ލިބޭނެއެވެ.\nވާޑޭ ޖޫސްގެ ރަހަ ބާލާލަން ދާންވީ ވިލިމާލެ ފެރީ ޓާމިނަލްއަށް\nޖުލައި 17, 2019 09:03\nމީ ވަގުތު މީހުންގެ ފިހާރައެއްތަ؟\nޖުލައި 17, 2019 11:50\nޔޫރަޕް މީހުން ކަމަކު ނުދޭ. ޔޫރަޕްގެ މުދާ ރަނގަޅު. މި ކިހިނެއްވާ ކަމެއް؟\nޖުލައި 17, 2019 13:17\nކޮސް ބެ އިންނަން ކަމުނުދާ މީހަކު ކައްކާ ރިހައެއް ކޮސްބެ އަށް މީރުވުން އެއީ ކިހިނެތް ވާކަމެއް.؟\nޖުލައި 17, 2019 14:37\nއެހެންނެއްނޫން. ވާގޮތަކީ ދޮންބެމެންގެ ދެފުއްކެހެރިކަން ބޮޑީ.\nޖުލައި 17, 2019 17:16\nއަހަރެން ބޭނުން ކުރި ބާވަތްތައް ވަރަށް ރަނގަޅު


Breaking - Uhthama fandiyaarakah Muthasim namah lafayakah edhijje\nއުއްތަމަ ފަނޑިޔާރަކަށް މުއުތަސިމްގެ ނަމަށް ރައީސް ލަފާއަކަށް އެދިއްޖެ\nކުރީގެ ފަނޑިޔާރު މުއުތަސިމް: އުއްތަމަ ފަނޑިޔާރު ކަމަށް އައްޔަން ކުރަން ވަނީ ލަފާއަކަށް އެދިފަ\nއުއްތަމަ ފަނޑިޔާރުގެ މަގާމަށް ސުޕްރީމް ކޯޓުގެ ކުރީގެ ފަނޑިޔާރު މުއުތަސިމް އަދްނާންގެ ނަމަށް ރައީސް އިބްރާހިމް މުހައްމަދު ސޯލިހު ލަފާއަކަށް ޖުޑީޝަލް ސާވިސް ކޮމިޝަން (ޖޭއެސްސީ)ގައި އެދިވަޑައިގެންފި އެވެ.\nރައީސްއަށް ލިބިދޭ އިހްތިޔާރުގެ ދަށުން އުއްތަމަ ފަނޑިޔާރުގެ މަގާމަށް މުއުތަސިމް އައްޔަން ކުރުމަށް ލަފާއަކަށް މިއަދު ޖޭއެސްސީގައި އެދިވަޑައިގެންފައިވަނީ އުއްތަމަ ފަނޑިޔާރުގެ މަގާމުގައި ހުންނެވި ޑރ. އަހުމަދު އަބްދުﷲ ދީދީ ރައްޔިތުންގެ މަޖިލީހުން ވަކިކުރުމާ ގުޅިގެން އެ މަގާމު ހުސްވެފައިވާތީ އެވެ.\nމުއުތަސިމްއަކީ އެންމެ ފުރަތަމަ ސުޕްރީމް ކޯޓު އުފައްދައި އެ ކޯޓަށް އައްޔަން ކުރެއްވި ފަނޑިޔާރެކެވެ. ނަމަވެސް މިދިޔަ ރައްޔިތުންގެ މަޖިލީހުގައި ފަނޑިޔާރުންގެ ގާނޫނަށް ކުއްލި ބަދަލެއް ގެނެސް ސުޕްރީމް ކޯޓުގެ ފަނޑިޔާރުންގެ އަދަދު ހަތަކުން ފަހަކަށް ބަދަލުކޮށް މުއުތަސިމްގެ މަގާމު ގެއްލުވާލި އެވެ. އޭނާއާއެކު ކުރީގެ މަޖިލީހުން އޭރުގެ އުއްތަމަ ފަނޑިޔާރު އަހުމަދު ފާއިޒް ވެސް ވަކިކުރި އެވެ.\nއުއްތަމަ ފަނޑިޔާރު ކަމަށް މުއުތަސިމް އައްޔަންކޮށްފިނަމަ އެ ބޭފުޅާ ވެގެން ދާނީ އެންމެ ފުރަތަމަ ސުޕްރީމް ކޯޓަށް އައްޔަން ކުރެއްވި ހަތް ފަނޑިޔާރުންގެ ތެރެއިން މިހާރު ސުޕްރީމް ކޯޓުގައި ހުންނަވާ ހަމައެކަނި ބޭފުޅާއަށެވެ.\nފާއިޒްގެ މަގާމު ގާނޫނަށް ބަދަލު ގެނެސް ގެއްލުވާލިއިރު ދެން ހުންނެވި އުއްތަމަ ފަނޑިޔާރު އަބްދުﷲ ސައީދުގެ މަގާމު ގެއްލުނީ އެކެއް ފެބުރުއަރީގެ އަމުރަށްފަހު ޖިނާއީ ކުށެއް ސާބިތުވެގެން އެ ހުކުމަށް ސުޕްރީމް ކޯޓުން ތާއިދު ކުރުމާ ގުޅިގެންނެވެ.\nއެ އަމުރު ނެރުމުގައި ބައިވެރިވެވަޑައިގަތް ފަނޑިޔާރު އަލީ ހަމީދުގެ މަގާމު ވެސް އޭރު ގެއްލުނެވެ. މިހާރު ވަނީ އެ އަމުރު ނެރުމުގައި ބައިވެރިވެވަޑައިގެން އެކަމަކު އެކަމުގައި ކުށްވެރިނުވި ތިން ފަނޑިޔާރުންގެ މަގާމު ވެސް ގެއްލިފަ އެވެ. އުއްތަމަ ފަނޑިޔާރު ކަމަށް އޭގެ ފަހުން ވަޑައިގެންނެވި ޑރ. އަހުމަދު އަބްދުﷲ ދީދީ މަޖިލީހުން ވަކިކުރި ފަނޑިޔާރު އާދަމް މުހައްމަދު ވެސް ވަނީ ކޮށްފަ އެވެ. މައްސަލަތަކެއް ބަލަމުންދަނިކޮށް ފަނޑިޔާރު އަބްދުﷲ އަރީފް ވަނީ އަމިއްލައަށް ރިޓަޔާ ކުރައްވާފަ އެވެ.\nފަނޑިޔާރު އަރީފާއި ފަނޑިޔާރު އާދަމްގެ މަގާމަށް ވެސް ރައީސް ވަނީ ދެ ބޭފުޅެއްގެ ނަން ޖޭއެސްސީއަށް ލަފާއަކަށް ފޮނުވާފަ އެވެ. އެއީ ކުރީގެ ބަންޑާރަ ނައިބު ހުސްނުއް ސުއޫދާއި ހައިކޯޓުގެ ފަނޑިޔާރު އަބްދުއް ރައޫފް އިބްރާހިމްގެ ނަމެވެ.\nމީގެތެރެއިން ސުއޫދަކީ ރައީސް ސޯލިހު އުފެއްދެވި ރިޔާސީ ކޮމިޝަންގެ ރައީސްކަން ކުރައްވާ ބޭފުޅެކެވެ. ރައޫފަކީ ހައިކޯޓުގެ ފަނޑިޔާރުންގެ ފަރާތުން ޖޭއެސްސީގައި އިންނަވާ ފަނޑިޔާރެވެ. ސުޕްރީމް ކޯޓުގެ ފަނޑިޔާރުންގެ މައްސަލަތައް ބެލުމުގައި ރައޫފް ބައިވެރިވެވަޑައިގެންފައިވެ އެވެ.\nމަގާމަށް އަމިއްލައަށް ކުރިމަތިލައްވާ ބޭފުޅުންނާއި ރައީސް ނަން ފޮނުއްވި ބޭފުޅުންނާ ޖޭއެސްސީއިން އިންޓަވިއު ކުރުމަށްފަހު ރައީސްއަށް ލަފާ އަރުވާނެ އެވެ. ލަފާ އަރުވާ ގޮތަކަށް ބަލައި ރައްޔިތުންގެ މަޖިލީހަށް އެ ނަމެއް ފޮނުވުމުގެ އިހްތިޔާރު ރައީސްއަށް އޮންނާނެ އެވެ. ފަނޑިޔާރު ކަމަށް އައްޔަން ކުރެވޭނީ އެ ނަމަކަށް މަޖިލީހުން ރުހުން ދީފިނަމަ އެވެ.\nމީގެކުރިން ވެސް ރައީސް ލަފާއަށް ފޮނުއްވި ނަންތަކަށް ޖޭއެސްސީއިން ތާއިދުކޮށް މަޖިލީހުން ރުހުން ދީފައިވެ އެވެ. އެގޮތުން މިހާރު ސުޕްރީމް ކޯޓުގެ ފަނޑިޔާރު ކަމުގައި ތިއްބެވި ތިން ބޭފުޅުންނަކީ ވެސް ރައީސް އިހްތިޔާރު ކުރެއްވި ތިން ބޭފުޅުންނެވެ. އެއީ ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ސުޖޫން އާއި ފަނޑިޔާރު މަހާޒު އަލީ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ސުޕްރީމް ކޯޓް + ޖޭއެސްސީ އުއްތަމަ ފަނޑިޔާރު ޝަރުއީ ދާއިރާ ޝަރުއީ ދާއިރާ ރިފޯމް ކުރުން\nއެންމެ އިސް ކަމަކީ ފަނޑިޔާރުން ވަކިކުރުން: ރިޕޯޓް


ޢިލްމުވެރިންގެ ފަތުވާ – Page2– DhiSalafiyyah\nފަތުވާ: ތަލްޤީނު ކިޔުން\nތަލްޤީނު ކިޔަންޖެހޭ ވަޤުތަކީ ކޮބާ ހެއްޔެވެ؟ ތަލްޤީނުކޮށްދޭން  ޖެހޭ ވަޤުތަކީ މަރުވާވަޤުތެވެ. އެއީ މަރަށް ޙާޟިރުކުރެވޭ ވަޤުތެވެ. އޭނާއަށް لا إله إلا الله އެވަޤުތު ކިޔައިދޭނީއެވެ. ނަބިއްޔާ صلى الله عليه وسلم ގެ ބޮޑު ބޭބެ، އަބޫ ޠާލިބު މަރަށް ޙާޟިރުކުރެވުނު އިރު އެކަލޭގެފާނު އެފަދައިން ޢަމަލުކުރެއްވިއެވެ. އަދި ޙަދީޘްކުރެއްވިއެވެ. « أَىْ عَمِّ ، قُلْ لاَ إِلَهَ إِلاَّ اللَّهُ . كَلِمَةً أُحَاجُّ لَكَ بِهَا عِنْدَ اللَّهِ…\n21/11/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: މީހަކު ނިދާ ހޭލިއިރު ހެދުމުން ތެތްކަމެއް ފެނުން\nމީހަކު ނިދާ ހޭލިއިރު އޭނާގެ ހެދުމުގައި ތެތްކަމެއް ފެނުމުން ހިނައިގަތުން ވާޖިބުވާނެ ހެއްޔެވެ؟ ނިދާ ހޭލިއިރު ތެތްކަމެއް ފެންނަ މީހުން ވާހުށީ ތިން ޙާލަތެއްގެއެވެ. ފުރަތަމަ ޙާލަތަކީ: އޭނާއަށް އެފެނުނު ތެތްކަމަކީ މަނިކަމަށް ޔަޤީންވުމެވެ. އެހެންވެއްޖެނަމަ ހިނައިގަތުން އޭނާގެ މައްޗަށް ވާޖިބުވާނެއެވެ. އެއީ އިޙްތިލާމުވިކަން  ހަނދާން ނުވިޔަސްމެއެވެ. ދެނަވަ ޙާލަތަކީ: އޭނާއަށް އެފެނުން ތެތްކަމަކީ މަނި ނޫންކަމަށް ޔަޤީންވުމެވެ. އެޙާލަތުގައި ހިނައިގަތުން ވާޖިބެއް ނުވާނެއެވެ. ނަމަވެސް އޭނާގެ މައްޗަށް ވާޖިބުވަނީ އެޖެހިފައިވާ ތަނެއް ދޮވުމެވެ. ތިންވަނަ…\n20/11/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ބޭރުޤައުމުތަކުން އެތެރެކުރާ އެއްގަމުމަސް ކެއުމާއި އޭގެ ވިޔަފާރިކުރުން\nބޭރު ޤައުމުތަކުގައި އުފައްދާފައިވާ ގަނޑުކުރި، ފިނިކުރި ނުވަތަ ކޮށާފައިހުރި އެއްގަމުމަސް(ހަމައެފަދައިން ކުކުޅާއި އެކިބާވަތުގެ ދޫންޏާއި މުސަޅުމަސް) އެތެރެކުރުމާ އޭގެ ވިޔަފާރިކުރުމުގެ ޙުކުމަކީ ކޮބާ ހެއްޔެވެ؟ ޖަވާބު: އަހުލުކިތާބީން ދިރިއުޅޭ ޤައުމުތަކުން އެތެރެކުރާ އެއްގަމުމަސް ގަނެވިއްކާ، ކެއުމަކީ މައްސަލައެއް ނޫނެވެ. އެހެނީ އެބައިމީހުންގެ (އެފަދަ) ކާނާ ﷲ ތަޢާލާވަނީ އަޅުގަނޑުމެންނަށް ޤުރުއާނުގެ ނައްޞުން ހުއްދަކުރައްވާފައެވެ… އަޞްލަކީ އެބައިމީހުންގެ ކާނާ އަޅުގަނޑުމެންނަށް ހުއްދަވެގެންވުމެވެ. ނަމަވެސް (އިސްލާމީ) ޝަރީޢަތުގައި ކަނޑައަޅާފައިވާ ގޮތްނޫން ގޮތަކަށް އެއްވެސް ކުންފުންޏަކުން ކަތިލާކަން އަޅުގަނޑުމެންނަށް އެނގިއްޖެނަމަ އެ…\n15/11/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ހުކުރު ޚުޠުބާގައި އިމާމުމީހާ ދުޢާކުރުމުން އާމީން ކިޔުން\nހުކުރު ޚުޠުބާގައި އިމާމުމީހާ ދުޢާކުރުމުން އާމީން ކިޔުމަކީ ބިދުޢައެއް ހެއްޔެވެ؟ އެއީ ބިދުޢައެއް ނޫނެވެ. ޚުޠުބާގައި މުސްލިމުންނަށްޓަކައި ހެޔޮދުޢާކުރަން ފެށުމުން ޚުޠުބާކިޔާމީހާގެ ދުޢާއަށް އާމީން ކިޔުމަކީ މުސްތަޙައްބުވެގެންވާ ކަމެކެވެ. ނަމަވެސް ޖަމާޢީ ގޮތެއްގައި އަޑުހަރުކޮށް ކިޔުމެއް ނެތެވެ. ކިޔާނީ ކޮންމެ މީހަކުވެސް އަމިއްލައަށް މަޑުމަޑުންނެވެ. އޭގެ ސަބަބުން އަޑުގަދަވެ ދަތިވާ ގޮތަށް ކޮށްގެންނުވާނެއެވެ. ނަމަވެސް ކޮންމެ މީހަކުވެސް ޚުޠުބާކިޔާ މީހާގެ ދުޢާއަށް އާމީން ކިޔާނީ ސިއްރުންނެވެ. ފަޟީލަތުއްޝައިޚް މުޙައްމަދު ބުން ޞާލިޙު އަލްޢުޘައިމީން رحمه الله فتاوى…\n07/11/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: (ނަމާދުގައި) އާމީން ކިޔުމަކީ ސުންނަތެއް\n(ނަމާދުގައި) އާމީން ކިޔުމަކީ ސުންނަތެއް ހެއްޔެވެ؟ އާނއެކެވެ. ނަމާދުގައި އާމީން ކިޔުމަކީ ސުންނާ މުއައްކަދާއެކެވެ. ވަކިން ޚާއްޞަކޮށް އިމާމު މީހާ އާމީން ކިޔުމުންނެވެ. އެގޮތުން ޞަޙީޙުލް ބުޚާރީއާއި މުސްލިމުގައި އަބޫ ހުރައިރާ ގެ އަރިހުން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. « إِذَا أَمَّنَ الإِمَامُ فَأَمِّنُوا فَإِنَّهُ مَنْ وَافَقَ تَأْمِينُهُ تَأْمِينَ الْمَلاَئِكَةِ غُفِرَ لَهُ مَا تَقَدَّمَ مِنْ ذَنْبِهِ » [رواه البخاري ومسلم] މާނައީ: “އިމާމު…\n06/11/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: މަރުވެފައިވާ މީހެއްގެ މަތިން ޙައްޖާއި ޢުމްރާ އަދާކުރުން\nމައްޔިތާގެ މަތިން ޙައްޖާއި ޢުމްރާ އަދާކުރުމަކީ އެންމެ ހެޔޮވެގެންވާ އެއް ޢަމަލެވެ. އޭގެ ސަބަބުން މަރުވެފައިވާ މުސްލިމު އަޅާއަށް ނުހަނު ފައިދާ ކުރާނެއެވެ. މިކަމާ ބެހޭގޮތުން ނަބިއްޔާ صلى الله عليه وسلم އާ އެކި ފަހަރު މަތިން ސުވާލުދެންނެވުން އެކަލޭގެފާނު ޙަދީޘްކުރެއްވި(ބަސްފުޅުގެ މާނައިގައިވެ)އެވެ. “ތިބާގެ ބައްޕަގެ މަތިން ޙައްޖުވާށެވެ.” އަދި ސުވާލުކުރި އަންހެނަކަށް ޙަދީޘްކުރެއްވިއެވެ. ކަނބުލޭގެ ބައްޕަގެ މަތިން ޙައްޖުވާށެވެ.” އަދި އެހެން ބޭކަލަކަށް ޖަވާބުދެއްވިއެވެ. “ތިބާގެ މަންމަގެ މައްޗަށް (ޙައްޖުވާށެވެ.)” އަދި މީހަކު ބުނާތީ…\n27/10/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ދަރަންޏެއް އޮތް މީހަކަށް ޙައްޖުކުރެވިދާނެ ހެއްޔެވެ؟\nޙައްޖު އަދާކުރުމަށްވުރެ ދަރަނި އަދާކުރުމުގެ މުހިންމުކަން ބޮޑެވެ. ޙައްޖުކުރުމަށް ހޭދަކޮށްލާ ރިޔާލަކޮޅުވެސް ދަރަނިއަދާކުރުމަށް ހޭދަކުރުން މާ ހެޔޮކަންބޮޑެވެ.\n16/10/2016 ޢިލްމުވެރިންގެ ފަތުވާދިސަލަފިއްޔާ\nދުވާލު މަސައްކަތުގައި އުޅެން ޖެހުމުގެ ސަބަބުން ރޭގަނޑަށް ނަމާދުތައް ފަސްކުރުން\n05/09/2016 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nޝައިޚް އިބްނު ޢުޘައިމީންއާ ސުވާލު ކުރެވުނެވެ. އެކި ޤައުމުތަކުގައި ހަނދުއެރުމުގައި ތަފާތުވުމުން ޢަރަފާތް ދުވަސް ތަފާތުވެއްޖެނަމަ އެދުވަހުގެ ރޯދަ ހިފާނީ ކިހިނެތް ހެއްޔެވެ؟ އަހަރެމެންގެ ޤައުމާއި އެއްގޮތަށް ހެއްޔެވެ؟ ނުވަތަ ދެޙަރަމަށް (އެބަހީ: މައްކާއާއި މަދީނާއަށް) ތަބާވާނީ ހެއްޔެވެ؟\nސުވާލު: މާތްﷲ ގެ މި ވަޙީބަސްފުޅާ ގުޅިގެން “أُحِلَّ لَكُمْ صَيْدُ الْبَحْرِ وَطَعَامُهُ” “ކަނޑުގެ ކެޔޮޅުކަން ކުރުމާއި، އެކަމުންލިބޭ ކާތަކެތި ތިޔަބައިމީހުންނަށް حلال ކުރައްވާފައިވެއެވެ.” [އަލްމާއިދާ:96] ކޮށްލަން ބޭނުންވާ ސުވާލަކީ، މީގެ ތެރޭގައި މިޔަރާއި ކޯމަސް ވެސް ހިމެނޭނެތޯއެވެ؟ ޖަވާބު: ކަނޑު ފިޔަވައި އެހެން އެއްވެސް ތަނެއްގައި ދިރިނޫޅޭ ކޮންމެ ދިރޭއެއްޗެއްވެސް ޝިކާރަކުރުން ހިމެނޭނީ ކަނޑުގެ ކެޔޮޅުކަން ކުރުމުގެ ތެރޭގައެވެ. އެހެނީ މިތަކެތި އެއިން އިސްތިސްނާކުރާނޭ އެއްވެސް ދަލީލެއް ފެންނާކަށް ނެތެވެ. ބައެއް ޢިލްމުވެރިން ދެކިލައްވާ…\n31/08/2016 ޢިލްމުވެރިންގެ ފަތުވާ, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފިހާރައެއްގައި މަސައްކަތް ކުރި ކަމުގައިވިޔަސް ސިނގިރޭޓު ވިއްކުން ހުއްދައެއް ނޫނެވެ.\n30/08/2016 ޢިލްމުވެރިންގެ ފަތުވާ, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nސިނގިރޭޓު ވިއްކުމުގެ ޙުކުމް\nސުވާލު: ސިނގިރޭޓު ކުންފުންޏެއްގެ ލައިސެންސްގެ ދަށުން ވިއްކާ ސިނގިރޭޓު ވިއްކުމުގެ ހުކުމަކީ ކޮބައިތޯއެވެ؟ ޖަވާބު: ޙަމްދު ހުރީ ﷲ އަށެވެ. ދުންފަތުގެ އިސްތިޢުމާލު ކުރުމަކީ ޙަރާމް ކަމެކެވެ. ހަމަ އެފަދައިން ދުންފަތް ހެއްދުމާއި، ދުންފަތުގެ ވިޔަފާރި ކުރުމަކީވެސް ޙަރާމް ކަމެކެވެ. އެއީ އެއިން ލިއްބައިދޭ ގެއްލުމުގެ ބޮޑުކަމުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ހަދީޘް ބަސްފުޅެއްގައި އައިސްފައިވެއެވެ. ( لَا ضَرَرَ وَلَا ضِرَارَ ) رواه أحمد وابن ماجه (2341) وصححه الألباني…\n17/08/2016 ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފަތުވާ: ހަދްޔުއާއި އުޟްޙިޔާގެ ގޮތުގައި ކަތިލާ ޖަނަވާރުގެ ޢުމުރު\nހަދްޔުގެ ގޮތުގައި ކަތިލާ ޖަނަވާރަކީ ވަކި ޢުމުރެއްގެ އެއްޗަކަށް ވާންޖެހޭ ހެއްޔެވެ؟ އަދި ކީރިތި ޤުރުއާނުގެ (فَمَا اسْتَيْسَرَ مِنَ الْهَدْيِ) [البقرة 196] މިއާޔަތުގެ މާނައަކީ ކޮބާ ހެއްޔެވެ؟ الحمد لله ޝަރުޢީ ދަލީލުތަކުން އެނގޭގޮތުން ކަންބަޅީގެ ޢުމުރަކަށް ވާންޖެހެނީ ހަމަސް ފުރިފައިވުމެވެ. އަދި ބަކަރީގެ ޢުމުރަކީ އަހަރެއް ފުރިފައިވުމެވެ. އަދި ގެރީގެ ޢުމުރަކީ ދެއަހަރު ފުރިފައިވުމެވެ. އަދި ޖަމަލުގެ ޢުމުރަކީ ފަސް އަހަރު ފުރިފައިވުމެވެ. އެއަށް ވުރެ ހަގު ޖަނަވާރެއެއް ކަތިލައިފިނަމަ އުޟްޙިޔާގެ…\n11/08/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ޖަމާޢަތުގެ ނަމާދު ލިބޭނީ ނަމާދުގެ ކިހާ މިންވަރެއް ޙާޞިލުވުމުން ހެއްޔެވެ؟\nޖަމާޢަތުގެ ނަމާދު ލިބޭނީ ނަމާދުގެ ކިހާ މިންވަރެއް ޙާޞިލުވުމުން ހެއްޔެވެ؟ ނަބިއްޔާ صلى الله عليه وسلم ޙަދީޘްކުރައްވާފައިވާ ފަދައިން، ޖަމާޢަތުގެ ނަމާދު ލިބުނުކަމަށްވާނީ ރަކުޢަތެއް ލިބުމުންނެވެ. ((مَنْ أَدْرَكَ رَكْعَةً مِنَ الصَّلاَةِ، فَقَدْ أَدْرَكَ الصَّلاَةَ)) [رواه البخاري] މާނައީ: “(ޖަމާޢަތުގެ) ނަމާދުން ރަކުޢަތެއް ލިބިއްޖެމީހާ ދަންނައެވެ. ފަހެ، އޭނާއަށް (ޖަމާޢަތުގެ) ނަމާދު ލިބިއްޖެއެވެ.” ފަހެ، ނަމާދުގެ އެންމެ ފަހު ރަކުޢަތް ފާއިތުވެއްޖެމީހާއަށް ނަމާދުގެ ޖަމާޢަތުގެ މާތްކަން ފާއިތުވާނެއެވެ. ޢުޛުރުވެރިވާ ޙާލަތުގައި މެނުވީއެވެ. އެއީ…\n14/07/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ތަރާވީޙް ނަމާދުގައި ދުޢާއުލް އިސްތިފްތާޙު ކިޔުން\nތަރާވީޙް ނަމާދުގައި ދުޢާއުލް އިސްތިފްތާޙު ކިޔަން ޖެހޭ ހެއްޔެވެ؟\n19/06/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ފާޚާނާގައި ޛިކުރެއް ކިޔުމުގެ ޙުކުމް\nފާޚާނާގައި ﷲ ގެ ޛިކުރުކުރުމަކީ ހުއްދަކަމެއް ހެއްޔެވެ؟\n04/06/2016 ޢިލްމުވެރިންގެ ފަތުވާދިސަލަފިއްޔާ


(1) حمدހުރީ اللَّهއަށެވެ. އެކަލާނގެއީ، އުޑުތަކާއި، ބިމުގައިވާހާ އެއްޗަކާއި، ކަމެއް، އެކަލާނގެއަށް މިލްކުވެގެންވާ ރަސްކަލާނގެއެވެ. އަދި آخرةދުވަހުންވެސް حمدހުރީ އެކަލާނގެއަށެވެ. އަދި އެކަލާނގެއީ، މޮޅަށް ދެނެވޮޑިގެންވާ، حكيمވަންތަ ރަސްކަލާނގެއެވެ.\n(2) ބިމުގެ ތެރެޔަށް ވަދެގެންދާހާ ތަކެއްޗާއި، އެ ބިމުގެ ތެރެއިން ނިކުންނަހާ ތަކެއްޗާއި، އުޑުން ފައިބާހާ އެއްޗަކާއި، އެ އުޑަށް އަރައިގެންދާހާ އެއްޗެއް އެކަލާނގެ ދެނެވޮޑިގެންވެއެވެ. އަދި އެކަލާނގެއީ، ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެވެ.\n(3) كافرވި މީހުން ބުނޫއެވެ. قيامةވުމުގެ ވަގުތު ތިމަންމެންނާ ހަމަޔަކަށް ނާންނާނެތެވެ. ކަލޭގެފާނު ވިދާޅުވާށެވެ! އަދި ކިއެއްތަ! އެހެންނަކުންނޫނެވެ. ތިމަންގެ ވެރިރަސްކަލާނގެ ގަންދެއްވަމެވެ. އެވަގުތު (އެބަހީ: قيامةވުމުގެ ވަގުތު) ތިޔަބައިމީހުންނާ ހަމަޔަށް އަންނާނެކަން ކަށަވަރެވެ. އެކަލާނގެއީ، غيبދެނެވޮޑިގެންވާ ރަސްކަލާނގެއެވެ. އުޑުތަކާއި، ބިމުގައިވާ ذرّއެއްގެ މިންވަރުވެސް، އަދި އެއަށްވުރެ ކުޑަޔަސް އަދި އެއަށްވުރެ ބޮޑަސް، އެކަލާނގެއަށް ވަންހަނާވެގެންނެއް ނުވެތެވެ. بيانވެގެންވާ ފޮތެއްގައި އެތަކެތި ލިޔުއްވާފައިވާ ކަމުގައި މެނުވީ ނުވެތެވެ.\n(4) (އެއީ) إيمانވެ صالح عملތައްކުޅަ މީހުންނަށް (ހެޔޮ) ޖަޒާ ދެއްވުމަށްޓަކައެވެ. އެއުރެންނަށް ފާފަފުއްސެވުމާއި، ދީލަތިވެގެންވާ رزقހުށްޓެވެ.\n(5) ތިމަންރަސްކަލާނގެ (ބާވައިލެއްވި) آيةތަކާ ދެކޮޅުހަދަމުން ހިނގިމީހުން (ދަންނާށެވެ!) ވޭންދެވިނި އެންމެގަދަ عذابން އެއުރެންނަށް عذابހުށްޓެވެ.\n(6) ކަލޭގެފާނުގެ ވެރިރަސްކަލާނގެ حضرةން ކަލޭގެފާނަށް ބާވައިލެއްވި ފޮތް އެއީ حقބަސްފުޅު ކަމުގައި، އެއުރެންނަށް علمލިބިގެންވާ މީހުން ދެކޭނެތެވެ. އަދި އެ ފޮތް މަގުދައްކަނީ، عزيزވަންތަ، حمدލިބިވޮޑިގެންވާ ރަސްކަލާނގެ މަގަށެވެ.\n(7) كافرވިމީހުން ބުނޫއެވެ. ތިޔަބައިމީހުން މަރުވެ، ކުދިކުދި އެތިކޮޅުތަކަކަށް ވަކިވެދާހިނދު، އަލުން އާ އުފެއްދުމެއްގައި ހަމަކަށަވަރުން، ތިޔަބައިމީހުން އުފެދިގެންދާނެކަމަށް ތިޔަބައިމީހުންގެ ގާތުގައި ބުނެ، خبرދޭމީހަކު ތިޔަބައިމީހުންނަށް ތިމަންމެން ދައްކަންހެއްޔެވެ؟\n(8) އޭނާ اللَّهއާމެދު ހަދައިގެން ދޮގެއް ބުނީހެއްޔެވެ؟ ނުވަތަ އޭނާގެ ކިބައިގައި މޮޔަކަމެއް ހުންނަނީ ހެއްޔެވެ؟ އަދި ކިއެއްތަ! آخرةއަށް إيمان ނުވާ މީހުން (آخرةގައި) ވަނީ عذابގައެވެ. އަދި (ދުނިޔޭގައި އެއުރެންވަނީ) ދުރުވެގެންވާ މަގުފުރެދުމެއްގައެވެ.\n(9) އަދި އުޑާއި، ބިމުން އެއުރެންގެ ކުރިމަތީގައިވާތަނާއި، އެއުރެންގެ ފުރަގަހުގައިވާތަން، އެއުރެންނަށް ނުފެންނަނީ ހެއްޔެވެ؟ ތިމަންރަސްކަލާނގެ އިރާދަކުރައްވާނަމަ، ބިންގަނޑު އެއުރެންނާއިގެން ގަންބަވައިގެންފާހުށީމެވެ. ނުވަތަ އުޑުން ތަންތަންގަނޑު އެއުރެންގެ މައްޗަށް ވައްޓަވައިފާހުށީމެވެ. ހަމަކަށަވަރުން، އެކަމުގައި އެކަލާނގެއަށް توبةވެ، رجوعވާ ކޮންމެ އަޅަކަށް ހެތްކެއްވާކަން ކަށަވަރެވެ.\n(10) އަދި ހަމަކަށަވަރުން، ތިމަންރަސްކަލާނގެ داودގެފާނަށް ތިމަންރަސްކަލާނގެ حضرةން فضلވަންތަކަން (އެބަހީ: ނަބީކަމާއި ފޮތް) ދެއްވީމެވެ. (އަދި ތިމަންރަސްކަލާނގެ وحىކުރެއްވީމެވެ.) އޭ ފަރުބަދަތަކާއެވެ! އެކަލޭގެފާނާއެކު ތިޔަ ފަރުބަދަތައް تسبيحކިޔާށެވެ! އަދި ދޫނިސޫފާސޫތްޕާ އެކުގައެވެ. އަދި އެކަލޭގެފާނަށް ތިމަންރަސްކަލާނގެ ދަގަނޑު، މަޑުއެއްޗަކަށް ހެއްދެވީމެވެ.\n(11) (ތިމަންރަސްކަލާނގެ އެކަލޭގެފާނަށް وحىކުރެއްވީމެވެ.) ތިމާމެންގެ ހަށިތައް ނިވައިކޮށް ރައްކާތެރިކުރާ ދަހަނާތައް ހައްދަވާށެވެ! އަދި ދަހަނާތައް ހެއްދެވުމުގައި، މިންތައް ބައްލަވައި، ރަނގަޅަށް ހަމަކުރައްވާށެވެ! އަދި ތިޔަބައިމީހުން صالح عملކުރާށެވެ! ހަމަކަށަވަރުން، ތިމަންރަސްކަލާނގެއީ، ތިޔަބައިމީހުންކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\n(12) އަދި سليمانގެފާނަށް ތިމަންރަސްކަލާނގެ ވައިރޯޅި ކިޔަމަންކުރެއްވީމެވެ.\n(13) އުސްވެގެންވާ ބިނާތަކާއި، ސިފަސިފައިގެ ބުދުތަކާއި، ބޮޑެތި ބިލިގާތަކެއްފަދަ ތަށިތަކާއި، ހަރުލައި ހުންނަ ބިޔަ ތެލިތަކާއި، މިތަކެތީގެ ތެރެއިން އެކަލޭގެފާނު އެދިވަޑައިގަންނަވާ އެއްޗެއް އެއުރެން އެކަލޭގެފާނަށް ހަދައިދެތެވެ. އޭ داودގެފާނުގެ آلންނޭވެ! (އެކަލާނގެއަށް) شكرވެރިވުމުގެގޮތުން ތިޔަބައިމީހުން (ހެޔޮ) عملކުރާށެވެ! އަދި ތިމަންރަސްކަލާނގެ އަޅުތަކުންގެ ތެރެއިން ގިނައިން شكرވެރިވާ މީހުން ވަރަށްމަދެވެ.\n(14) ދެންފަހެ، އެކަލޭގެފާނު އަވަހާރަވުމަށް ތިމަންރަސްކަލާނގެ ނިޔާކުރެއްވިހިނދު، ކަތުރުފަނި ނޫންއެއްޗެއް އެއުރެންނަށް އެކަލޭގެފާނު އަވަހާރަވެއްޖެކަމަށް ނޭންގިއެވެ. އެ ކަތުރުފަނި އެކަލޭގެފާނުގެ އަސާކޮޅު ކަމުންގެންދިޔައެވެ. ދެންފަހެ، އެކަލޭގެފާނު ވެއްޓިވަޑައިގަތުމުން، ޖިންނީންނަށް އެނގިއްޖައޫއެވެ. ހަމަކަށަވަރުން، އެއުރެންނަށް غيبއެނގޭނަމަ، އިހާނަތްތެރިކަން ދެނިވި عذابގައި (އެބަހީ: ގަދަ މަސައްކަތުގައި) އެއުރެން ނުތިބީހެވެ.\n(15) ހަމަކަށަވަރުން، سبإގެ أهلވެރިން އުޅުނުތާނގައި، އެއުރެންނަށް ކަލާނގެ ކުޅަދުންވަންތަކަމުގެ ހެތްކެއްވިއެވެ. (އެއީ) ދެ ބަގީޗާއެކެވެ. (އެރަށުގެ) ކަނާތްފަރާތުންނާއި، ވާތްފަރާތުންނެވެ. (އަންގަވާފަދައެވެ.) ތިޔަބައިމީހުންގެ ވެރިރަސްކަލާނގެ ދެއްވި رزقން ތިޔަބައިމީހުން ކައިއުޅޭށެވެ! އަދި ތިޔަބައިމީހުން އެކަލާނގެއަށް شكرވެރިވާށެވެ! (ތިޔަބައިމީހުންގެ ރަށަކީ) ރަނގަޅު، މޮޅު ރަށެކެވެ. އަދި ތިޔަބައިމީހުންގެ ވެރިރަސްކަލާނގެއީ، ގިނަގިނައިން ފާފަފުއްސަވާ ރަސްކަލާނގެއެވެ.\n(16) ދެން އެއުރެން (އެކަލާނގެ نعمةއަށް) ފުރަގަސްދިނޫއެވެ. ދެން ތިމަންރަސްކަލާނގެ އެއުރެންގެމައްޗަށް ފައިބައިގެން އަންނަ ބޮޑުވެގެންވާ ފެންގަނޑު (އެބަހީ: سيل العرِم) ފޮނުއްވީމެވެ. އަދި އެއުރެންގެ ދެ ބަގީޗާގެ ބަދަލުގައި، އެއުރެންނަށް ތިމަންރަސްކަލާނގެ އެހެން ދެ ބަގީޗާ ދެއްވީމެވެ. ކާންނުކެރޭފަދަ ހިތި މޭވާގެ ގަސްތަކަކާއި، މޭވާއެއްނެތް ކަށިގަސްތަކަކާއި، އެތަންމިތާނގައި ވަރަށްމަދު ކުންނާރު ގަސްތަކެއްހުރި ދެ ބަގީޗާއެވެ.\n(17) އެ ޖަޒާ އެއުރެންނަށް ތިމަންރަސްކަލާނގެ ދެއްވީ، އެއުރެން كافرވުމުގެ ސަބަބުންނެވެ. كافرވާ މީހުންނަށް މެނުވީ، ތިމަންރަސްކަލާނގެ އެފަދަ ޖަޒާ ދެއްވަމުހެއްޔެވެ؟\n(18) އަދި ތިމަންރަސްކަލާނގެ އެ ރަށްތަކުގައި بركاتލެއްވި ރަށްތަކާއި، އެއުރެންނާ ދެމެދުގައި (ލޮލަށް ފެންނަހާ ކައިރީގައި) ފާޅުވެގެންވާ ރަށްތަކެއް ލެއްވީމެވެ. އަދި އެ ރަށްތަކުގައި ހިނގާބިނގާއުޅުން ތިމަންރަސްކަލާނގެ މިންވަރު ކުރެއްވީމެވެ. (ތިމަންރަސްކަލާނގެ އެއުރެންނަށް وحىކުރެއްވީމެވެ.) ރޭތަކަކާއި، ދުވަސްތަކެއް ވަންދެން އަމާންކަން ލިބިގެންވާ حال، ތިޔަބައިމީހުން އެ ރަށްތަކުގައި ހިނގާބިނގާ ދަތުރުފަތުރުކޮށް އުޅޭށެވެ!\n(19) ފަހެ، އެއުރެން (دعاءކޮށް) ދެންނެވޫއެވެ. އަޅަމެންގެ ވެރިރަސްކަލާކޯއެވެ! އަޅަމެންގެ ދަތުރުތަކުގެ ދެމެދުތައް މިއަށްވުރެން ދުރުކުރައްވައިފާނދޭވެ! އަދި އެއުރެން، އެއުރެންގެ އަމިއްލަ نفسތަކަށް އަނިޔާވެރިވޫއެވެ. ދެންފަހެ، އެއުރެންނީ (މީސްތަކުންގެ މެދުގައި) ދެކެވޭ ވާހަކަތަކެއް ކަމުގައި، ތިމަންރަސްކަލާނގެ ލެއްވީމެވެ. އަދި އެތަންމިތަނަށް ތިމަންރަސްކަލާނގެ އެއުރެން ވަކިކުރައްވައި ވިއްސިވިހާލި ކުރެއްވީމެވެ. ހަމަކަށަވަރުން، އެކަމުގައި ބޮޑަށް ކެތްތެރިވެ، ގިނަގިނައިން شكرވެރިވާ ކޮންމެ މީހަކަށް ހެކިތަކެއްވާކަން ކަށަވަރެވެ.\n(20) ހަމަކަށަވަރުން، إبليس، އޭނާގެ ހީ، އެއުރެންގެ މައްޗަށް ސީދާކޮށްފިއެވެ. ފަހެ، مؤمنންކުރެ ބަޔަކުމެނުވީ، އެ އެންމެން، إبليسއާ تبعވޫއެވެ.\n(21) އަދި آخرةއަށް إيمانވާ މީހުންނާއި، آخرةއާމެދު شكކަމެއްގައިވާ މީހުން ތިމަންރަސްކަލާނގެ ދެނެވޮޑިގެން، އެކަން ހާމަކުރެއްވުމަށްޓަކައިމެނުވީ، އެއުރެންގެ މައްޗަށް އެއްވެސް ބާރެއް، އެ إبليسއަކަށް ލިބިގެނެއް ނުވެތެވެ. އަދި ކަލޭގެފާނުގެ ވެރިރަސްކަލާނގެއީ، ކޮންމެ އެއްޗެއްގެމައްޗަށް މޮޅަށް ބައްލަވާވޮޑިގެންވާ ރަސްކަލާނގެއެވެ.\n(22) ކަލޭގެފާނު ވިދާޅުވާށެވެ! اللَّه ފިޔަވައި ތިޔަބައިމީހުން އެކަލާނގެއަށް شريكކޮށްއުޅުނު ފަރާތްތަކަށް ތިޔަބައިމީހުން ގޮވައިބަލާށެވެ! އުޑުތަކާއި، ބިމުގައި ذرّއެއްގެ މިންވަރުވެސް އެއުރެންނަކަށް މިލްކުވެގެނެއް ނުވެތެވެ. އަދި އެ ދެތާނގައި އެއުރެންނަކަށް ބައިވެރިވުމެއްވެސްނެތެވެ. އަދި އެކަލާނގެއަށް އެއްވެސް އެހީތެރިޔަކު އެއުރެންގެ ތެރެޔަކުން ނުވެތެވެ.\n(23) އަދި އެމީހަކަށް އެކަލާނގެ إذنދެއްވައިފި މީހަކަށްމެނުވީ، އެކަލާނގެ حضرةގައި شفاعةތެރިކަމުން މަންފާއެއް ނުކުރާނެތެވެ. އެއުރެންގެ ހިތްތަކުން ބިރުވެރިކަން ކެނޑިއްޖައުމަށް ދާނދެނެވެ. (އެހިނދު) އެއުރެން (އެކަކުއަނެކަކަށް) ބުނާނެތެވެ. ތިޔަބައިމީހުންގެ ވެރިރަސްކަލާނގެ وحىކުރެއްވީ ކީކޭހެއްޔެވެ؟ އެއުރެން (އެކަކު އަނެކަކަށް) ބުނާނެތެވެ. (އެކަލާނގެ وحىކުރެއްވީ) حقބަސްފުޅެވެ. އެކަލާނގެއީ، އެންމެ މަތިވެރި، އެންމެ عظمةތެރި ރަސްކަލާނގެއެވެ.\n(24) ކަލޭގެފާނު ވިދާޅުވާށެވެ! އުޑުތަކާއި، ބިމުން ތިޔަބައިމީހުންނަށް رزقދެއްވަނީ ކާކުހެއްޔެވެ؟ ކަލޭގެފާނު ވިދާޅުވާށެވެ! (رزقދެއްވަނީ) اللَّهއެވެ. އަދި ހަމަކަށަވަރުން، ތިމަންމެން ނުވަތަ ތިޔަބައިމީހުންވަނީ، ތެދުމަގުގައި، ނުވަތަ ބަޔާންވެގެންވާ މަގުފުރެދުމެއްގައިކަން ކަށަވަރެވެ.\n(25) ކަލޭގެފާނު ވިދާޅުވާށެވެ! ތިމަންމެން ކުޅަ ފާފަޔާމެދު ތިޔަބައިމީހުންނާ سؤالއެއްް ނުކުރައްވާނެތެވެ. އަދި ތިޔަބައިމީހުން ކުރަމުންގެންދާ (ނުބައި) عملތަކާމެދުވެސް، ތިމަންމެންނަކާ سؤالއެއް ނުކުރައްވާނެތެވެ.\n(26) ކަލޭގެފާނު ވިދާޅުވާށެވެ! ތިމަންމެންގެ ވެރިރަސްކަލާނގެ (قيامةދުވަހުން) ތިމަންމެން އެންމެން އެއްތަނަކަށް އެއްކުރައްވާނެތެވެ. ދެން ތިމަންމެންގެ މެދުގައި އެކަލާނގެ حقއަށް ނިޔާކުރައްވައި، حكمކުރައްވާނެތެވެ. އަދި އެކަލާނގެއީ، މޮޅަށް حكمކުރައްވާ، މޮޅަށް ދެނެވޮޑިގެންވާ ރަސްކަލާނގެއެވެ.\n(27) ކަލޭގެފާނު ވިދާޅުވާށެވެ! ބައިވެރިން ކަމުގައި އެކަލާނގެއަށް ތިޔަބައިމީހުން ނިސްބަތްކުރި ފަރާތްތައް ތިމަންނާއަށް ތިޔަބައިމީހުން ދައްކައިބަލާށެވެ! ހަމަހިލާ އެހެންނަކުން ނޫނެވެ! އަދި ކިއެއްތަ! އެކަލާނގެއީ، عزيزވަންތަ حكيمވަންތަ اللَّهއެވެ.\n(28) އުފާވެރިކަމުގެ خبرދެއްވާ ބޭކަލަކު ކަމުގައްޔާއި، ބިރުވެރިކަމުގެ خبرދެއްވާ ބޭކަލަކު ކަމުގައިމެނުވީ، ތިމަންރަސްކަލާނގެ، އެންމެހާ މީސްތަކުންގެ ގާތަކަށް ކަލޭގެފާނު ނުފޮނުއްވަމެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.\n(29) އެއުރެން ބުނެތެވެ. ތިޔަބައިމީހުންނީ، ތެދުބުނާ ބަޔަކު ކަމުގައިވާނަމަ، ތިޔަ (ބުނާ عذابގެ) وعد އަންނާނީ ކޮންއިރަކުން ހެއްޔެވެ؟\n(30) ކަލޭގެފާނު ވިދާޅުވާށެވެ! އެ وعدއަށް ކަނޑައަޅުއްވާފައިވާ ދުވަހެއް ތިޔަބައިމީހުންނަށްވެއެވެ. އެދުވަހަށްވުރެ އެންމެހިނދުކޮޅަކަށްވެސް ތިޔަބައިމީހުންނަކަށް ލަހެއް ނުކުރައްވާހުށްޓެވެ. އަދި އިހެއްވެސް ނުމެކުރައްވާހުށްޓެވެ.\n(31) އަދި كافرވިމީހުން ބުނޫއެވެ. ތިމަންމެން މި قرآنއަކަށްވެސް، އަދި މީގެކުރީގެ ފޮތްތަކަކަށްވެސް إيمانއެއް ނުވާނަމެވެ. އަނިޔާވެރިން އެއުރެންގެ ވެރިރަސްކަލާނގެ حضرةގައި ހުއްޓިތިބޭހިނދު، ކަލޭގެފާނު ދެކެވަޑައިގަންނަވާނެނަމައެވެ. (އެހިނދު) އެއުރެން އެއްބަޔަކު އަނެއްބަޔަކަށް ބަސްބުނެ ރައްދުކޮށް ހަދާނެތެވެ. ނިކަމެތިވެގެންވާ މީހުން، ބޮޑާވެގަތް މީހުންނަށް ބުނާނެތެވެ. ތިޔަބައިމީހުން ނުވާނަމަ، ތިމަންމެން مؤمنންކަމުގައި ވީސްކަން ކަށަވަރެވެ.\n(32) ބޮޑާވެގަތްމީހުން، ނިކަމެތިވެގެންވާ މީހުންނަށް ބުނޫއެވެ. ތިޔަބައިމީހުންނާ ހަމަޔަށް ތެދުމަގު އައުމަށްފަހު، އެ ތެދުމަގުން ތިޔަބައިމީހުން އެއްކިބާކުރީ ތިމަންމެން ހެއްޔެވެ؟ އަދި ކިއެއްތަ! ތިޔަބައިމީހުންނީ، ކުށްކުރާބަޔަކު ކަމުގައިވީމުއެވެ.\n(33) އަދި ނިކަމެތިވެގެންވާ މީހުން، ބޮޑާވެގަތް މީހުންނަށް ބުނޫއެވެ. އަދި ކިއެއްތަ! އެއީ (ތިޔަބައިމީހުންގެ) ރެޔާދުވާލުގެ މަކަރެވެ. އެއީ اللَّهއަށް ތިމަންމެން كافرވެ، އަދި އެކަލާނގެއަށް شريكންތަކެއް ލުމަށް ތިޔަބައިމީހުން ތިމަންމެންނަށް أمرކުޅަހިނދެވެ. އަދި އެއުރެން عذابދުށްހިނދު، އެކަމުގެ މައްޗަށް ހިތާމަކޮށް އެކަން ވަންހަނާކުޅައޫއެވެ. އަދި كافرވި މީހުންގެ ކަނދުރާތަކުގައި، ތިމަންރަސްކަލާނގެ ކަސްތޮޅުތައް ލެއްވީމެވެ. (ފަހެ) އެއުރެން عملކުރަމުންގެންދިޔަ ގޮތަށްމެނުވީ، އެއުރެންނަށް ޖަޒާ ލިބޭނެހެއްޔެވެ؟\n(34) އެރަށެއްގައިތިބި ތަނަވަސްކަމުގައި ހައްދުފަހަނަޅައިފައިވާ މީހުން ތިމަންމެން މިތިބީ، ތިޔަ رسولން އެކަމަކާއިގެން ފޮނުއްވެވި ކަމަކަށް ހަމަކަށަވަރުން، كافرވެގެންނޭ ނުބުނާ އެއްވެސް ރަށަކަށް، ބިރުވެރިކަމުގެ خبرދެއްވާ رسولއަކު ތިމަންރަސްކަލާނގެ ނުފޮނުއްވަމެވެ.\n(35) އަދި އެއުރެން ބުނޫއެވެ. މުދަލުގެ ގޮތުންނާއި، ދަރިންގެގޮތުން، ތިމަންމެން މާގިނައެވެ. އަދި ތިމަންމެންނީ (آخرةގައި) عذابދެއްވާނެ ބަޔަކު ކަމުގައި ނުވަމުއެވެ.\n(36) ކަލޭގެފާނު ވިދާޅުވާށެވެ! ހަމަކަށަވަރުން، ތިމަންގެ ވެރިރަސްކަލާނގެ އިރާދަކުރައްވާ މީހަކަށް رزقތަނަވަސްކޮށްދެއްވަތެވެ. އަދި (އެކަލާނގެ އިރާދަކުރައްވާ މީހަކަށް رزق) ދަތިކުރައްވަތެވެ. އެހެނެއްކަމަކު، މީސްތަކުންކުރެ ގިނަމީހުން އެކަމެއް ނުދަނެތެވެ.\n(37) އަދި ތިޔަބައިމީހުންގެ މުދާވިޔަސް، އަދި ދަރިންވިޔަސް، އެއީ ތިމަންރަސްކަލާނގެ حضرةއަށް ތިޔަބައިމީހުން ކުއްތަންކުރާކަމެއް ކަމުގައި ނުވެތެވެ. إيمانވެ صالح عملކޮށްފިމީހާ މެނުވީއެވެ. ފަހެ، އެއުރެންކުޅަ ހެޔޮ عملއަށް ގިނަގުނަވެގެންވާ ثواب އެއުރެންނަށް ހުށްޓެވެ. އަދި ސުވަރުގޭގެ މަތިވެރި ދަރަޖައިގައި، އެއުރެންވަނީ أمانކަން ލިބިގެންވާ ބަޔަކުކަމުގައެވެ.\n(38) އަދި ތިމަންރަސްކަލާނގެ آيةތަކާމެދު ދެކޮޅުހަދަން މަސައްކަތްކުރާ މީހުން (ދަންނާށެވެ!) އެއުރެން عذابގެތެރެޔަށް حاضرކުރައްވާނެތެވެ.\n(39) ކަލޭގެފާނު ވިދާޅުވާށެވެ! ހަމަކަށަވަރުން، ތިމަންގެ ވެރިރަސްކަލާނގެ، އެކަލާނގެ އަޅުންގެ ތެރެއިން އިރާދަކުރައްވާ އަޅަަކަށް رزق ތަނަވަސްކޮށްދެއްވަތެވެ. އަދި އެކަލާނގެ (އިރާދަކުރައްވާ) އަޅަކަށް (رزق) ދަތިކުރައްވަތެވެ. އަދި ތިޔަބައިމީހުން (އެކަލާނގެ މަގުގައި) ހޭދަކުރި ކޮންމެ އެއްޗަކަށް، އެކަލާނގެ އޭގެ ބަދަލު ދެއްވަތެވެ. އަދި އެކަލާނގެއީ، رزقދެއްވާ، އެންމެހެޔޮ ރަސްކަލާނގެއެވެ.\n(40) އެކަލާނގެ އެއުރެން އެންމެން محشرއަށް ފޮނުއްވާ ދުވަސް ހަނދުމަކުރާށެވެ! ދެން އެކަލާނގެ ملائكةންނަށް وحىކުރައްވާނެތެވެ. ތިޔަބައިމީހުންނަށް އަޅުކަންކުރާ ކަމުގައިވީ މިތިބަމީހުން ހެއްޔެވެ؟\n(41) އެ ملائكةން ދަންނަވާނެތެވެ. އިބަރަސްކަލާނގެ ހުސްطاهرވަންތަކަމާއެވެ! އިބަރަސްކަލާނގެއީ، އަޅަމެންގެ އެހީތެރިވަންތަ ރަސްކަލާނގެއެވެ. އެއުރެންނެއްނޫނެވެ. އަދި ކިއެއްތަ! އެއުރެން އަޅުކަންކުރާ ކަމުގައިވީ ޖިންނީންނަށެވެ. އެއުރެންކުރެ ގިނަމީހުންވަނީ، އެ ޖިންނީންނަށް إيمانވެގެންނެވެ.\n(42) ފަހެ، މިއަދު ތިޔަބައިމީހުންކުރެ އެއްބަޔަކަށް އަނެއްބަޔަކު މަންފާއެއް ކުރުމެއްވިޔަސް، ނުވަތަ ގެއްލުމެއް ދިނުންވިޔަސް، މިލްކުވެގެންނެއް ނުވެތެވެ. އަދި އަނިޔާވެރިވީ މީހުންނަށް ތިމަންރަސްކަލާނގެ وحىކުރައްވާހުށީމެވެ. ތިޔަބައިމީހުން ދޮގުކޮށްއުޅުނު ނަރަކައިގެ عذابގެ ރަހަ، ތިޔަބައިމީހުން ލިބިގަންނާށެވެ!\n(43) އަދި އެއުރެންނަށް ތިމަންރަސްކަލާނގެ آيةތައް ބަޔާންވެގެންވާ ގޮތުގައި ކިޔައިދެއްވާހިނދު، އެއުރެން ބުނެތެވެ. ތިޔަބައިމީހުންގެ ކާބަފައިން އަޅުކަންކޮށްއުޅުނު ތަކެތިން، ތިޔަބައިމީހުން އެއްކިބާކުރުމަށް قصدކޮށްގެންއުޅޭ މީހަކުކަމުގައި މެނުވީ، މީނާ (އެބަހީ: رسولއާ) ނުވެތެވެ. އަދި އެއުރެން ބުނެތެވެ. އަމިއްލައަށް އުފައްދާފައިވާ ދޮގެއް ކަމުގައި މެނުވީ މި (قرآن) ނުވެތެވެ. އަދި އެއުރެންނަށް،\n(44) އަދި އެއުރެން ކިޔަވައިއުޅޭނެ ފޮތްތަކެއް، ތިމަންރަސްކަލާނގެ އެއުރެންނަކަށް ނުދެއްވަމެވެ. އަދި އެއުރެންގެގާތަށް ބިރުވެރިކަމުގެ خبرދެއްވާ އެއްވެސް رسولއަކު ތިމަންރަސްކަލާނގެ، ކަލޭގެފާނުގެ ކުރިޔަކުން ނުފޮނުއްވަމެވެ.\n(45) އަދި އެއުރެންގެ ކުރީގެ މީހުންވެސް ދޮގުކުރޫއެވެ. އަދި އެއުރެންނަށް ތިމަންރަސްކަލާނގެ ދެއްވި އާރާއި ބާރުގެ ދިހަބައިކުޅައެއްބަޔާ ހަމަޔަށްވެސް އެއުރެންނެއް (އެބަހީ: مكةގެ مشركން) ނުފޯރަތެވެ. ފަހެ، އެއުރެން ތިމަންރަސްކަލާނގެ ފޮނުއްވި رسولން ދޮގުކުޅައޫއެވެ. ފަހެ، ތިމަންރަސްކަލާނގެ إنكارކުރެއްވުންވީ، ކޮންފަދައަކުން ހެއްޔެވެ؟\n(46) ކަލޭގެފާނު ވިދާޅުވާށެވެ! ތިމަން، ތިޔަބައިމީހުންނަށް نصيحةތެރިވާކަން ކަށަވަރީ، އެންމެކަމަކަށެވެ. (އެއީ) ތިޔަބައިމީހުން ދޭދޭމީހުންނާއި، ވަކިވަކިން اللَّهއަށްޓަކައި (حقމަގު ހޯދުމުގައި) قائمވެތިބުމަށެވެ. ދެން ތިޔަބައިމީހުން ވިސްނައި ފިކުރުކުރުމަށެވެ. ތިޔަބައިމީހުންގެ އެކުވެރިޔާ (އެބަހީ: محمدގެފާނު) ގެ ކިބައިގައި އެއްވެސް މޮޔަކަމެއްނެތެވެ. ގަދަވެގެންވާ عذابއެއްގެކުރިން އެއާމެދު ތިޔަބައިމީހުންނަށް ބިރުވެރިކަމުގެ خبرދެއްވާ رسولއަކުކަމުގައި މެނުވީ އެކަލޭގެފާނު ނުވެތެވެ.\n(47) ކަލޭގެފާނު ވިދާޅުވާށެވެ! ތިޔަބައިމީހުންގެ ކިބައިން އެއްވެސް އުޖޫރަައަކަށް ތިމަންއެދިފައިވާނަމަ، ފަހެ، އެއީ ތިޔަބައިމީހުންނަށެވެ. ތިމަންނައަށް ދަރުމަދެއްވުން اللَّهއަށް މެނުވީ ނުވެތެވެ. އަދި އެކަލާނގެއީ، ކޮންމެކަމެއްގެ މައްޗަށް މޮޅަށް ހެކިވެވޮޑިގެންވާ ރަސްކަލާނގެއެވެ.\n(48) ކަލޭގެފާނު ވިދާޅުވާށެވެ! ހަމަކަށަވަރުން، ތިމަންގެ ވެރިރަސްކަލާނގެ حقގޮތް ފޮނުއްވަތެވެ. (އެކަލާނގެއީ) غيبތައް މޮޅަށް ދެނެވޮޑިގެންވާ ރަސްކަލާނގެއެވެ.\n(49) ކަލޭގެފާނު ވިދާޅުވާށެވެ! حقތެދުގޮތް އަތުވެއްޖެއެވެ. އަދި باطلއަަކަށް (އެއްވެސް އެއްޗެއް) ނުއުފެއްދޭނެތެވެ. އަދި إعادةއެއްވެސް ނުމެކުރެވޭނެމެއެވެ.\n(50) ކަލޭގެފާނު ވިދާޅުވާށެވެ! ތިމަން މަގުފުރެދިއްޖެނަމަ، ފަހެ، ތިމަން މަގުފުރެދޭކަން ކަށަވަރީ، ތިމަންގެ އަމިއްލަ نفسގެ މައްޗަށެވެ. (އެބަހީ: އެކަމުގެ ގެއްލުންހުރީ ތިމަންގެ އަމިއްލަ نفسއަށެވެ.) އަދި ތިމަންނާއަށް ތެދުމަގު ލިބިއްޖެނަމަ، ފަހެ، އެއީ ތިމަންގެ ވެރިރަސްކަލާނގެ ތިމަންނާއަށް އިއްވަވާ وحىގެ ސަބަބުންނެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، ކުއްތަންވެވޮޑިގެންވާ ރަސްކަލާނގެއެވެ.\n(51) އެއުރެން (قيامةދުވަހު) ބިރުން ސިހިގެންދާހިނދު ކަލޭގެފާނު ދެކެވައިގަންނަވާނެނަމައެވެ. ފަހެ، އެހިނދު ސަލާމަތްވެގެން ދިއުމެއްނެތެވެ. އަދި ގާތުގައިވާ ތަނަކުން އެއުރެން ހިއްޕަވައި ގެންދަވާނެތެވެ.\n(52) އަދި އެއުރެން ބުނާނެތެވެ. ތިމަންމެން (މިހާރު) އެ قرآنއަށް إيمانވެއްޖައީމެވެ. ދުރުގައިވާ ތަނަކުން އެ إيمانކަން އެއުރެންނަށް ލިބޭނީ ކިހިނަކުން ހެއްޔެވެ؟\n(53) މީގެކުރިން އެއުރެންވަނީ އެ قرآنއަށް كافرވެފައިކަން ކަށަވަރެވެ. އަދި ނުފެންނަ ކަންތަކާމެދު ދުރުތަނަކުން އެއުރެން ހީއެއްގެ މައްޗަށް ވާހަކަދައްކައި އުޅުނޫއެވެ.\n(54) އަދި އެއުރެން އެދޭކަންތަކާއި، އެއުރެންނާދެމެދު ހުރަސްއެޅުއްވިއެވެ. އެއުރެންނާ އެއްފަދަވެގެންވާ މީހުންނާމެދު، ކުރިން ކަންތައްކުރެއްވި ފަދައިންނެވެ. ހަމަކަށަވަރުން، އެއުރެންވީ ވަސްވާސްތެރިކަމުން ފުރިގެންވާ شكއެއްގައެވެ.


Ibthihaal ge maru: Hekin gennan fahu furusathu, Hukum anna mahah fas koffi | Mihaaru\nއާފިިޔާ އޭނާ ދަރިފުޅު އިބްތިހާލް އުރާލައިގެން: އިބްތިހާލްގެ މަރާ ގުޅިގެން އާފިޔާއަށް ކުރާ ދައުވާގެ ހުކުމް އަންނަ މަހަށް ވަނީ ފަސްކޮށްފައި\nއިބްތިހާލްގެ މަރު: ހެކިން ގެންނަން ފަހު ފުރުސަތު، ހުކުމް އަންނަ މަހަށް ފަސްކޮށްފި\n18 ފެބުރުއަރީ 2020 - 14:112comments\nޖެނުއަރީ، 2015 ގައި އިބްތިހާލަށް ބޮޑެތި އަނިޔާތަކެއް ދީ މަރައިލި މައްސަލައިގައި އާފިިޔާގެ މައްޗަށް ދައުލަތުން ދެ ދައުވާއެއް ކުރެ އެވެ. އެއީ ގަސްދުުގައި ކުއްޖަކު މެރުމާއި އަމުރަށް ނުކިޔަމަންތެރިިވުމުގެ ދައުވާ އެވެ. އެ މައްސަލައިގައި ދައުލަތުން ހުށަހެޅި ހެކިންގެ ތެރެއިން މިހާރު ހާޒިރު ނުކުރެވި ތިބި ދެ މީހުން ކަމަށްވާ އާފިޔާގެ ފިރިމީހާ އިބްރާހިމް ޝަފީގާއި އިތުރު މީހަކު މިއަދު ހާޒިރު ކުރަން އޮތީ ފަހު ފުރުސަތު ދީފަ އެވެ. އަދި އެ މީހުން ހާޒިރު ނުކުރެވުނަސް، މިއަދުގެ އަޑުއެހުންތައް ނިންމައިލުމަށް ފަހު، މި މަހު ހުކުމް އިއްވަން ކުރިން އޮތީ ހަމަޖައްސައިފަ އެވެ.\nއެކަމަކު، ދައުލަތުން މިއަދުގެ އަޑުއެހުމުގައި ބުނީ ޝަފީގްގެ ހެކިބަސް މާދަމާ ނެގޭނެ އިންތިޒާމު ހަމަޖެހޭނެ ކަމަށާއި އެހެންވެ، މާދަމާއާ ހަމައަށް އެ ފުރުސަތު ދޭން އެދޭ ކަމަށެވެ. އޭނާ މިހާރު އުޅެނީ ށ. އަތޮޅުގެ ފެރީއެއްގައި ކަމަށާއި އެ އަތޮޅުގެ ކޯޓަކަށް މާދަމާ ހާޒިރުކޮށް، އޭނާގެ ހެކިބަސް ވީޑިއޯ ކޮންފަރެންސްކޮށް ނެގޭނެ އިންތިޒާމް ހަމަޖައްސާނެ ކަމަށް ދައުލަތުން ބުންޏެވެ. އަދި އެކަން އިއްޔެ ކޯޓަށް އަންގާފައިވާނެ ކަމަށް ވެސް ދައުލަތުން ބުންޏެވެ.\nއެ މައްސަލަ ބައްލަވާ ގާޒީ މުހަައްމަދު ސަމީރު ވިދާޅުވި ގޮތުގައި، ޝަފީގާއި ދެން ހުރި ހެކިވެރިޔާގެ ހެކިބަސް ނުނެގުނަސް، މިއަދު އަޑުއެހުންތައް ނިންމައިލަން ކުރިން ހަމަޖެއްސީ ދައުލަތުން ވެސް އެގޮތަށް އެއްބަސްވެގެންނެވެ. ނަމަވެސްމ އެ ދެ މީހުންގެ ހެކިބަސް ނެގޭތޯ ބެލުމަށް މާދަމާ މެންދުރު އިތުރު އަޑުއެހުމެއް ބާއްވާނެ ކަމަށާއި އެއީ އެންމެ ފަހު ފުރުސަތު ކަމަށް ގާޒީ ވިދާޅުވި އެވެ. އަދި ތަކުރާރުކޮށް އެކަމަށް ފުރުސަތު ދޭ ނަމަ، ދުވަހަކު ވެސް އެކަމަށް ނިމުމެއް ނޯންނާނެ ކަމަށް ވެސް ގާޒީ ވިދާޅުވި އެވެ.\nމާދަމާ ހެކިބަސް ނެގިިޔަސް، ޚުލާސާ ބަޔާން ހުށަހެޅުން ކުރިއަށް ގެންދެވޭނީ މި މަހުގެ ފަހުކޮޅު ބާއްވާ އަޑުއެހުމެއްގައި ކަމަށް ގާޒީ ސަމީރު ވިދާޅުވި އެވެ. އެހެންވެ، އެ މައްސަލައިގެ ހުކުމް ދެން އިއްވާނީ އަންނަ މަހުގެ ކުރީކޮޅު ކަމަށް ގާޒީ ވިދާޅުވި އެވެ.\nއިބްތިހާލް މަރައިލި ކަމަށް އާފިޔާ ކުރިން ކޯޓުގައި އެއްބަސް ވިޔަސް، ފަހުން އޭނާ ވަނީ އެކަމަށް އިންކާރުކޮށްފަ އެވެ. އާފިޔާ ބުނެފައިވާ ގޮތުގައި ކުރިން އެކަމަށް އެއްބަސްވީ ބިރު ދެއްކުމުންނެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ކުޑަކުދިންގެ ހައްގުތައް އިބްތިހާލްގެ މަރު\nއިބްތިހާލްގެ މަރުގެ: ހުކުމް އިއްވުން ފަސްކޮށްފި